目　录

第一章　北上见闻

●一路北上

●抵北直隶海湾

●友人至

●抵大沽口

●抵天津

●即抵京城

第二章　觐见乾隆

●抵北京

●游圆明园

●作觐见准备事宜

●探知中国情势

●作热河行

●补述抵京诸事

●抵热河

●谒见和珅

●觐见乾隆

●观万树园

●中西之异

●祝寿乾隆

●复游万树园

●入宫观戏

●说帖之争

●启程回京

●逐客

●授乾隆复信

●六点请求

第三章　南归之途

●启程南归

●乾隆敕书

●过运河

●见长麟

●出杭州南下

●见琉球使

●继而南下

●谈及乾隆

●即至广州

1793乾隆英使觐见记

刘半农　译；（英）马戛尔尼　著

==================================

湖南省青苹果数据中心有限公司授权作品

本作品属于公共版权图书，kindle 电子版由湖南省青苹果数据中心排版制作，相关权利为湖南省青苹果数据中心所有，侵权必究。

第一章　北上见闻

●一路北上

1793年6月15日，礼拜六。吾船“狮子”号，自交趾支那之多伦海湾出发，向中国开行。同行者有三船，一为“印度斯坦”号，较大。余二船，一曰“戛考尔”；一曰“克拉伦司”，均二桅之小帆船也。

19日礼拜三。下午二时，中国大陆已隐隐可见，其方向则罗盘中之“东北偏北”也。

20日礼拜四。晨六时，下碇于辣得郎海口。余命史但顿勋爵、密司忒麦克斯威尔、甲必丹麦金吐司三人登陆，报告吾船抵埠之息耗，顾以此时一季中之商船多未抵埠。

译者按：尔时交通机关尚未大备，海外商船之来华营业者，不能如现时之川流不息，仅能按季往来一次，且必结伙同行，互相照应，故云然。

即欧洲各国商人之营业于东方者，亦多在澳门，故报告而后，岸上未有若何之举动也。

22日礼拜六。下午，史但顿勋爵回船，言得澳门消息，中国朝廷自得吾英特派使臣来行觐聘礼之确耗而后，文武官员均大为满意。乾隆皇帝亦以为己身克享遐龄，以古稀天子之身，至政幕将闭之候。而犹得一远国如吾英吉利者，使使万里东来，共敦睦谊，则其毕生之威名荣誉，至是而益增矣。因通令全国各海口，凡有吾英皇帝陛下所属之船只抵埠者，当以至敬之仪节迎接云。

译者按：《东华录》乾隆五十七年，冬十月，乙酉，上谕：军机大臣郭世勋等奏，据洋商蔡世文等禀，有英吉利国夷人波唧哑口兔口值口臣等来广禀称，该国王因前年大皇帝八旬万寿，未及叩祝，今遣使臣马戛尔尼进贡，由海道至天津赴京等语，并译出原禀进呈，阅其情词，极为恭顺恳挚，自应准其所请，以遂其航海向化之忧，即在天津进口赴京。但海洋风帆无定，或于浙闽江苏山东等处近海口岸收泊，亦未可知，该督抚等如遇该国贡船到口，即将该贡使及贡物等项派委妥员迅速护送进京，毋得稍有迟误。至该国贡船虽据夷人禀称，约于明年二三月可到天津，但洋船行走，风信靡常，或迟到数月或早到数月难以预定。该督抚等应饬属随时禀报，遵照妥办。再该贡船到天津时，若大船难以进口，著穆腾额预备小船，即将贡物拨运起岸，并派员同贡使先行进京，不可因大船难以进口、守候需时致有耽延也。将此传谕各督抚，并谕郭世勋盛住知之。

28日礼拜五。向归山岛（译音）驶行。因雾重天黑，与“印度斯坦”船及两二桅小帆船相失。先是东印度公司主事者曾派甲必丹柏乐克滔，驾一二桅帆船“勉励”号驶往归山岛，令其游弋该处，候至六月三十日为止，俾与吾船相值。

30日礼拜。海面不见“勉励”号船之踪迹，遍问中国渔船，亦鲜有见者。此间中国渔船极多，数以千计，望之满目都是，碧波如镜，缀此无数小舟，至足观也。

吾船下碇后，即有一华人，业领港者，率其所属上船参观。此人虽业领港，顾始终未见一船宏大如吾“狮子”船者，故觉事事新奇，称誉不止。

后于舱中见壁间悬一中国皇帝之御容，彼辈立即俯伏于地以至恭敬之状，向地皮亲吻数四。

译者按：以意度之，当是磕头，而外人误为向地皮亲吻，抑何可笑。参考史但顿《出使中国记》曰：彼辈向地皮亲吻，起立，而后咸向吾辈作喜色，似谓汝辈外国人，乃亦敬重吾中国皇帝，悬其像于船中，殊足感谢也。

7月1日礼拜一。吾船与“印度斯坦”号、“戛考尔”号、“克拉伦司”号三船相遇。

自上月十九至今，无日不雨，无日不雾，天色沉黑如晦，有时加以风警，航行至此，困苦已极。其中晴畅者仅有一日也。

3日礼拜三。抵珠山下碇。

吾即遣史但顿勋爵乘“克拉伦司”船，入城与当地官长商量，俾得一熟悉海路之人，为吾船引港，以便开往天津。吾船停泊之处，盖在城东五十英里许。

7日礼拜。史但顿勋爵回船，与二引港人俱。引港人言：他种船只均可直抵天津，独“狮子”船体积太大，吃水太深，至庙岛后即不能再进。又言：庙岛地近登州，居北直隶海湾之入口，北直隶海湾浅而多沙，停泊之地绝少。自此往庙岛约四日之程云。史但顿勋爵亦言：抵城后，得此引港之人殊不容易。谓与当地长官说明来意后，当地长官即曰：吾等权利，仅能令引港者导尊船至次一口岸交卸，复由次一口岸供给引港之人，如是逐节交换，至于末一口岸而止。史但顿曰：似此情形，旷时费日，于敝船殊为不便。倘尊船无引港好手能直导吾船至于末一港口者，或宁波地方较大，商业较繁，必能具有此种引港之人，务请贵长官代向宁波雇用。

长官一闻此言，即念及乾隆皇帝曾有通饬各口岸优待吾船之通令，又恐不为吾等办理此事，吾船抵宁波后，向其上一级之长官言之，此当地之长官必受谴责。乃立允为吾船竭力设法，调查既久，使得二人。系前此自备船只往来经商于天津各口者。令其担任此责，即吾偕来之二人是也。

然二人虽略有经验，而于航海之知识与技术则殊形浅薄。逆料此去船上引港事宜，仍当自行料理，此二人仅足略备顾问而已。

19日礼拜五。抵竹岛。竹岛吾尝闻之，庙岛则未之前闻，至是始知引港人之所谓庙岛者，即竹岛之误。

译者按：山东有竹岛，亦有庙岛，唯竹岛近岸而庙岛孤悬海心。引港人之言虽误，究未全误也。

负以本国一重要海岸之名词，此辈犹不能记忆无误，则其航海之知识，已概可想见。无怪吾船离岸稍远或偶至海水较深之地，彼等辄战战兢兢以为不可；又无怪吾船破浪而进，不肯受风雨之阻，彼等辄摇首咋舌视为非常也。

20日礼拜六。自岸上得一新引港人，启碇前行，数小时抵登州府。数日来，天气变更无定，时而暴风骤雨、时而风定雾生。闷坐船中，至觉不快。入暮，约当下碇三小时之后，登州府长官到船拜见。其人为中国大员，一与我见，即言：兄弟已奉到朝廷命令，优待贵使。贵使苟有所需，第在兄弟权力所能办者，当无不如命。倘贵使欲自登州府取陆路晋京，则车辆及一切装运之事，当由兄弟担任云云。余均颔之。此人年事约三十五六，颇精干善交际，与余琐谈杂事，历二小时始去。神意无倦，以素未谋面之人，而周至殷勤，乃如老友，是亦不可多得者矣。

21日礼拜。登州府长官遣人送礼物至船，计：牛四头，绵羊、山羊各八头，白米、红米各五石，麦粉二百斤，蔬果各数筐。余受其礼，配以相当之回谢礼物，付其使者携去。又有一引港老人，年纪已七十许，亦登州府长官派至船中，听候差遣者。此人言：每当两历七、八、九月之交，北直隶海湾中，恒风平浪静，吾船此去，可无险阻。又言：为吾船驳运行李礼物之船只，今已停泊大沽口，一俟吾船到口，即可改登驳船，开往天津。好在各船均坚固宏大，不虞船中什物之损坏潮湿也。

●抵北直隶海湾

23日礼拜二。吾船在北直隶海湾之内。北直隶海湾为黄海之一部，风浪甚静，一如彼老引港人之所言。黄昏时，吾船与“勉励”号相遇。此船抵澳门时，东印度公司之主事者，不知吾船抵澳门之时，亦须暂泊，因以信札付“勉励”号，令其径行北驶。俾于吾船未抵天津之前，在中途与吾船相遇。及吾船抵澳门，“勉励”号已于数小时前北驶，吾船遂与“勉励”号相失，至是始遇。

25日礼拜四。晨起，日甫出，即见吾船四周，有中国船无数，大小不等，所占面积可二三英里。吾因问引港人此地何地？去天津之口岸（原注：指大沽口）为程几何？引港人未能明答。而余见远远樯桅丛密之处，南北两旁，均有树木家屋，隐然可见。以意度之，彼处必为直达天津之河道之出口处，与吾船相距，为程不过九英里。顾不审吾所料果否无误，乃命康倍尔大副及密司忒许德南二人，乘“戛考尔”船前往探取息耗。傍晚，二人归，始知吾料果不谬。且言渠等到口之时，即有下级华官数人上船询问，及知此船乃隶于英国钦使部下，华官立请彼等上岸与两大员相见。此两大员已驻节彼间多时，日盼余至，故一见二人，多异常欣忭，待以殊礼，且细问英国钦使及钦使部下各员情形。凡各员之职位品格、性情、年岁，以及此次带来之礼物，“狮子”船及各属船之形式驶力，莫不一一缕问。且令一书记旁侍，将二人答语，笔之于书。二人别时，两大员言：目下岸上各事多已齐备，一俟“狮子”船抵滩（原注：“狮子”船过大，不能傍岸，只可驶抵沙滩而止），当由两大员躬至船上，候英国钦使安好。又言：目下“狮子”船去滩不远，为程不过三海里矣。二人复言默观华员神气，咸料吾船此次带来之礼物必大有可观。而吾船所备者，实为数无几，万一进呈御览时，乾隆皇帝不能满意，则吾辈此行，结果必不能十分圆满。史但顿勋爵亦谓曩在澳门之时，尝与一绅士闲谈。此绅士来华已久，熟悉东方情形。因问钦使，此次东来，携有礼物若干？史但顿举船中所备者告之。绅士曰：似此恐不免令华人失望。职是之故，余乃与史但顿会商添加礼物之法，顾所加之物，既欲求其珍贵，又当以吾英国产为限。而万里东来，所携有限，势不能复回本国而取之。不得已，调查船上各员自备品之珍贵者，照原价估之，借作公用。计得二物：一为大望远镜一具，密司忒勃郎所有；一为潘克氏制大灵司一具。

译者按：灵司，为光学中凸凹镜之总称，此言潘克氏所制灵司，想系用凸镜或凹镜制成之一种器械，具有特别功用者。

甲必丹麦金吐司所有。此灵司珍贵异常，不特东方罕见，即吾英亦不可多得。甲必丹曾以重价得之，携之来华，意将奇货居之鬻诸华商，吾恐此物一入华商之手，则达官亲贵，必辗转求之，终至贡诸乾隆皇帝而后已。果使此物仍为乾隆皇帝所得，则同是西方货物，皇帝万机之暇，取吾英所进礼物，于此物比较之，吾礼物优美之光华，必为此物所掩蔽，而皇帝心中，亦必谓英国国家见贻之品，奈何反不如吾臣下之所贡。如是则吾此番出使之荣誉，必为之稍减，而于吾英国国家之光荣，亦所关非细也，故余与甲必丹熟商，移购此物置之礼物之中，自谓礼物中有此二物。北京虽大，而所藏西洋精美之品，殆无有足与相埒者矣。

入夜，余以登岸之前，有种种急应与华官斟酌布置之事。而入国问禁，吾盲于中国习俗，凡关于仪注一切，尤不得不先有人为余探询。因复遣许德南乘“勉励”船登岸，与华官接洽。

28日礼拜。有下级华官数人来船问安好，且言：岸上各事现已布置就绪，有驳船多艘，已在沙滩恭候。尚有多艘，定于明日开至沙滩云。

30日礼拜二。密司忒许德南乘“勉励”号回船，自言承办各事，已一一接洽妥当。又言，当“勉励”号傍岸停泊之时，曾有华官多人，上船询问：汝等有钟表及刀剑出卖否？许德南辞以吾船并非商船，不卖钟表刀剑。彼等乃露失望之色，悻悻而去。准是以观，彼等殆有热望，吾等以此种零星小物见赠之意，余苟不设法赠之，必非彼等所愿。顾所备礼物，既不能分拆，而船上各员行李中所携之零星小物，亦为数无几，不敷分派。不得已，与“印度斯坦”船上各执事人商量，购其随身携用之时表以益之。

●友人至

31日礼拜三。终日大风，海湾中小船不能行驶。午刻，两大员督驾大号驳船七艘，自岸上装运大宗粮食杂物到船。计：牛二十头、羊一百三十头、猪一百二十头、鸡一百只。

鸭一百头、粉一百六十袋、米一百六十袋、满洲面包十四箱、茶叶十箱，小米一箱、红米十箱，白米十箱，蜡烛十箱，西瓜一千个，甜瓜三千个、干制桃子二十二箱，蜜饯果子三十二箱、干制果子二十二箱、蜜饯蔬菜二十二箱、盐制蔬菜二十二箱、大号冬瓜四十篮、南瓜一千个、新鲜蔬菜四十捆、豌豆荚二十担、陶器三篓，供给之周于如此，而礼貌又优渥异常，恐世界各国之优待他国使臣者，多不能与此东方帝国比也。顾吾以其所赠之物太多，供过于需，全受之或滋霉腐，故仅受其大半，而璧其小半。两大员一曰樊大人、一曰周大人（译者按：均译音）。樊、周二字系族氏，大人则其尊称，言伟人之人物也。

樊大人为一武官，头上插孔雀毛，戴红珊瑚顶子。红珊瑚顶子者，二品官之标记也。

周大人则为文官，科甲出身，戴一蓝顶子。蓝顶子与红顶子较，品级居次，然华人重文轻武，樊大人之权，似反在周大人之下也。

二人上“狮子”船后，先与余寒暄，作种种中国式之客气状态，余亦勉效一二以报之，然自问殊不能中式也。坐定后，即谈正事。周大人且谈且记，凡渠意中以为必须记录者，一一笔之于书。未几，凡关于吾辈登岸时之一切设备，以及装运行李礼物之方法、应用驳船之形式及多寡，均已商量就绪。而余一计登岸之前，尚有种种预备，恐非在四五日之后，不能离船也。两大人均英敏有才具，语言流畅，而又明于事理，宛而能达，以故舌人居间翻译，无误会阻隔之弊。

谈话既毕余即留两大人在船中小酌。吾人所用刀叉，两大人初觉用之不习，然未几即能随意叉切。船中原备之肴馔，初无珍品，即由庖丁自两大人见赠各品中，择其珍贵者烹调以进。酒则悉系西品，因东西口味不同，尽出所藏种种名酒于案，听两大人自择。两大人乃一一遍尝之，凡葡萄酒、杜松子酒、烧酒、啤酒、糖水酒、椰子酒、舍利别酒、白兰地酒等，莫不各饮少许。而以白兰地酒最当其意，故所饮较多。两大人告别时，亦学西礼，与余握手。及至舱面，见吾船卫队及音乐队，方整列行送别之礼，则顾而大乐，驻足听音乐移时，始欢然而去。吾知两大人心中必甚满意也。两大人在船时，曾一问吾船带来礼物何若？余告之以各物之名，及其形式功用，两人均言此种礼物甚为合适，请开一清单见示。俾先期译为华文，进呈御览，余诺之。

8月2日礼拜五。有大号驳船数艘，自岸上来，装驳“印度斯坦”船中各物。一三品官戴蓝顶子者，同来监督其事，至各驳船一律装满后始去。

3日礼拜六。仍自岸上派驳船前来装驳货物，约计下礼拜一可以装完。其监理之人，仍为昨日之三品官。

4日礼拜。是日，装驳货物之人，均异常出力，仅一日之长将各物装置完毕。装毕后，预定先将此种大号驳船开至大沽，再从大沽换用小号驳船开至通州。通州离北京十二英里，至此水道已尽，须改由陆路入京矣。余不耐闷坐，至船头观看中国苦力搬运货物，见人人多筋骨坚壮，饶有气力。虽做事之时，歌唱呼唤，殊扰人耳，而秩序井然不紊，又能各尽其力，无贪懒嬉戏者，洵足多也。各驳船装置货物既毕，三品官即分派下级官员数人，令各司一船，以各船所装货物之细账付之，使为一船之长，担负职任，以防遗误，亦善法也。此时余料明日之晨，余及属员必须登陆。登陆之后，华人之欢迎供张必备极优异。若互派公使一事，得蒙中国朝廷批准，则吾辈勾留之时间，亦必甚久。倘留此数船静候于此，殊属无谓，计不如令各船回至珠山休息。因“狮子”船中上下司役，困于船居已久，当得一安静之地泊之，令船中人得登陆一舒体气。若休息若干时后，吾犹无回国之必要者，各船即可先行回国，而“印度斯坦”容量甚大，力能任重。苟于抵珠山后，装载商货若干回英发卖，亦未始非吾英商务推广于中国珠山一处之先声也。至于甲必丹麦金吐司，则吾意拟偕其同在北京后，即向华官乞一护照，使返珠山。俾驾其所管之船，由珠山为吾传递公文回英，此种计划自谓斟酌颇当也。

●抵大沽口

5日礼拜一。晨九时，吾离“狮子”军舰登岸。

吾与属员仍分坐“克拉伦司”、“戛考尔”、“勉励”三船，其余卫队、仆役等人，则坐中国驳船，杂于行李、礼物之间。自吾离船之地至白河口（译者按：大沽口），为程十八英里，半日而达。

入口而后，见河中船只甚多，不可以数计。河面几为之尽塞，其南岸则有中国兵队，整列行礼，军容殊整饬可观。樊大人及周大人，一见吾至，立即欢笑而前，谓岸上已备有筵宴，邀吾一临。吾以体甚罢茶，酬酢为苦，坚辞之。两大人固请，吾仍以身体欠佳为辞，乃易坐中国客船，以便溯河而上。此种客船，乃樊、周两大人先期为吾预备者，洁净高爽，极合卫生。其停泊地点，离河口约一英里。及吾等甫上客船，而樊、周两大人亦已赶至，至则先向余候安。且言，船上一切，简慢异常，钦使若有所需，请即见示。余言：两大人周至如此，所需之物，谅已尽备，外此必无他需。

两大人复一一问诸各属员，各属员均以此言谢之。其殷恳之忱，至足感也。

吾船泊处，其居民咸至岸头驻足而观。余于人丛中见妇女数人，亦系大足，轻便善走，不与中国普通妇女之跛躄难行者相类，心甚奇之。后乃知缠足仅为上流妇女之风尚，下流妇女为便于做工自活计，缠者甚少。此种风俗，中国南北各省皆同。唯近以北方密迩帝都，下流妇女竞效时装，致不缠足者较少于他省云。余所见妇女，大都食力自活者，肌肤为风霜所剥，颇不美丽。然此间天气尚佳，面色虽见侵于风霜，致中年之人带有老年之貌，而气色则固无憔悴之状也。

妇女多束起粗黑之发于头顶，压之以金质之针；小儿则露体者居多，亦有袒露其上体者；男子多雄伟有力，四肢筋肉突起，无委靡不振之相。余逐处留意观之，不觉朗诵诗人莎士比亚《飓引曲》中之句曰：观此芸芸之众生兮，叹造物之神奇，朕人类之美且大兮，吾乐乎新世界之自居。

6日礼拜二。朝曦甫上，即有华官以食物及种种需用之品，逐一至各船分发。秩序既佳，礼貌亦即恭谨。

既而有高级官员数人上船，向余问安好。且言北直隶总督某大人，向来驻节保定府。保定府距此凡一百英里，今因受皇帝之命，令其欢迎英国钦使，特移节此间，俾与钦使一面，且可照料一切，以尽东道之礼。

八时，余与史但顿勋爵及史但顿之子——小史但顿，与译员一人，相率离船登岸。登岸时，自甲板以至岸边，已架一木桥以便行走。桥绝阔，面上铺以洁净之草席，两旁有栏，缠以红锦，颜色夺目。即此一桥之费，亦已甚可观矣。一抵岸头，即有轻轿四乘，胪列以待，轿用竹制，外张色缎，每乘有轿夫四人，二前而二后均强健善走。上轿后，有马兵一队为吾辈前驱。行一英里，抵海神庙。海神庙者，总督之行辕，且用以接待吾辈者也。庙门之外，有棚帐数座，颜色不一，有白、红、蓝各种，其中似以蓝色一种品级较高。吾侪未至之前，帐门均阖，行稍近，帐中兵队即出帐外站班。各兵手中均执钢刀，无有荷火器者。军服系蓝布或蓝羽毛所制，镶以绝阔之红边；又有马兵一队，排列庙前，手中不持刀，亦无手枪，但有弓一张、矢一束，为状与吾英古代之甲士同也。

抵庙门，总督亲出欢迎，礼貌极隆。旋导余至一广厅，坐甫定，有其属员及侍从多人，至厅中恭立站班，亦有分列两行，作“八”字式，站于堂下者。中国俗尚，客至必进茶，吾辈进茶后，总督又导余至一陈设精美之室中小坐。自广厅至此室，中间经一天井，四面均有房屋围之。此天井四周之墙壁，有五彩画图极可娱目。余初意此壁必为木制，木外复加以油漆，绘成人物宫室之形，乃逼近观之，全体均属瓷瓦，其花纹乃自窑中烧出。则东方之瓷业，洵有足为吾辈艳羡者也。

既入此室，吾即与总督谈论一切。总督先向吾寒暄，问吾身体康健。继即言中国皇帝自闻贵钦使来此觐见之消息后，异常满意。现皇帝方在热河避暑，皇帝之意，甚愿贵钦使早日安抵热河云云。余亦先向总督作适当之寒暄语，次即言敝使此来，随从之人既众，而所携行李，以及将来赠与皇帝之礼物，为数亦复不少，拟请贵总督先在北京代觅宽大之房屋，以便居息。又言：目下皇帝避暑热河，敝使既来，自当径往热河觐见。但北京热河之间多为陆路，苟悉数将所携薄礼运去，恐颠簸之余，不免有所损坏，故拟将轻便者随身携去，其重大者则于抵北京之后即运至皇宫中存放。又言：敝国皇帝，为西方第一雄主；贵国皇帝，则为东方第一雄主。今敝国皇帝遣敝使来此，意欲永修两国之好，令敝使此行得有优良之结果。敝使秉承敝国皇帝之命，又承敝国皇帝委以全权，自当以皇帝之心为心，处处仰体上意，方可勿亏厥职。但东西习俗不同，敝使深虞处事不当，尚望贵总督不吝教言，时时加以指导，庶于觐见贵国皇帝之时免贻笑柄。又言：敝使所坐“狮子”等船，困于海程者已有数月之久。今船上之人，既欲得一适当之地以一舒体气。即船体亦当有所修治，倘贵总督惠及远人，许各船得驶出北直隶海湾，至南方择适宜之口岸停泊，则感激不尽矣。

总督人极和善，其恭敬谦㧑之状，几非吾笔所能述。一闻余言，立即应曰：此事必可如命，且贵使部下船只，必有多时勾留，兄弟当饬属下以十二个月中所需之物品供给之。总督年已七十八岁，体不高，目小而有英光流露，须白如银，下垂及胸，容貌蔼然可亲，举动雅驯有儒者气。即待其属员亦无矜居自大之色。比吾返，船中已设有盛宴，珍肴满桌，香沁心脾。问之，则总督之所馈也。

7日礼拜一。晨间樊大人来，言：总督大人将于十点钟到船，向余问安好。但大人春秋已高，步履颇觉艰苦，倘欲从岸头到船，势必由此水桥而过，此木桥势甚峻险，以龙钟如大人者行之，恐有危险。余聆其言，不解所谓，即曰：总督大人年鬓既高，屈驾至此，已属万不敢当，如以过此木桥为危险，则敝使更不敢强其履险。且敝使昧于贵国风俗，今后各事，请各大人就贵国习尚中所有者便宜行之，敝使决不稍持异议。今总督大人，为乾隆皇帝信任之封疆大臣，吾知其对于敝使，凡所措施，均能深合贵国皇帝优待远人之意。樊大人乃曰：如是则甚善。现在总督大人之意，拟亲至河岸，遣一人至船，持总督大人之名片向贵使请安。缘敝国习俗，本人或以不得已之故不能亲至，则名片之至，亦与本人之至同。今总督大人以年老不能过桥，用一名片为代，不知贵使满意否？余曰：可。此事悉听总督大人尊便可也。樊大人遂欣然而去。

钟十鸣，总督果来。仪仗之盛足令观者炫目。总督一至岸头，即命停轿，轿口与木桥相对，其随队之厮役立即下跪，向大人行礼。兵士及属官之骑马者亦下马而跪。其尊严殆非吾西方之帝王所能及也。于是，总督乃命一属官持一名片过木桥至吾船，口称恭候钦使大人钧安。吾部下译员受其名片，从华语语之曰：请代候贵总督大人钧安。属官遂行礼而去。吾视总督之名片，红色，大逾吾西人所用名片可数倍。上用大字刊其官衔名字，殊大方可爱。

属官一至岸头，向总督打千，禀白数语而后，总督以公事已毕，立即传命回轿。于是跪地者纷纷起，依来时之仪仗，整列而去。此时吾辈拜会酬酢之事已毕，乃一意整理行李什物，由大号驳船运至小号客船之中，俾得上驶。有官员数人受上官之命，到船督饬厮役搬运，其干事之勤恳、秩序之整肃，吾船上下员司见之莫不啧啧称异。

以为中国朝廷，其组织之法，足令上方之力，直达下方，为状殆类一机器。但令此机器之原动力一发，则机器各部即依其秩序而转动，不辍不滞，凡人力能为之事，莫不能任之，洵可异也。

吾辈整理行李什物，费时二日之久，所用船只，自吾本人起，以至役夫、工匠、卫队、乐工及一切行李、礼物等，大小共37艘。每艘各有一桅，桅头悬旗，旗上用中国字标明英使船只。使见者知吾船与普通客船有别，且可令沿路地方官知所保护。37船而外，复有华官及中国厮役所乘之大小船只数十艘，以便沿途照料，供给一切。

其中官员之品级大有不同。吾观其头上顶子，既分红、蓝、白、黄各种，各种之中，颜色复有深浅明暗之别。衣上花纹亦各异其状，仔细分之恐有百数十级之多也。

9日礼拜五。各事已就绪，静俟开船。一至午刻，各船船户忽出铜锣齐鸣之，声音洪亮异常，置身其中，对面不能闻言语。余不解所以，问之，始知此系官员所坐船只开船时之记号。鸣锣约半小时，各船次第解缆，鱼贯而进，风顺而平，各船均扯篷，速率每点钟约可五英里。

●抵天津

11日礼拜。早晨抵天津。总督大人已于昨晚抵此，设行辕于河岸。另有一金（译者注：金字译音）大人，系鞑靼籍。

译者按：尔时西人昧于东方地理，凡满蒙各处，以及中央亚细亚等，通称之曰鞑靼。此言鞑靼籍，当指旗籍而言。

向来驻节天津，官位极高甚有权力。此次乾隆皇帝因总督大人已老，不能任劳苦之役，特命金大人为钦差，樊大人、周大人副之，使经办一切。凡关于吾英钦使来华觐聘之事，均由金大人斟酌办理。将来吾辈由北京前往热河，亦由金、樊、周三人一路保护，至是吾辈始与金大人相遇。吾船停泊之地，适在全埠中央，居总督行辕之前。岸上与吾船正对处，贴近水边，有中国式之戏园一座，乃临时所造，专供欢迎吾辈所用者。此戏园构造虽不坚实耐久，然装饰颇佳，四周用五色锦绣扎彩，微风动之，红紫缤纷，目为之眩。

吾船下碇之后，园中即金鼓大作，文武艺员出场奏技。有神怪之剧，有人事之剧，至剧目数更，历数小时之久始辍演。戏园而外，复有兵队甚多，排列两岸，延长可及一英里。各兵均着军服，兀立不动，军旗之多不可胜数。自远望之，气象森严，不可逼近，亦有军乐，见吾船一到，即大吹大擂作雄壮之曲。至午，余乃率部下官员及仆从、卫队、乐工之属全体登岸。总督大人及钦差金大人迎于岸边，导吾至其行辕中茶话。坐定之后，总督复向余寒暄，为状一与在海神庙时相若，费时甚多，余颇觉不耐。

寒暄而后，乃入正文。当谈论正事之时，余于语气中隐窥钦差金大人之意，颇似不欲与吾辈友善，排外之心，见诸颜色，不独处处与余无理取闹，即对其上官总督大人亦有不逊之气，何为而然？则非吾所悉也。

吾辈谈话之第一段，即路程问题。讨论多时，始议决自此以往，先由水路赴通州，通州至北京，为程十二英里。然至此水路已尽，必须改由陆路。据华官之意，从陆路共计费时不过七日。本日为十一日，抵北京之日，当为十八日。余以为自水路改换陆路，须将船中行李什物一一起出，用车辆装载，此起载之事既非顷刻间可了，而吾及部下人员，或者又因他事，必须小作勾留，不能随到随发。则抵京之期，至早必在本月二十日。宁算之过宽，毋算之过促也。

至于抵京之后，吾辈仆仆长途，困惫已久，势不能不有十数日之休息。且以吾私人而论，眷属既不耐陆行，不能同赴鞑靼（译者按：指热河），则吾必于北京觅一安静之地以居之。以公事而论，种种聘礼，既不能悉数携至热河，则凡重大宜损之物，如“浑天仪”、“地球仪”、“大灵司”、“自鸣钟”、折光镜等，均当于北京择妥当之地安置之。凡此种种，均当费去相当之时间。预计从北京启行之期，当在九月五日，而自北京至热河，为程少则六日，多则八日。即以八日论，亦能于乾隆皇帝诞辰之前赶到。以乾隆皇帝诞辰，乃在九月十七日也。余述此种种，自谓斟酌适当，极合情理，两大人静坐听之，亦时时点首称是。及至余述毕之后，金大人忽趋至余前，若有急迫之事，与吾商榷，不复顾及仪容礼貌者。其言曰：贵使之言须重加讨论，即如礼物一项，亦非一律运至热河，同时交与皇帝阅看不可。语时声色颇不和顺，若欲与吾喧辩者。余从容语之曰：倘于事实上能依照贵钦差之意，一律办到，诚为敝使所甚愿，只以陆路太长，有多数礼物质料脆弱，万万不能经车辆之颠簸，故不得不留置北京，非有所惮劳也，因酌举数物之形式材料详细告之。

金大人气少平，然犹期期以为不可，谓：乾隆皇帝之意，深信贵使必能将各物运至热河，同时进呈，非敝钦差有意为难。余曰：乾隆皇帝为贵国元首，率土之滨莫不在皇帝治权之下，故无论何物，但使皇帝之意欲置之于何处者，臣下在所必遵。敝使之意，非不欲谨遵皇帝之命，只恐遵之不以其道，致区区薄礼尽于中途毁之，此则非特重敝使之罪而已也，且恐大非吾英皇帝陛下致礼之本意，亦非贵国皇帝陛下受礼之本意也。今贵钦差谨遵贵国皇帝之命，敝使虽至愚，亦安敢坚执异议，但愿贵钦差稍费精神，代敝使一任转运之劳，则贵钦差既可如愿以偿，敝使亦可免于获咎。事之两全，无有过此者矣。

金大人一闻此言，自计万一报保不周，致礼物稍有破损必获重谴，乃立正改其桀骜不驯之状，愿与吾从长计议。总督大人亦劝其不复固执，遂议决仍从初议。然余初与金大人见面，金大人即无理取闹，则后于此公共事，势难顺手。言念及此，心滋不快，讨论毕，告别回船。

总督大人已预遣属官送筵宴至，酒、肉、蔬、果、糖食均备，复有丝、茶、棉布之属，云是薄礼。嘱余代为分派，赠与吾部下各员，及船上一切仆役、卫队、乐工机匠等人。

虽所赠并非珍品，而厚意殷殷，殊可感谢。余乃不得不用绝隆重之言辞答谢之。且以总督大人既与吾善，吾此后前往热河正当托其荫庇，缘彼于此间事了之后，即需径往热河觐见。但令总督觐见之时，向乾隆皇帝为吾辈略事吹嘘，则皇帝一信总督之言，金钦差即莫由肆其伎俩，吾乃大受其惠。以此之故，彼礼虽菲，余仍不得不以隆辞答其盛情也。

入夜，天津地方官及邻县地方官，均到船向余问安好。余一一以适当之礼款接之。彼等见余所用什物、书籍、衣服之类，咸细加考究，眉目间颇露惊异之色，盖见所未见，自不得不尔也。

余细观各人性质，大都活泼率真，长于言语，工于应酬，而又沉静有毅力，是亦足窥中国人性情之一部分矣。

是夜，北京教士格拉姆孟德致余二书。言钦使此来，敝教士愿为钦使服役，顷闻中国皇帝，已延一葡萄牙教士，为钦使舌人，至钦使觐见之时，语言概由该教士传达。此事恐非钦使所愿，谨以所闻，上尘清听云云。

译者按：彼时英葡不睦，故有此信。

余以此事初未接有总督及钦差之通告，即樊、周二大人亦未尝言及，万一格拉姆孟德之言见诸实事，大非吾初意所及。乃立即函告总督及金钦差，言吾辈到北京后，拟自就各欧洲教士中聘一适当之人，为觐见时之翻译。缘欧洲言语种类甚多，有吾英人所解者，亦有吾英人不解者，苟用一旦解华语不解英语之人，于事仍无所补，因此拟请代奏圣明，不必代为聘用。书去未久，即复书。言此事当遵命代奏，谅可批准，无劳仅念云云。余心始释然。

此时，岸上及船中之中国人民，咸企足引首，向吾船观看，面上各露惊异之色。

且多久立不去，若愿穷一日之力，以研究吾辈之举动者，惜吾船未能久留。

●即抵京城

吾回船未几，即解缆循西北之方向开行。自此以后，每日除晨间华官监送当日之饮食至船，及沿途地方官上船拜谒，略事停船外，均不分日夜开行。

12日礼拜一。清晨抵武清，未几即复开行。余于船中无所事事，乃得以吾笔之余沈，择不甚紧要而有可记之价值者记之。

华官派至各船执役之人，平均每船十四五名，以37船共计，数达500以外。故每有所事，一呼百诺。即至难之事，亦无不立办。此辈服务既勤，身体亦异常坚硕，足应其劳动之所需。虽肩背多曲，作圆球形，然绝非病象，乃作工时俯首曲背之所致。面色以久暴日中，作紫铜之色。初见之者，以为面色既黑，体干必笨重，不能为灵巧之事。然吾观彼辈投身河中，洗冷水之浴，出没于波浪之间，其活泼敏捷，固未尝以面黑而减色也。彼辈一至夏季，即裸其上体，故自腰以上，肤色之黑与面若，腰以下则甚白也。此间多蚊蚋，终日随船缠扰，挥之不去，殊以为苦；又有一种巨蛾，其大几与嘤嘤雀相若，亦至可厌恶。而两岸深树之中，日夜蝉鸣不绝，无事时静焉聆之，觉凉风习习自两腋而来也。

13日礼拜二。晨间，有下级华官数人，督饬厮役，循例送供给之物至船。有食物数种，已发酵不可复食。余以是日天气极热，法伦表升至88度以上，食物之酵腐，正意中事，不能厚责经办之人。故仅令厮役取去，嘱易新鲜者送来，未曾加以声色。而高级华官闻之，立传经办之下等华官去，捽去其头上顶子以示罚；又呼厮役至其船，笞责若干数。

余闻其事，甚骇其所用刑罚之不当。

至午，与樊大人相见，即为言明天热致酵之故，请不必重责经办之人。今厮役受笞，固已无可挽救，至革去顶戴之官员数人，尚望从宽开复，恕其既往，敝使雅不愿贵国官员以敝使之故，致遭斥革。樊大人唯唯而去其状虽颇以吾言为然，而已革之华官数人，则始终未闻有开复之消息，是可见中国之法律与公理，不能以吾西人之目光判断也。

14日礼拜三。上午，至北岸望见绝华丽之大厦一所，云是乾隆皇帝南下之行宫，屋顶多用黄瓦，日光烛之，烂然作黄金之色，奇观也。是日，天气较前数日凉爽，天空中恒有浮云飞驶而过，然又无雨。苟吾船开行时，船前不鸣锣以喧扰吾耳者，吾此行爽快极矣。据华人言，开船鸣锣，乃向吾表示敬礼之意。但吾仔细观察之，凡吾船至转弯或调换方向之时，亦鸣锣以关照同行各船，则此扰人意绪之锣声，于表示敬礼之外，尚含有航行时之信号之性质也。

15日礼拜四。吾船自入口来，一路多为荒野，望之令人气闷。至此乃于岸上相距三四十英里之处，见有青山环列，矮树甚多，为状至堪入画，吾人神绪遂不期为之一振。而自开船之后，金、樊、周三大人，必日日过吾船谈话。今日之晨，彼等又来，神气乃较往日为严整，若行正式拜会之礼者。余问其故，则言：现在已得乾隆皇帝诏谕，前此贵钦使所开礼物目录，已译成华文进呈御览，皇帝见之，龙颜大悦。至于礼物不能悉数运至热河，须将重大者安置北京一事，亦已蒙皇帝批准。皇帝又谕令敝钦差等，在北京为贵钦使预备广厦二处，一处在城中，一处在城外六英里，与圆明园相近。此二处中，孰适孰不适？一凭贵钦使自择。但以敝钦差等观之，城外一区，既与圆明园毗邻，必饶山水花木之胜，贵钦使雅人，自必就此而弃彼也。又言，贵钦使抵热河后，一过皇上万寿之期，即可返京。即皇上亦当于万寿之后，即回銮听政也。

余前此与三大人谈论之时，曾言礼物中有野战炮数尊，旧炮数尊，物虽重滞，颇不易碎损，尽可携往热河。至是，彼等乃言：贵钦使居热河之时，必甚短促。此种武器亦不妨留置北京，恐带至热河之后，仍无试演之机会与时刻，故不如不带之为是。余诺之。彼等乃侈谈他事，然意中仍有所归束，并非与正文绝无关系者。吾于此乃不得不深叹华官谈话时，具有开合擒纵之能力，初非乱说乱道者比也。

彼等初向余琐谈中国朝廷之礼节及宫殿之宏丽，余静聆之，一一加以称誉。谓毕竟文明古国，气象是当如是。彼等乃复谈各国服制之同异，谈过半，行至吾旁，执吾衣襟袖观之，因言：贵使之衣窄小轻便，吾中国之衣则宽大舒适，二者相较，似以中国之衣为善。余颔之。彼等复言：吾中国皇帝见臣下时，衣服必取一律，因贵钦使之衣，与华人不同，似于观瞻有碍。彼言至此，据指吾所缚蔽膝曰：此物于行礼大不方便，贵钦使觐见之时，先宜去之。余闻此言不解其意，因曰：此事可无劳贵钦差置念，敝使在本国之时，常着用此种礼服，觐见敝国皇帝陛下，殊不觉有所不便。今来贵国，拟用觐见敝国皇帝陛下之礼，觐见贵国皇帝陛下。谅贵国皇帝，不至强我必用华礼。彼等曰：敝钦差等以为觐见皇帝之礼，各国必同，敝国觐见皇帝时，例当双膝下跪，磕响头九个，想贵国亦必如此。余曰：敝国礼节与此略异。今敝使来此，虽当以至诚之心，使事事致贵国皇帝于满意之地，仍宜以尽职于敝国皇帝为第一要务。果欲令敝使舍本国祖宗相传之礼节，强从华俗，则此种答语，敝使雅不愿发诸口吻。万一必欲吾置答者，吾当作一意见书，至抵北京之时交奉。

彼等见余言辞决绝，遂不接下文，改谈他事。谓：贵使此来，道路既远，所历艰险必多，谅贵国皇帝陛下必甚念贵使。现敝国皇帝已决意将今年秋狩之说取消，俟万寿期过即当回京，俾与贵使就北京接治一切，勿令贵使淹滞敝国，致劳贵国皇帝陛下挂念。余曰：贵国皇帝神圣英武，此次敝使航海东来，捧呈敝国皇帝之手书以进，谅贵国皇帝必能洞悉敝国皇帝致书之本义何若？敝使来此之本意何若？既如是，则敝使回英之时期，以及回英之后，如何履命于敝国皇帝，谅贵国皇帝必已胸有成竹。贵国皇帝声威及于全国，荣名被于海外，敝使来此观光，荣幸无极。将来回英之后，将缕陈于敝国皇帝之前，使敝国皇帝知此东方之雄主，乃一大有为之人也。

彼等又问：贵钦使此来，既为贵国皇帝携来礼物多种，不知贵使亦自备礼物，以为敝国皇帝上寿否？此问为外交上绝无仅有之奇问。余骤闻之，几至不能置答，旋以此或中国风俗使然，似亦不足为异。而余来此之时，本有马车一辆，以备送与乾隆皇帝者，因从容答之曰：敝使亦自备一马车，虽价值远不逮敝国皇帝所备礼物之珍贵。（原注：臣不能僭君，吾所备礼物例当贱于英皇之礼物也。）虽式样颇与中国车辆不同，而在英国马车中，已得上品之誉，故不揣菲陋，拟上之贵国皇帝，不知贵国皇帝能哂受否。又曰：此外尚有微礼数种，拟至新年时进呈。此盖非由衷之言，第言之以一探彼等之意耳。因吾自抵天津后，即闻一种风说，谓中国体制，不许他国使臣久驻，与欧洲各国情形不同。吾以此种消息甚有关系，故不得不探。而此言一发，彼等果未有若何之答语，但以支吾应之。则前此所得风说，已信而有征矣。

此三人中，钦差金大人与吾最不契合。吾自天津至此，每与见面心中即觉不快，彼亦强自伪饰，示吾不怀恶意，而其排外之观念终能于其不知不觉间见之。吾以不与彼亲，终非吾福，每见必竭诚相待，冀破其以蛮夷戎狄视我之鄙念，然其人不可理喻，终莫如之何也。

樊、周二大人，则极意与吾交好，盛意殷殷极可感慰。尝有一次，金大人适以事他去，彼二人造吾闲谈，言：乾隆皇帝鞑靼也，鞑靼不信华人，只信鞑靼。故国家无论何事，有华人办之，必有鞑靼掣其肘。今欲欢迎贵钦使，苟无一鞑靼如金某其人者厕乎其间，为事岂不大妙。乃皇帝必欲重任鞑靼，委以全权，事无巨细，概须由此鞑靼上达圣听。而此鞑靼复为群鞑靼之尤，愚黯昏盲，而又自作聪明。吾辈乃大觉扫兴。又言：贵钦使属警敏，一见此人即知其人格之不善，时时用忍耐之心加以防范，非聪明人安得如此云。

16日礼拜五。下午六点半钟，抵通州城外，至此水路已尽，遂舍舟登陆。然于未登陆之前，有一事颇关重要，吾当补述之。

一日，余与三大人闲谈。一大人忽谈及印度孟加拉所驻英军，问吾该军情势何若？吾约举告之。其人即曰：近日中国西藏不幸有土番之乱，不知孟加拉所驻贵国军队，何事援助西藏叛民与敝国开衅？余以此事未之前闻，疑骇不可名状，立言此事万非情理所有，敝使可力保其必非确耗。其人曰：否！吾中国官军与叛军开战之时，初意叛军多乌合之众，官军一至势将瓦解。交锋而后，乃知叛军亦颇有能力可与官军抵抗。因疑叛军苟非得有外人之援助，必不至善战至此。后乃果于开战之时，见叛军中有西人数名，为之指挥，而所戴帽子则与贵国之兵相若，故疑为孟加拉之英军。余以此事苟不加以明辨，颇足酿成国际之恶感。或者事本乌有，此人特假设其辞，以一试吾英人有无凯觎中国边地之野心，则尤不得不声辩于先。乃曰：此事真伪姑不论，即以地理言，孟加拉之与西藏相去绝远，西藏有事，吾英军不惟不能参与，即消息亦莫能传达。其人始无言而去。次日，其人又问曰：贵国孟加拉军队，前此谣传援助西藏叛军之事，已由贵钦使证明其误，敝国上下，万无不信贵使之言之理，但不知孟加拉军队，亦肯助吾官军以平叛军否？余以此人调皮至极，即答之曰：否！以地理而论，吾军既不能助叛军，即有助官军之心，亦鞭长莫及。此人盖欲令吾于无意之中，答以英军用助官军，然后将余昨日地理上风马牛不相及之说，根底推翻也。

吾船自天津至此，一路供给之物，如酒、肴、蔬、果之属，罔不穷极奢贵，伺候之人亦殷勤逾恒。而两岸相近之处，驻有兵队额多，每见吾船过时，各兵队辄自篷帐中整列而出，就岸头行礼，高竖军旗，和以军乐，如在夜间，则添点灯笼，为数可达万许，照耀几同白昼。灯笼之外，复有焰火，亦颇可娱目。船中偶有所需，但一发吻，华官无不于俄顷间办至。有数物，余以非关公用，拟自出所值购之，而华官必不肯受钱。谓：受则必受上峰之责。

平心而论，中国人以此种盛礼待客，而与吾接见之各官员，又复谦㧑和蔼，常带笑容，似亦不能复有所讥仪矣。然于敬礼之中，不免寓有虚伪，诚意乃隐而不露，此则吾不得不引为缺憾者也。例如吾船过处，每见风景清幽之地，或乡村风物，吾欲观之以一窥社会情状者，吾虽屡请停船，俾上岸一观其究竟，而终为华官所阻。顾华官阻我之时，能随时随地发为妙论，令吾明知其阻我之行，而不复有所允怨，或且反可因此自娱，此盖由于各华官平时于言语礼貌一门，娴习有素故也。尤有一事，吾亦不得不述。即吾侪抵此之后，华官于表面上虽加以敬礼，而实则一言一动，罔不受华官之监察。不特监察已也，即起居服御，以及一切习惯礼节，华官亦多以嫉妒之眼光观察之。吾尝读中国历史，知中国人最妒外人。今身历其境，乃知其实在情状，过于历史所言者万万。然吾虽存此心，表面上则事事以和颜悦色处之，冀吾此次之行，得获完美之果。即如各船所悬旗帜，大书特书曰，英国使臣进贡之船，吾亦视若无睹置之不问，盖将待至正当之时刻，方可提议此事也。

17日礼拜六。既至通州，吾及拟小作勾留，将各种礼物行李，收拾齐整，径用车辆装往圆明园。圆明园距北京7英里，此间距北京12英里，合计19英里。苟不于北京耽搁，则此19英里之途程，仅费一日之力可矣。

吾船抵此之时，岸头已建有货栈二所，专为存放行李礼物之用，每所各长207英尺，阔13英尺；自地至檐头，高13英尺；自檐头至屋脊亦如之，材料则为坚竹，上覆厚席，以防雨水。两栈之间，建一广道，阔42英尺，道之两端，各设一门，驻之以兵，严禁携火者羼入，以防火烛。据云，此货栈及广道，乃于数点钟之内，督饬工匠数百名赶成之。吾船抵此之后，未及一日之长，此辈工匠已尽将37船之物，一一移置货栈之中。中有数物，分量既重，形体复极庞大，而中国工匠乃能以其臂力与其活泼之精神，合力舁之，自船至栈，直行不息，而观其神情又异常欣喜，初不若有人驱之迫之者。此或中国政体之完备，及人民天赋之独厚使然，非他国所能及也。盖中国苦工，具有一种无重不举之能力。若一物之重量过大，非一人所能举，彼等即以坚绳缚之，然后取粗竹二根穿诸绳中，每人各以竹之一端置之于肩，舁之前行。若此二人之力犹不能举，则更取二竹与前二竹相交做“十”字形，则人数即可添加一倍。万一再不能举，犹得以同样之加竹添人之法继之。务使物力不复能与人力敌，乃且呼且笑，舁物疾行，若自忘其为苦力也者。国家有此种下流社会以为其基础，诚令人艳羡不置也。

此时吾等寄居之地，乃为一庙宇，其中有厅事及洁净之房间甚多。吾辈居之，颇觉快意，供给之物仍与在船时同。无论何时，意有所欲，莫不咄嗟立办。据云，此庙建于数百年前，当时有高僧12人，受制于某显宦。显宦乃出资建庙以安其衣钵，顾庙宇虽大，仅划出一小部分供佛，兼供一种女神，阶级较次于佛者。此外多为寮房，亦有和尚居之者，亦有平时不居和尚，每遇达官贵人过此，即借作息宿之地者。此盖以庙宇之于中国，既含有一种公共建筑之性质，故身有公务者，即得自由借用之也。吾部下员司夫役人数极多，全庙尽为所占，即守庙之和尚亦仅留一人，令司佛殿香火，及看守琉璃灯，使永明勿灭。其余大小和尚，概由华官传令暂移邻近他庙居住云。

18日礼拜。晨餐时，樊大人来，言：车辆夫役，约于礼拜二早晨可以备齐，备齐之后，随将货栈中物件一一装入车中，至礼拜三之晨，即可出发径往圆明园。途经北京不必下车停滞。又言：乾隆皇帝现已派阁老一员，欧洲教士一员，在圆明园恭候贵使驾临。此教士究系何人？樊大人并未明言其名氏，以意测之，当是葡萄牙教士彼那铎阿尔美达，即吾心中不满意之人也。

入暮，樊大人复与周大人同来，言：鞑靼钦差金大人今以体病，不能同来向贵使问安好，故嘱兄弟等来此告罪。余言：金大人以贵使来此之故劳碌致病，敝使意殊不安，明日当趋往问病。樊、周两大人连称不敢而去。然吾自信彼鞑靼钦差未必果为病魔所扰，或者心意与吾不洽，懒于见我，故托病耳。

19日礼拜一。晨起，余自至货栈中，一观彼间所装货物奚若，而金大人、樊大人、周大人亦适已至栈。方率属僚多人，斟酌明日出发事宜，余遂与三大人语。且向金大人问病状，及三大人公事已毕。余曰：今日适无要事，礼物中有轻便铜制野战炮一尊，取出尚便，敝使拟于此间一试，藉博三大人一粲，三大人亟称善。余遂命炮匠取出试之，约每分钟开放二十响以至三十响，余初以此种速率，三大人见之，必甚以为异。初不料彼等虽用心观玩，而意态殊觉落寞，若无足轻重者。然而此非炮之不善，吾敢决言中国全境，必无此种轻快之炮。彼三人意态之所以落寞者，殆犹茫然于此炮轰击力之如何耳？及吾自栈房回，樊、周二大人随余至庙。言：目下已得皇上复谕，贵使抵北京后，可自择一欧洲绅士之服役于皇上者，充贵使觐见之舌人。现皇上对于贵使，极表欢迎之意。贵使自抵中国之后，一切情形均随时上达圣听，皇上以为贵使文明有礼，异常满意。故命臣下以至敬之礼接待。余曰：此足见贵国皇帝与敝国皇帝同具敦睦友谊之心，敝使感激之余，敢代敝国皇帝致谢。两大人乃复言及觐见时之礼节问题。此问题自前次提议时，经吾否认而后，各华官已数日不复提及。今两大人乃复极力言之，若必欲迫吾承认，无有转圜之余地者。余曰：敝使承敝国皇帝之命而来，在理不能改变敝国原有之礼节，即曰可改，恐非娴习有素，临时必有失礼之讥，与其强改其不可改，而又始终不能甚肖贵国之礼节，无宁不改之为善。两大人曰：敝国礼节习之殊易，因自就地板上作跪拜之状，坚请余照式习之。余曰：敝国礼节既万不能改，此项华礼亦毋庸学习。两大人乃命吾译员习之，意将欲以榜样示我也，而吾译员虽系华人，乃唯我一人之命是听。闻二大人言，即请命于吾。吾曰：不必。译员竟不跪拜，两大人乃大不快意，然声色仍极怡悦，不似因此与吾互生恶感者。余以两大人欣然而来，不能令其扫兴而去，遂命乐工奏乐以娱之，两大人悦。告别时，仍与吾作表示敬礼之语，为状一与来时同，似顷间之争执，已一笑了之矣。

是日，亨利·欧地士病故。亨利系铜铁工技师，颇有巧智。方吾自伦敦启行之前，意欲得一铜铁工技师，使为随员。一时自荐者甚多，亨利则蓄远游之志更切，屡向余及史但顿勋爵坚请。余考验其技艺颇堪合用，遂挚与偕行，不料其体质孱弱，不能任风浪之苦。一至船中即罹重病，舟抵马第拉，余拟令其改乘他船回国，而亨利决意不肯，必欲一观中国景物。遂致病殁于此，亦可悲矣。

20日礼拜二。晨间，为亨利治丧事。乐工、卫队、仆役之属均整队送葬。此间虽无牧师，而临葬时诵经祷告之礼仍照例举行。

华人观者甚众，然多肃静不哗，若与吾辈同表其哀悼者。丧事既毕，即预备出发，取货栈中物体一一装入车中，装毕，令各货车于今日先行。吾部下之人吕、夫役，则定于明日登程，因人速货迟，人货并进，货必落于人后也。

21日礼拜三。早起，车、马、轿各种行具已备。金、樊、周三大人则于门次候吾登车，吾乃立即出发，不少濡滞。

未几，至一村，地在北京通州之中央，吾辈就村中小憩，且进早食。以天然路劣，颠簸甚苦，不得不随行随息也。

第二章　觐见乾隆

●抵北京

自此行两小时抵北京，在宫门略进茶点（译者按：宫门二字，原文做Palace Gate，不知何指？），即复前行，以下午三时抵圆明园。见昨夕出发之货车大半已到，其行走较迟之一小部分，则于吾侪到园后数点钟之内陆续到齐。

吾等自通州至此，一路均有兵队为前驱，各兵手执长鞭，时时向两旁挥打，勿令路旁观者，得与吾辈相近。吾意此必中国大员外出时之示威举动，今乃假为吾用者也。

既抵圆明园，华官即导吾等至一居留之馆舍。此馆舍在一花园之内，有房屋、天井甚多，又有一曲径，饰以花木，曲径尽处为一小河，循河而下，曲折至一湖，湖中有一人工之小岛，岛上有草地、有树木、有奇石，其中央则有一楼，为避暑之用。而全园四周则围之以高墙，有兵一队驻于入园之处，以为保护，园中房舍虽间有数处，颇清洁完好，可资居住。然以全体而言则荒秽不饬，破坏殊甚。夏季犹可敷衍，一至冬季万难居人，或者此处专供夏季之用，冬季所用者别有他处，亦未可知。然吾闻人言，此类馆舍多为招待外国使节之用，虽有数处之多，而求其完好者，当以此处为第一。则他处馆舍残缺不全之状，更可想见矣。

余一入此室，心中大异，以其前此招待何其恭，今又何其一陋至此，向华官问其故，华官言：此屋虽陋，而每有大人至此，辄假为行辕，实因此间并无较优之房屋，非敢故以陋室奉屈。余曰：虽然，无论如何君必为余择一较优者，此戏室则万非人类所宜居。华官乃导余至他室，此室虽不如前室之破坏零落，然已数月未加打扫，室门一启，霉臭之气扑鼻，华官立命夫役扫除，墙壁、地板均大加洗濯，然后搬吾辈之行李入内。亦有华官数人以此室较善于他室，自携行李来，就空处设榻与吾辈同居。已而具食，则精美仍与往时相若。吾身栖陋室，而食必盛馔，羹味之鲜美，既为吾毕生之所未尝，而条面及他种面食又白净如雪，清洁可口，是亦不可思议矣。

吾在通州时，华官谓余，吾辈一抵圆明园即当有欧洲教士来此与吾觌面。然今日乃未有人来，意或尚在途中也。

22日礼拜四。晨间，鞑靼钦差来此候安。言有一国老奉皇帝之命，自热河来此，与贵使讨论觐见事宜。又言：国老现已上途，随带教士三人，大约明日可到。余称善。而隐察金大人神色，似较前此和悦可近，不复作桀骜不驯之状。因谓之曰：敝使居此，意颇不适，因此间房屋破坏已极，非大加修理不能居人。而吾欧洲人之生活状态又与贵国人稍异，居此甚觉有碍卫生，故敝使不拟勾留于此，俟诸事措置已毕即当迁往北京。敝使逆料贵钦差必能使敝使抵北京之后，居处之安适，较胜于此也。金钦差首肯，谓：当立即传令属官，至北京预备。余观神色似此事尚无若何之阻碍也。

23日礼拜五。晨间，金大人遣人来言：今日十时，彼当带同欧洲教士数人至吾馆舍中谒见。既而果来，中有葡萄牙人二名，一即彼那铎阿尔美达路丁其司，一曰安东尼；意大利人三名。一曰路易司卜雷德，一曰约瑟本西，一曰第奥豆的；法人一名，曰约瑟巴黎。此外复有一二西人，籍隶他国无关紧要。各西人来时，均穿中国礼服，而乾隆皇帝亦以吾此次东来，为稀有之盛举，特以顶子赐诸各西人，令戴之。路易司卜雷德及第奥豆的均戴白色之顶；彼那铎官级较高，则戴蓝顶，余人均戴镀金之铜顶。铜顶者，顶子中之下乘也。

彼那铎此人，虽为乾隆皇帝客卿之一，而对于中国国事初无参与之权，然妒念极重，凡西人东来者，除其本国人外，罔不加以仇视。对于英人怀恨尤切。吾至澳门之时，即有人嘱余抵北京后善防此人。今日一与此人相见，观其沉毅阴险之貌，始知此人非处处防范，必为所陷。此人初为罗马教信徒，兹已不受宗教之约束。度其年事已近七十。来中国后，兹已有数十年之经验。今方在算学书院（译意）任事，然其算学知识颇属有限。但以工于外科医术，曾为相国和中堂治病，兹乃以和中堂之力，荐诸皇帝，遂得派为吾觐见时之译员。吾见此人欣然而来，意颇不怿，以为彼既奉有中国皇帝之命，则吾前此要求于北京各教士中自选贤能之说能否成功，正在不可知之数。万一吾说不成，而此人竟由华官承认为觐见时正式之译员，则语言传达之际，但令更改一二，或不改其言辞，而改其语气，即足挑动两国之恶感，此何等事，而可不为之焦悚万状耶。幸而此人与吾款接之时，吾所言通常习见之语，彼均茫然不解。即其同来各西人亦半明半昧，隔阂不通，吾心乃大乐。彼那铎至此似亦可以止矣。而其妒忌他人之欲念乃仍不可遏。频以拉丁语，与其近座之两意大利人，谈吾英国之短，其意盖以余为不解拉丁语者。不知余即不解拉丁语，但观其眉目开动之状已足知其蓄意不善，而况拉丁语学，余固童而习之者耶。

谈次，余仍向金大人提及迁居北京之事，彼那铎立即乘间阻挠。谓：迁居北京后，将来往热河时，大不便利。虽金大人甚然其悦，而终以余所持理由充足，彼那铎无所肆其鬼蜮之技，状殊悻悻。其同来各教士以其声色严厉，非双方款接时仪式上所应有，力劝其忍怒，勿为无谓之争。彼那铎虽唯唯，而气终不平。余静观其状几至失笑，然仍自保威仪，不为不应为之言，至彼那铎告别时，余惧其羞愧无以自容，转用好言慰之曰：惜敝使不解葡语，致意见不能尽达，否则以足下之才，为吾翻译必大足为吾助。彼那铎气少平，言曰：卑人深愧不能为钦使服役，后此苟有可以尽力之处必竭愚诚。余亟称谢，心中则以为此人既尽暴其本相于吾前，吾此后乃不得不格外谨慎，俾不致坠其陷阱。然平心而论，此人亦可造之才，但欲求其为吾所用。则吾非至愚，决不存此谬想也。

约过一小时，樊大人与周大人同来，言：乾隆皇帝特派之国老淳（译音）大人，现在已到北京。后此关于贵使一切事务，可由兄弟等自向淳大人商量，不必再经金大人之手。余闻言大悦，因命译员一人及吾书记麦克司威尔与樊大人同赴北京，料理该处馆舍，以便此间事毕之后，立即迁居。

●游圆明园

彼等既去，周大人即导我游圆明园。此园为皇帝游息之所，周长18英里。入园之后，每抵一处必换一番景色，与吾一路所见之中国乡村风物大不相同。盖至此而东方雄主尊严之实况，始为吾窥见一二也。园中花木池沼以至亭台楼榭，多至不可胜数，而点缀之得宜，构造之巧妙，观者几疑为神工鬼斧，非人力所能及。吾以此来不仅为游观计，尚当商量安置各种礼物之法，故仅就行过之处略一寓目，未能曲寻其胜。以全园计之，恐吾所见尚不及其什一。然即此不及什一者而言，已能令当时景象永镌吾脑而不忘。而吾笔记中欲详言其状，亦觉景物万千，不知从何处说起，转不如不说之为善也。

已而至宝殿，殿长150英尺，阔60英尺，仅有一面开窗，与窗相对之一面，即为御座所在。御座为一桃心木之大椅，上刻精美之花纹，其木料则产自英国。华人以为稀有之品，故用以制为御座。御座之下有一台，高数尺，两边有木制之短阶，以便上下；御座之上，有一广额，署“正大光明福”五大字。

译者按：此五字原文做Ching-Tha-Quan-Ming-Foo，释其意为Verus, Magnus,Gloriosus, Splendidus, Felix五字，直译之，当以“正大光明福”五字为近理。然于“正大光明”四字之下加一“福”字，则为译者此前所未闻也。

其两旁则各有一孔雀毛制成之扇，面积极大作圆形，颇美丽可爱。全殿地皮均用大理石铺之，石有灰色、白色两种，纵横相间，望之如棋盘形。石上人行之处，复铺以洁净之席。殿之一角有一八音时辰钟，拨其奏乐之键，能奏乐十二阕，如Black, Joke, Lillibulero，以及《乞丐》一剧中之歌曲等类，均为英国旧时流行之乐曲。钟上饰物均为旧式，有透明及五色之宝石多枚，此钟虽非珍品，然以历年既久，余不得不以其为古董而贵之。钟面有英文数字，曰：伦敦理敦赫尔街乔治克拉克钟表店造。其制造年代及运入中国之时日，则已不可考矣。

宝殿为皇帝正式办事处，一国之观瞻所系，而面积复广大异常。余决意以礼物中之珍贵动目者置诸殿中，其排列之法，拟于御座之侧。一面置地球仪；一面置浑天仪、折光镜数面，则自天花板悬垂而下，自各镜至殿顶之中心，距离均相等。殿北置行星仪一座，其南面则陈列佛列姆内之大自鸣钟、风雨表及特拜歇尧之瓷器、瓷像、弗拉苏氏之天体运行仪等。集此种种精美可观之物品于一处，恐地球虽大，更无第二处足与此中国圆明园之宝殿比也。

余入园时，与国老景升（译者按：景升二字译音）大人相遇。景升大人遂为余向导，指点园中一切事物以告，及余自宝殿出。景升大人导余至一清洁之处，出水果及糖食相飨，余甫就座。而金大人忽来，殷勤劝食，余乃大异。念据樊、周二大人顷间所言，此公何可不必多劳矣。今若此，吾此后犹不免受其牵掣，而樊、周二大人虽极意与吾交好，亦以受制于此公，无能为力。万一此公永为余伴，至热河时，本其排外之天性，进谗言于乾隆皇帝，则吾此行之结果必有不可预料者。言念及此，心中殊觉不快。

●作觐见准备事宜

晚八时，麦克司威尔等自北京归，言北京馆舍已阅看一过，其中厅室、房间、天井均备，颇堪居住云。

24日礼拜六。史但顿勋爵率密斯脱摆劳、丁威台博士及太白儿得、丕的派亚暨技师数人，工匠多人，同往圆明园装配各项礼物。预料此项礼物，若欲一一装配完好，至少当有六七礼拜之时间。大约将来余往热河时，尚须留技师数人在此间监督工事也。有数种礼物运往圆明园后，中国工匠未得技师之许可遽欲启箱，译员恐其开启不能如法，致损内中所装之物，因往过阻之曰：此系英国送来之礼物，英国钦使尚未交卸，汝等不宜妄动。而金大人闻之，立即喧辩曰：此系英国进呈之贡品，安可唤作礼物。译员曰：英国与中国处于对等之地位，只能唤作礼物，不能称为贡品。两人辩论不已。国老景升大人闻之，出为和事佬，言：唤作礼物亦未尝不可，何必为此无谓之争。金大人乃无言。

译员归，向余言：适自樊、周二大人处来，二大人略有意见，嘱微员上达致使。余曰：二大人，吾友也，渠等有何事嘱汝，汝可恣言之。译员曰：二大人言，钦使此来，一切费用虽由皇帝颁发，而颁发之数有限，其不在预算中者，概由二大人自垫，故二大人意中，颇思钦使以一优美之礼物赠之。余曰：可！弟不知二大人心爱何物？苟所爱者适为吾所有之物，当立即举以奉赠。译员踌躇有顷，言曰：二大人心中似以赠以现金500元为最宜。余一闻此言，不少犹豫，立即答曰：可！此盖因二大人既极意与吾交好，微论其自解私囊之说，确与不确，吾万不宜厚拂其意，使吾与以钱，而二大人竟为吾效力，与国老联络，合力与金大人相抗。勿令金大人此前之行为，再暴于吾客，则500元之代价并不昂贵。万一二人得钱之后竟不肯为吾所用，一反往时缔结交谊之行为，则慈悲之权已操诸我手，我固不难以举手投足之劳而祸福之也。而况野兽一吮人血即觉他物之血不甘，二大人既以与吾交好之故，而得此500元于前，宁不思此人血之余甘，而奋勉图报，以冀复尝此血于后也。

25日礼拜。晨间，译员来言：昨日之议今兹已可取消。余问其故。曰：微员今日已往两大人处复命，两大人乃一改昨日之语气，谓：兄弟等自以诚敬待钦使，且深以得领钦使之厚赐为荣幸，然金钱之赠品则究于情理上不能接受。至昨日所言自垫之费用，确系实情，然此款均系周大人一人垫之，樊大人则所费甚少。缘周大人家资颇富，肯花钱而殚于尽力，除收发公文及登记账目、发付工力而外，其余一切，如置备车马、雇用船只、工役及购办供给之物，笞责不尽力之厮段等，概由樊大人尽奔走之劳。今周大人以家资富有之故，不必复得钦使之钱以资弥补；而樊大人又仅费劳力未垫金钱，万无接受钦使补助之理，故请钦使将昨日之议即行取消云云。

夫昨则要求之，今日则坚辞之，此中理由如何，诚非吾不熟中国情形者所能知矣。同时又有一事足证明中国人之性质与吾英人不同，而且大不可解。

昨日金大人来，交我一信，此信系吾英衣拉司麦司古完勋爵自登州府嘱驿吏送来，由金大人转交于余者。今日，余按照来信，作一复信。而金大人适来，谈此，坚问余古完勋爵信中作何语？余复信中又作何语？余以此种问题万非吾英人所能问，然以两国风俗性质不同之故，不能厚违其意，即招译员来，取来信、去信，令依口译之法，译与金大人听之。译毕，余笑谓金大人曰：信中初无若何秘密，然以内容剖示于君，料君必甚欢迎。金大人临去时，复问觐见在即，仪节如何？请贵使速为预备，且宜先期练习。聆其语气，似急欲吾承认其改用中国礼节之说者。余曰：觐见之仪节敝使拟开具说帖，就正贵钦差，此说帖当于抵北京后一二日内奉交，请勿急急。金大人乃道别而去。

26日礼拜一。是日，由圆明园迁往北京预定之馆舍。不特清洁完好，与圆明园有霄壤之别，而且华美异常。有厅室十一处之多，陈设既佳且多空气，居之颇合卫生也。

27日礼拜二。法国巴黎圣拉萨勒司教会会员劳克司神父。

至馆舍谒见。言奉皇帝之命来此为钦使服役，钦使如有需吾尽力之处，吾可日日来此听候差遣。予观其人，体格修伟，道貌岸然而又长于言语之学，法文、英文之外能操中国语及满洲语甚熟。自言抵此之后，心意多快，现已作久居中国计。因胪举中国社会情形以告，谈论多时娓娓不倦。吾乃自计，后此如有中国事实为吾所不解者，尽可问诸此人，不必复处闷葫芦中矣。

28日礼拜三。密斯脱摆劳自圆明园来。言：该园宝殿中，现已动工，将各项礼物依钦使预定之方法排列安置，将来安置完毕，殿中诸美咸备，必大有可观。又言：礼物运至宝殿后，即有乾隆皇帝之孙三人至殿中参观，状殊欣喜。

而尤注意于特拜歇尧之瓷器，观玩多时，问余：中国瓷器与贵国瓷器孰佳？余言：此种特拜歇尧之瓷器，系敝国有名出品，苟非名品，敝国钦使决不敢带来赠诸贵国皇帝。但敝国商船每来广东必购大宗瓷器以归，销售于人。贵国瓷器既为敝国人士所欢迎，其价值之高，自可想见，究之各有其妙，不能强判伯仲也。三皇孙闻此答殊为满意。

有一大员来园监视华工者，见启发货物时，行星仪中之大镜已损坏一块，神情至为惶恐，此镜想系中途颠碎，今中国既无造镜之厂，势亦无从添配矣。

29日礼拜四。余取加拿派（译者按：加拿派形如一伞，装于帝座或帝王肖像之上，以表示其尊严者，盖欧洲帝王名器之一也）及吾英皇帝、皇后两陛下之肖像悬诸馆舍之中堂。别取一纸，开具将来抵热河后拟行之觐见礼节，嘱劳克司神父译之。劳克司译此颇费苦心，因中英公文程式初不相同，欲字字斟酌得当已属大难，而吾禀命东来，与本国政府相距既远，事事均须斟酌独断，万一处理不当，必贻国际之羞。故劳克司译此仪式之说帖，视为生平第一棘手之事。译就，不肯自书，亦不肯令其书记书之。谓：渠二人均系中国客卿，若中文有不妥之处，一露笔迹即易取咎，故坚请余另觅他人司缮写之事。余遂命史但顿勋爵之公子小史但顿书之。

小史但顿以一十三龄童子，即能承办此事殊可欣喜。渠初亦不解华文华语，自伦敦出发后，船中无事，日就于两译员处学习语言，进步甚速，旋又学写华字，颇方正干净。前此礼物目录即彼所写，后生可畏，非虚语也。

说帖内容，大致谓敝使此来，虽极愿使贵国大皇帝满意，凡敝使以为合宜之事无一不可实行。但敝国皇帝为西方第一雄主，敝使承敝国皇帝之诏命而来，仍当以敝国皇帝为本位，此盖由敝使之服从敝国皇帝，与贵国臣民之服从贵国皇帝于理相同也。今觐见礼节，敝使拟用觐见敝国皇帝之诚礼，若贵国必欲改用中国礼节，亦未尝不可，但须请贵国派一大臣，职位与敝使相若者，至馆舍中向吾英皇帝、皇后两陛下肖像行一觐见中国皇帝之礼，则敝使无不如命。

金大人一观此帖，立即摇头，谓此事万难办到。樊、周二大人则言：此事必可如命，我等二人不妨立即向贵国皇帝、皇后行三跪九叩之礼。余以二人职位不能与吾敌，婉言却之。

是日，神父安易德遣人送来一信，附以照片。信中辞气诚恳逾恒，言：钦使此来，老夫闻之殊为欣慰，但以就木之年，复抱痼疾，不能亲临馆舍为钦使略分劳役，意颇自戚。尚辱不弃，勿耻下问，但以书来，老夫当尽举所知以告，匪然云助，实老夫天职所应尔也。此老年已80，侨居中国亦已60年之久，而眷怀祖国之心，尤得于此一小柬之字里行间见之。前辈老成，滋足敬也。

30日礼拜五。今日，余已选定轻小便于携带之礼物若干种，备带往热河进呈之用。乃一面命令部下人员、夫役准备启程。

一面通知鞑靼钦差，言：吾辈已定于九月二日（译者按：次礼拜一，中历七月二十七日）起程前往热河，但今日为八月三十日，中间尚有二日余暇，敝使拟乘此余暇一观北京宫殿及各处有名胜迹，不知贵钦差能不辞劳瘁，为吾向导否？

金大人曰：向导之职诚不敢辞，但按照中国成例，凡各国使臣至北京者，必须于觐见皇帝之后始可参观一切。即宾客亦当于觐见之后接见，贵使意欲参观，请俟诸归自热河之后。余以既有成例自不能相强，即亦无言。而金大人复曰：觐见之时，不审贵使本人将以何物赠诸皇帝？余曰：敝使此前已有奉赠一车之说，自不敢食言。金大人曰：车虽佳，惜嫌其太重，不能亲手持赠。余曰，岂必授受以亲，始得谓赠耶？金大人曰：此亦往例如是，此前各国使臣觐见时，从未有空其两手者。余曰：既如是，敝使自当预备一物，但此时尚不能决定，须俟所携行李悉数解发后，始可从容选择。然口头虽作此答语，心中则甚虑无物可以入选。因所携珍贵之物已悉数开入礼物目录中，用英皇名义赠与乾隆皇帝。外此私人所携物品不特并不珍贵，而且为日用所必需，万无举以赠人之理。幸而甲必丹麦金吐司携有极佳时表数事，拟于归途到广东时发卖者，余乃与之婉商，令让渡于我，且给于相当之利益，勿使空任购办携带之劳。议定，余以顷刻间骤得多数极佳之时表，意颇自喜，盖以既得此项礼物，不特可选其最佳之一枚赠诸皇帝，且可以其余各枚分赠各皇族及各大员，对于自备礼物一事可无供不应求之患矣。于是自开一单列应行送礼诸人之名字于其上，以便分派。计：皇帝一枚、皇帝之嫡子各一枚、皇帝之长孙各一枚、大将军阿中堂一枚、和中堂及福中堂各一枚，和、福二人乃皇帝最亲信之大臣。此外，则礼部大臣一枚，与吾往还之诸大员各一枚。然余以北京之宫殿名胜，必俟归自热河而后始许吾参观。吾亦小作诙谐，声言此项礼物亦必觐见皇帝之后，返至北京然后一一分赠诸公也。

●探知中国情势

今日劳克司神父仍如日常之例到馆舍中办事，且携来精洁食物多种，如德国面包、糖果、蜜渍物、大红花果、红白葡萄等。其中白葡萄一种味美而无核，向产于察莫。察莫地傍戈壁，在中国之东北部，此种葡萄自移植于北京教堂以后，以栽种得法，种乃益美，故甘洌独绝。

余以是日既无所事事又不能外出参观宫殿，遂与劳克司侈谈中国国情及宫廷状况。凡樊、周二大人未曾告我或语焉不详者，余一一问之。

因知乾隆皇帝共有22子，今仅存4子，而大位谁属，犹未预定。皇帝深恐4人有猜忌争夺情事，政必躬亲，奏章诏谕，咸自批自发，勿令4人参预其事，即事之琐细者，皇帝亦不以躬 亲为苦。皇帝之首相，即和中堂，其人乃一鞑靼，出身颇微，然甚有才具，初为皇帝卫队之一。20年来，皇帝重其人，历擢至相，且以公主尚其长子，亦可谓极人世之荣矣。次相曰福中堂，亦鞑靼，少年公子也。其兄亦据要津，娶一公主，此公主非皇帝之女，即皇帝之侄女。劳克司不能言其详，而福中堂年鬓虽未高，于台湾之战则为统兵官，旋为两广总督。近日西藏疆场不靖，又任为将军，殆亦中国之兵家耶。和、福二人之外，最有名望者为阿中堂。此人所受恩遇远在和、福二人之上，功业亦颇有可观。法人所著《中国回忆录》一书备载其事，今已年老致仕，不复与闻政务，而皇帝犹以优礼待之。然皇帝对于此人，只视为国家的忠臣，不视为个人的亲信也。

此外尚有三国老，均才力过人，富于经验，惜为华人而非鞑靼。皇帝虽以优礼待之，终未畀以丝毫实权也。

劳克司神父又言：目下北京城中信耶教之华人已达5000名之多，全国共计数在15万以上，再越数年，耶教之发达必数十倍于此。又言：我辈读中国之历史，证以目睹，则中国社会似尚上午显著之缺点。唯残害婴儿一事，吾西人以为极背天理，华人则视为无足轻重，即日日见之，亦不以为怪。近日北京巡警（译者按：当是步军统领衙门）特备一车，每日清早令人驱车巡视街道，见有已死或见弃之婴儿，则纳之车中，拉至义冢埋之，亦有弃于沟中者，自此种巡街车发现后，北京各教士乃大忙。每日此车巡视归来时，诸教士群集车旁，遍察各婴儿之尸，见其中尚有气息者必抱归灌救，救活则就教堂中抚养之，长而施以洗礼，使知此残余之生命系仰托上帝之佑护。自鬼界夺来，非终身虔信上帝不能报此再生之德。

劳克司又言：目下中国人仇教之心已不如往昔，此虽时代使然，要亦由于现在各教士能谨慎将事，不若此前各教士时有性情躁急之举也。然中国政府对于此等教士仍不能无所疑忌。近十二月中，各教士往来信札自北京、广东间驿使传寄者，恒于未达之前，先有人为之启阅，推其启阅之故，半由于疑忌；半则在于探刺欧洲之息耗。因中国人不知目下欧洲情况若何？有言英法各国现方打仗者，亦有言各国中复各有内乱者，传说纷纷，莫衷一是，故好事之徒均喜窃启书信，一窥究竟。即余抵天津后，每与金大人相见，金大人辄问余来时路上安稳否？英吉利国现在与各国和好否？以此证之，乃知所问故非无因也。

是日，北京主教亚力山大戈尼阿，得华官之许可，正式至吾馆舍中谒见。

其人年40岁，葡萄牙籍，外貌颇和易可近。而谈者每谓其居心奸诈且无真实学问，然能说拉丁语甚纯熟。进谒时，自用拉丁语宣述意见至一刻之久，信口直谈，颇不费力。随从者有葡萄牙教士二人、别国教士数人，仪节至觉隆重。

戈尼阿且力述愿与吾缔结友谊之诚心，请余勿以近来英葡二国交战之事梗积于心，致对于葡国教士，感情不能与他国教士一致。余以相当之言辞报之。乃当此接见之时，其随从之他国教士中即有一人乘其不意语我曰：勿信此伦之言。余退思其故，此言不为无因，因葡萄牙人妒视他国人之心已达极度。

现方自结团体研究一种计划，以排除中国境内之他国人为宗旨，除其本国以外，凡他国派教士来华者，彼等即以公敌视之。数日前，一意国教士谓余，吾辈同是欧洲人，人人咸与葡萄牙人缔结友谊之心理，而葡萄牙人心中则以除葡萄牙人而外，殆无足与之为友者，吾辈又何必自讨没趣。由是言之，戈尼阿之巧言令色唯有一笑皆之耳，又葡国教士彼那铎，自圆明园与吾一见之后，即不履吾门。据云：仅已奉皇帝之命召回热河矣。

31日礼拜六。法国神父格拉孟德来见，此人即系余在天津时，得其所发信件，谓皇帝将命葡萄牙人充当翻译，嘱吾预行抗议者。此人初亦罗马教徒，年已老，来华已有30余年。

一与吾见，即言本拟早日拜见钦使，只因鞑靼钦差金大人，前此曾闻余言及英国之国势何若？商业何若？对于中国之关系何若？心怀妒意，恐余一与钦使相见从中传递消息，于中国有所不利，故百计留难，直至今日始得其允可，许吾进见，幸钦使勿以为罪。余聆其谈吐，轻畅流利，知为一绝顶聪明人，而又极熟悉中国事务者。然此人不理于口，北京各国教士一闻此人，辄言其心无主宰，顷刻万变，与之交接者当善自防卫云。

9月1日礼拜。因明日将赴热河，今日预备极忙。然余在去京之前，当将抵京后，闻见中较有兴趣者补述于此。除金大人、樊大人、周大人等及各教士外，每日造吾馆舍中谒见之大员为数颇多。其中有以服官之故，于职任上应来谒见者；有以好奇心切，视吾辈如古董，虽无职任上之关系，亦来此一广见闻者；尤有多人则为听音乐而来。因吾接见宾客之室中，每晚必令乐工奏乐也。此专听音乐之诸宾客中，有一人为乾隆皇帝之乐官，见乐队中有乐器数种，形式既佳，声调亦美，因向余婉商，欲借此数种器绘一图。余言：君苟爱此数物，俟吾觐见归来时，即举以为赠。渠曰：绘其图样可矣，惠赠则不必，因余不解贵国乐器之用法，有之亦属搁置。余曰：既如是，君可请画工绘之，决无阻止之理。

次日，渠果偕画工来，敷大纸于地，置克朗内脱、弗路脱倍松等乐器于纸上，先用炭笔勾其轮廓，然后细量乐器上各小件之分寸，一一绘之。据云：渠将依照此种形式，令中国工人仿造，以己意定其音阶，使成一种西式之中国新乐器。果尔，此人亦聪明人也。

吾馆舍中各物最为华人注意者，即兰脑尔特勋爵所绘英皇英后两陛下肖像，像悬于正厅，去大门甚近，故观者特多。其初不过官员及地方绅士，后则中下流社会亦蜂拥而进，拥挤既甚，复杂以谈话之声颇妨吾等行动。吾乃与樊大人商量，规定一参观之时间，而于参观者之人品及数目亦略加限制，此实不得不尔，非有轻视华人之意。华人对于吾辈所带礼物既极意赞誉，而对于普通应用之什物观之亦称誉不止。然辗转传观，什物间有因此受损者，其中以柏尔明亨埠极尔司厂所造刀片最为华人所爱。因此种刀片系精钢制成，极软，可弯作圈形，然又锋利异常，故华人咸以宝剑目之。

吾以二刀赠樊大人，樊大人大喜过望，言：得此二刀，感谢之心乃倍蓰于他物之百倍其值者。此老出身行伍，以武功得显，爱刀固其分也，然吾于此事乃不得不思及通商问题。照此情形，吾英倘以零星物件运来必能大受华人欢迎也。至于东印度公司，前此提议扩充粗呢出口问题亦颇有见解，吾料不出数年，此类呢货，中国人之所求必远非吾英呢厂所能供。而呢货之外，凡上等之布匹（原注：吾英人所谓上等之布匹，尚非真正之上等，故当自选上自者运出）以及丝绒、纱罗之属，亦颇有销场。因吾辈所穿衣服，华人见之，多称其质料之优美。而乾隆皇帝近顷又下一诏，言：春秋两季，百官叩见时，准穿布服；夏季用轻绸；冬季则用绸缎为面，皮毛为里。吾英布匹及丝绒、纱罗既受华人欢迎，则此一时期正为推广销路之日矣。

夜分，国老景绥大人（译者按：景绥二字译音，前有景升，此有景绥，不知是一是二？）知吾明日早起，即当启程，特率属员二人，官级甚高而戴红顶子者，至馆舍中与吾谈话。言：现在乾隆皇帝急欲与贵使相见，贵使所乘“狮子”船上随从人等不能同往热河者，现已择定珠山一处供其休息，且划定界线免致水手、夫役四出游荡滋事。皇帝以为此种计划颇为合宜，已命令贵国古完勋爵便宜行事，其在该处居住之时期或久或暂，亦听伊斟酌。准此言之，吾至中国后每有一事，苟与华官言及，华官殆无有不立时上达，亦无有不立时措置者，谁谓中国上下雍塞耶。

●作热河行

9月2日礼拜一。晨六时自北京出发。余与小史但顿共坐一英国式之邮车，此车乃余自伦敦带来者，用鞑靼小马四匹拽之，马高不及11手，（译者按：“手”为英国通俗量名，每手之长约为四英寸）而轻快善走，久行不疲，良马也。史但顿勋爵则以感冒寒疾不能乘车，坐肩舆而行。此外属员、卫队、仆役、工匠、乐工等则骑马驾车各随其便，同行者共70人。其中40人为卫队，别有21人则留于北京，或在圆明园装置礼物，或在馆舍中照料，均各有专职，不能同行。

装运行李、礼物之车马，为数多至不可胜计，即所用苦力，沿途照料此项行李、什物者亦有200名之多。

吾侪自馆舍出发，行四英里半，出北京城。又行五英里至清河，稍息，进早食。清河乃一小镇，有城墙卫之，自清河前行，一路景色绝佳，道路亦平坦，极利行车，而人民勤俭、诚实之状复与英国人民相若。吾行至此，恍如置身于英国疆土之中，不禁感想系之矣。

3日礼拜二。晨五时出发，行八英里半，抵怀柔县之城外，进早食。怀柔县者，第三等之城邑也。又行二小时半抵密云县，亦第三等之城邑，城中有皇帝行宫，吾等即借宿于宫中。一路景色仍与昨日相若，唯多山，蜿蜒起伏随时异趣。此种连亘不断之山脉倘在春夏二季，在繁茂之树木蔽之，景色必大可娱意。今则木叶尽脱，满山多作棕黄之色矣。抵行宫后，见左方相距八九英里之处，有一山，峻峭异常，山顶有雄固之城壁横跨之，即万里长城之一节也。

入夜，一鞑靼大员，统领此间兵队者，至行宫中拜见。带来水果、糖物各少许，以为赠品。此人举止动作颇彬彬有礼，有君子气概且极有见解，深信英吉利国为欧洲强大文明之国，与他人鄙视吾英为蛮夷戎狄者不同，然此人殊傲慢自大。樊大人虽亦戴一红顶子，且武职与此人相若，然当此人之前，樊大人惶恐不敢就坐，则鞑靼官员之气焰，必有令中国官员不寒而栗者在也。

两日来，吾车行时，樊大人及周大人时时至吾车中谈话。渠等向来所用代步之物仅有马、轿、驴车三种，从未见过英国式之车辆。今见吾车轻快异常，轮际装有弹簧，乘者不觉颠簸，两旁玻璃之窗复可上下移动，又有窗帏以幛之。渠等乃交口称誉，叹为绝无仅有。已而金大人亦至，向吾道歉，言：前此贵使书就一信，嘱吾寄交贵国古完勋爵，今此信尚未付寄。以我思之，信中既无要言，不寄亦属无妨，因以信还我，我受其信，自思信中诚无紧要语言，而金大人不肯为我寄递，亦属大不可解。金大人又言：明日当与吾暂别，先一日赶至热河，预备迎接吾等之事物云。

5日礼拜四。早发，行13英里至古北口，进早食。食后，因此间为中国与鞑靼交界之口，有长城以界之。吾等久闻长城之名，既至此间，自不得不一观长城之景象何若。乃相率下车系马，徒步就之。地既崎岖不平，步行乃觉甚苦。行半小时至城下，复拾级而上至于城顶，举目一望，见其建筑之坚固，似已超出于人类体力范围之外，若此城全部尽于吾所见之一部分相同，则吾可决言全世界各种有名工程虽尽合于一处，决不能与此中国长城之工程相敌。惜历年已久，毁坏者居其大半，似中国人不甚重视之者，亦有数处颇完好，似近日曾加以修理。余方拟就其完好者与破残者，研究其或修或不修之故，而华官已促余前行，谓：此城无足盘桓，贵钦使当以早日赶至热河为当。言时，意甚焦急，似不容吾有置答之余地，亦有数人窃窃私议，谓：此辈外国人留意考察此城，心中必怀不测。余恐此种无谓之疑虑酿成恶果，立即下城登车前进。

车中，余问樊大人前此曾来看过此城否？渠言：往来此地，前后已有20余次之多，然以此城无关紧要，仅去看过一次。其余各华官则言，从来未去看过，想此城仅为历史上一种成绩，无关国势，故华人不复注意之也。

自古北口行十一英里至辽金坊（译音）。其地有一皇帝行宫，吾辈即借宿其中。夜分，华人中发生一事，颇足证明鞑靼与中国人之恶感。一鞑靼下流社会人，乘人不备至行宫中偷窃供张之物事数件，未及他遁，即为华官所执。樊、周二人大怒，立命就其窃物之处通笞之。笞已，鞑靼忽放声狂骂，谓：中国官在长城之外，例无笞责鞑靼之权。

二大人益怒。复执而笞之，责其犯上之罪。其人恐有第三次之笞责，笞后即默然而去。时余亦在旁，观此一出滑稽之短剧，心中甚疑两大人于地理之关系上不知果否有笞责此人之权？后乃知此实出于鞑靼小窃之不服华官，律例中并无不许华官在长城外笞责鞑靼之规定，故尔时樊大人愤极而笑。语吾译人曰：此辈鞑靼一辈子教训不好，只可听他做他的鞑靼。周大人亦言鞑靼与华人之不能融合，将来贵使觐见时自能见之云。

6日礼拜五。地去热河已近，不日可达。晓发，行13英里抵锦章营（译音）住宿。自北京来此，天气逐日凉爽，今日清晨已大有秋气渐深之象，此半由于天时使然，半由于地理使然也。此间山光水色略如欧洲之阿尔卑斯山，居是与居于瑞士无异，乾隆皇帝避暑于此，良有以也。

黄昏时，译员语我曰：（译意）近日天津公报登载一段新闻，读之大足令人捧腹，吾英报纸中万无刊登此种荒谬不经之谈者。余问所刊何事？译员曰：报中言英国钦使带来礼物，悉系怪物，其中有小人数名，长不及12英寸，然作军装，勇气知识与长大之人无异；有一象，大不逾猫、一马其形如鼠；一唱歌之鸟，其大如鸡，食木炭为活，日需50磅；此外则有一魔枕，卧之可得奇梦，远至广东、台湾、欧洲等处均可于梦中至之，不劳跋涉。此事虽类神怪小说，无可记之价值。而吾以其可觇中国之民智，似不能屏诸书外也。

8日礼拜。自距热河12英里之廓拉邱隘（译音）出发，无刻抵昆尔伦（译音）地，去热河两英里而弱，除行李、什物依旧前行外，余及部下人员、夫役均止于其地，更换礼服、排列仪仗。仪仗之次序详列如下：华官（译者按：华官恐系华兵之误）100员骑马前导。陆军少佐彭森（译者按：英人）、德拉功4名（译者按：德拉功系英国步骑两用之轻兵）、陆军副官潘立熙（译者按：英人）、军鼓军笛（译者按：英国军队所用者）、炮手8人、炮兵大尉1员、陆军副官可留维、步兵16人、步兵军曹1人、仆役八人、急使2人、乐工4人（译者按：仆役、乐工、急使均穿绿色金缘之衣服）、随员6人（译者按：均穿大红色金绣之制服）。

余及史但顿勋爵及其子小史但顿，合坐一英国式之军车，车后有仆役一人，亦穿绿色金缘之衣服。此项仪仗排列至二点钟之久，故得从容布置，弗损威仪。排列既毕，即循序鱼贯而进，直达热河。行李、礼物则以中途未停，早至一小时许。

●补述抵京诸事

既抵热河吾仍如前例，先取一路所见所闻未及尽记者补记之，然后接记热河之事。自北京至热河，为程不过120余英里，而分作七日，故天气虽热，途中尚不甚困苦。

吾辈逐日寄宿之处均为皇帝之行宫，皇帝每自北京赴鞑靼，即驻跸于此。吾侪所住者，均为行宫之侧屋，其正屋则以名分上之关系，非皇帝亲来不能开启。各行宫建造式样大致相同，虽规模并不甚大，然为数极多，每过十数里即有一宫，估其建筑之费必大有可观也。

北京、热河之间，道路颇平坦，末后二日所经之路尤完整可喜，然此路并非御道。御道乃为与此路平行之一路，平时严禁人行，必皇帝出巡始能盛列鸾仗，驰骤于其上。此等帝王之尊荣，恐读遍世界各国历史，不能复有第二国似之者也。

本月下旬，皇帝将自热河回銮，故御道之上此时已开始修理，加敷黄土。黄土者，御道之特别标识也。御道之长，凡126英里，所用修道兵丁有23000之多。故御道附近逐段有营帐可见，每帐所住兵数，自6人以至15人不等。渠等虽在工程劳碌之际，亦颇知尽礼。每见余辈自隔道过，即升其帐顶之小黄旗，取一铜锣鸣之，且出铁铳，头作三分形者，声炮三门以为礼。至皇帝驻跸热河时，所用卫护之兵丁为数乃达10万以上云。

●抵热河

既至热河，行装甫卸，而金大人已来，以余在北京时所开觐见礼式单还我。谓：贵使可将此单交于相国和中堂阅之，必得适当之答复。余不解其意，亦姑受之，已而译员来言，谓：适见樊、周二大人，二大人言贵国钦使排列仪仗至热河时，皇帝已在山庄内一高台上看见了，目下龙颜甚喜，已命相国及另一国老立刻至钦使处请安。言至此，樊、周二大人自至，言：相国本欲亲自来此请安，只以此房屋狭小，相国属员众多不能容纳，而相国又因足有伤创，行动甚苦，故不能至此，特嘱吾等前来道歉，倘贵使能至彼处一谈，吾等原为前驱。余言：敝使自去当列仪仗，而吾仆役、卫队此时已觉甚累，行李等物亦亟待安置，不能分身。倘相国有事见教，敝使当于黄昏时，命史但顿勋爵至其行辕中叩见，敝使本人则请俟异日。

二大人皆曰：可。寻言：鞑靼钦差金大人，今因办理贵使到中国后一切事宜，未能悉称皇帝旨意，已奉旨严加申斥，降三级示罚。余问：金大人办理公事尚无大错，何以遽撄皇帝之怒？二大人乃言：皇帝前此曾闻贵使所坐“狮子”船上，悬有皇帝御容一座，当任命金大人为钦差时，面谕金大人：“狮子”船到埠，当亲自上船，一看该像果肖御容与否？乃金大人天性怕水不敢登船，不独御容未见，即“狮子”船亦未及寓目。至是，皇帝问汝往天津曾看见御容否？金大人仓卒无以为对，皇帝乃大怒。不一刻，申斥之旨遂下。

二大人去后，有高级华官数人至馆舍中拜见，中有穿黄马褂者数人。据云：黄马褂系中国最贵重之衣服，非有特别勋劳者不能邀皇帝之赏赐也。

未几，樊大人又遣人来言：相国急欲与史但顿勋爵一面，史但顿乃立与其子小史但顿偕译员一人，至其行辕中谒见。行辕与馆舍相去可一英里，自馆舍至行辕当经过热河城中街道之大半。

抵门，金大人已候于门次，引史但顿等入内，至厅室，见相国坐于正中，旁有国老四人站班。4人均戴红顶子，其中2人则穿黄马褂。

史但顿归。余问：相国之意见何若？渠言：相国意欲一观英国皇帝致乾隆皇帝之书信，内容究作何语？余即命书记录一副本付之。史但顿又言：前此钦使因觐见时之礼节问题，自开一说帖付予金大人，今金大人虽以说帖交还，而相国则已阅看一过。其所以必欲先观英皇书信内容者，盖鉴于两国礼节上既有不同之点，恐书信中存问皇帝之语，亦有不甚合宜者，故必先为仔细斟酌可也。

余曰：既如是，彼金大人交回之礼节说帖可即由汝正式递与和相国，看其作何等斟酌可也。

9日礼拜一。晨间，金大人、樊大人、周大人同来，劝余勉从中国礼节，不必再固执前议。余言：敝使系西方独立国帝王所派之钦使，与贵国附庸国君主所遣贡使不同，贵国必欲以中国礼节相强，敝使抵死不敢奉教。

争执多时，卒无成议而散。后有某华官以个人之交谊语予曰：此种争执，乾隆皇帝一点儿都不知道，患在其左右之人，欲借此邀功固宠耳，其然岂非然耶？

10日礼拜二。早晨，金大人、樊大人、周大人同至，赓续前议。余曰：此事不必多说，以事理论，若欲一国特派之使臣对他国皇帝所行之礼，重于对本国皇帝所行之礼，无论何人决不肯承认，如必欲相强，吾唯有坚执前议。请贵国先派一与敝使职分相同之大臣，向吾国皇帝、皇后圣像行三跪九叩之礼，敝使即唯命是听。彼等曰：倘贵使不肯行中国礼，即行英国礼亦属不妨，但不知英国礼是何式样？贵使亦能赐教否？余曰：英国礼乃系屈一膝，引手伸嘴，握皇帝陛下之手而亲之。彼等大诧曰：怎么这样？在咱们皇上面前使得么？余曰：自然使得，敝使以见本国皇帝之礼见贵国皇帝，已属万分恭敬，何言使不得！言次，屈一膝作行礼之状示之，三人颔首而去，容色似已满意，不复如前此之极力喧辩矣。

下午，周大人复来，言已回过相国的话，他说此时或由贵使径行英礼，或先派大臣向贵国皇帝、皇后圣像行中国礼，尚未商议妥当，晚半天可有回音。余无言。

未几，鞑靼钦差又来，言：目下已决议请贵使行英国礼。但照中国风俗说来，拉了皇帝的手亲嘴，总不是个道理，拟请贵使免去拉手亲嘴，改用双足下跪以代之。余曰：敝使早已说过不用中国礼，这双足下跪还不是中国礼么？此礼诸位行得，敝使行不得。金大人曰：既如是，双足、单足且不去管他，那拉手亲嘴总得免掉才是。余曰：此则悉听诸君之便，用诸君记者，此系诸君之意见，非敝使之意见。敝使本欲向贵国皇帝行个全礼，今屈从诸君之意，改做个半礼了。

至是，辩论已终，而中国朝廷之状况及华员宝贵其本国礼节之心，亦可因此窥其大凡矣。

●谒见和珅

11日礼拜三。九点半，金大人、樊大人、周大人同来，偕吾往谒相国。相国行辕房屋颇大，有厅事甚多。吾行过数厅，始抵其接见之宾客之室，室中什物及一切陈设并不华丽，而相国之颜色则蔼然可亲。史但顿勋爵言：此人今日容貌与前数日几如判若两人，亦不知其何因而然也？

相国年事约在40以至45岁之间。容貌端重，长于语言，谈吐隽快纯熟。其右边之人即福中堂，年不过30，而衣服都丽，面上英气崭然，一翩翩少年贵胄也。左边二人亦系国老，一礼部尚书、一吏部尚书，年老矣，似非鞑靼，于朝中颇无权力。又一人坐于末席，虽穿黄马褂，而就其外貌观之，品级、职位似多不能与其余诸国老相比也。

余与相国相见，首言：前数日敝使以跋涉长途身体颇累，又因亟待部署之事甚多，未能早日趋前拜见，殊以为歉，今身体已经复原，琐事亦已措置完毕，特来向中堂请安，且愿早日觐见皇帝。俾将吾英皇帝亲笔信札呈阅。次言：敝使到中国后，闻乾隆皇帝多福多寿，年逾八十而精神矍铄，乃过少年，其臣下亦多欢悦爱戴。此种盛境，不特敝使为之欣忭。即吾英国皇臣以西方第一雄主之资格，亦当为此东方第一雄主额手称庆。

相国闻此称颂圣德之言，颇形满意，即用相当之问候语以为答。次乃言：贵使此来，路途既远，而所携礼物，复倍极珍贵。凡中国风俗，贵使以为不适者自不能相强，将来觐见时，贵使可即用英礼不必改用华礼。贵国皇帝之手书亦可由贵使面呈。至此，礼节上之争执已完全终结。乃议决本星期六，为吾觐见皇帝之期，由相国亲为引见。

正事之谈判既毕，相国又与吾闲谈若干时。先问余路上情形如何？次问余一路航海曾在何处停泊？停泊时，所为何事？余一一约举告之。述至交趾支那多伦海湾时，相国言：彼处乃我们中国的藩属。余曰：贵国声威四布，远方臣服，敝使殊为欣喜。彼乃问曰：俄罗斯与英吉利国相去多远？目下两国要好否？意大利与葡萄牙两国与英吉利国相近否？臣服于英吉利国否？余乃用中国里数说明英、俄两国相距之远近。又言：目前英吉利国与世界各国都甚要好，与俄国女皇亦很和睦。但吾英国皇帝陛下居心仁正，以保障和平、扶助弱国为心。曾有一次，俄罗斯女皇欲发兵与土耳其国打仗，侵夺其地面，吾英国皇帝出面干涉，使俄国不逞志于东方，以致两国不免稍有芥蒂，然现在仍很和睦，并无战事。至于意大利、葡萄牙两国则与英国相去甚远，且并非英国之属国。然吾英国皇帝乃西方盟主，对于各国均用友谊联络之、用正义保护之，对于意葡两国亦然，两国之于英国在实际上亦甚有关系也。

相国闻予讲西方各国之形势，大喜，至吾告别时，起立与吾握手。言：吾得与贵使相识殊为欣喜，将来回北京后，得暇请常至圆明园与吾会晤。此时因皇帝万寿之期已近，吾须代备筵宴及一切供张之具，至觉冗忙，不能多谈为歉。

吾返馆舍后，下午，吾友樊大人、周大人同来，代相国传达致候之语，言辞备极恭敬。又言：贵使到热河后，一切情形均随时报告圣上，目下皇帝急欲与贵使相见，意中颇不耐候至礼拜六云。

有顷，鞑靼钦差至，亦为相国传达致候之语，辞意与樊、周二大人所述者大致相同。又带来粮食、水果若干，言是相国所赠。余受而谢之。是日，整理一切礼物。

12日礼拜四。将礼物进至避暑山庄陈列。鞑靼钦差金大人又代相国送糖食、水果，多少与昨日相若，种类则与昨日不同。

13日礼拜五。樊大人、周大人同来，言：各种礼物均大蒙皇帝赞赏。

然于望远镜一物，皇帝不谙用法，拟请贵使派人前去试演。余乃令吉伦博士偕一译员，往授以日镜、夜镜之用法及活落架之装卸法。吉伦归时，言：试演之时，有华官数人，虽于望远镜各种运用之程序茫无所知，然犹自命在行，一知半解，指点一切。余惧其未能纯熟反滋事，仍依顺序教授之，至于完全明白而后已。明日为吾觐见之期，今日预备甚忙。

●觐见乾隆

14日礼拜六。晨四时，樊大人、周大人即来，引吾等入觐。觐见之地为万树园，园与馆舍相距为三英里，行一小时许而达，吾部下各员均随吾通行。有骑马者、有步行者，吾则乘肩舆，舆前有卫队、音乐，仪仗虽不多，气概颇为整肃。

余穿绣花天鹅绒官服，上罩一爵士Order of Bath之外衣缀以钻石宝星一座，钻石徽带一条。

史但顿勋爵亦穿绣花天鹅绒官服，以其为奥斯福大学法律博士，特于官服之外，加罩一红绸之法律博士大褂。余之所以必记此琐细之事者，因欲表吾东来之后事无巨细，莫不小心谨慎以临之也。

余辈至园门，下马出舆，步行而入。至于皇帝所居大幄之前，其旁有一幄，系华官专为余等设备者。樊、周二大人即导吾等入内，言：圣驾顷刻且至，贵使等姑就幄中少待。待可一点钟，圣驾果至，驾前列鼓乐仪仗，备极喧赫。

余等一闻圣驾已至，立即出幄，循地上所铺彩色地毯前行以迎之。见皇帝坐于一无盖之肩舆中，用60人抬之；舆前有执事官多人，手执旗伞旌节之属，驾过吾前，吾等曲一膝以为礼，华官则行其本国礼节。

皇帝抵御幄之前，即下舆入幄。余俟其升坐宝座之后，即恭捧英皇帝亲笔书信，入幄至宝座之旁，拾级而上，呈书信于皇帝手中。此信装于一木匣中，匣外用钻石为饰。皇帝手接此信后，并未启阅，仅随手交于旁立之相国。相国亦并未启阅，仅置之于宝座之旁一锦垫之上。于是皇帝乃以赠予英皇之第一种礼物授我，嘱为转呈。其物名曰“如意”，取诸事如意及和平兴旺之意，盖皇帝心中甚愿吾英国皇帝常与中国交好往来也。唯此种如意系一种长一英尺半之白石，刻花而成，石质略类玛瑙，虽华人以为此物异常名贵，余则以为就此一物之原价而论，未必值钱。其次，皇帝复以一如意赐我，绿色，所刻花纹则与赠英皇者相若。余乃出镶嵌钻石之金表两枚赠之，此表盖系前此华官向余言及后，余特为预备者也。

复次，余引史但顿勋爵入觐，言：敝使奉命东来，敝国政府命史但顿勋爵为副，万一敝使遇有意外或身故等情，即由此人代理。于是史但顿自至宝座之前，曲一膝以为礼，状与吾同。皇帝亦赐之以如意一枝，亦系绿色，式样与赐余者相差无几。史但顿亦亲呈气枪二枝以为皇帝寿。已而余导人部下各员，使一一觐见，皇帝均以相当之物赏赐之。

觐见之礼既毕，吾等依引导者之指示，自宝座退下至其左旁所铺锦垫之上坐之。中国各大员则依其官级之大小坐于右旁锦垫之上。垫前设有食桌，桌上有桌盖盖之，宝座之前亦设一桌，式样与吾等面前者相同。至吾等及各大员坐定之后，执事官乃启起桌盖，而桌面所具盛肴，遂呈于吾等目中矣。

此御前宴会开始后，吾桌上所有酒馔既备极丰盛，而皇帝复分外殷渥，命执事官取其桌上之盛馔数色及酒一壶送至吾桌。此种之酒虽华人但称之曰酒，而实则并非葡萄所制，系以米及香草、蜂蜜等物混合制成，饮之颇甘美适口。

约过半点钟，皇帝招余及史但顿勋爵至其前，各亲赐温酒一杯，吾二人就其面前立饮之。

是日，晨间天气颇冷且有风，饮此温酒体乃大畅。余等归座后，皇帝与吾闲谈。问：你们英吉利国国王今年几岁了？余据实告之。皇帝曰：朕今年83岁了，望你们国王与我一样长寿。言时，意颇自得，气概尊严若有神圣不可侵犯之状，然眉宇间仍流露其蔼然可亲之本色。余静观其人，实一老成长者，形状与吾英老年绅士相若，精神亦颇健壮，80岁老翁望之犹如60许人也。

此御前宴会自始至终，秩序异常整肃，执事官按序进馔，既恭谨万状，与宴者亦都沉默不喧，全幄上下人等不下数十，而侧耳听之，竟寂无声息，是可见东方人对于帝王所具之敬礼，直与吾西人对于宗教上所具敬礼相若也。

全幄作圆形，圆径之长约在24码至26码之间，用圆柱多根支撑之。柱上有镀金者、有绘各种花纹者、有加漆者，各视其地位及距离之适宜而排列之。幄中一切陈设之物，如桌椅及一切木器既穷极华丽，而壁绒、帏幔、地毯、灯笼、缨穗、窗帘之属亦无一非最精之品，而且颜色之相配、光线浓淡之采择，无一不斟酌适当。置身其间，目之所及，但觉金碧辉煌，五色相错，娱意之余，不禁念及亚洲人生活程度之高及帝王自奉之奢侈，乃远非吾欧洲人所能及也。

宴会时，有鞑济（译音）之贡使三人及中国西南回教部落喀尔麦克（译音）所派使臣六人均在座。然皇帝颇蔑视之，各华官亦不甚加以敬礼。余观察诸使臣神情亦卑谦万状，惴惴然唯恐仪节有亏，至陷于刑戮也。

此宴会自始至终，为时有五点余钟之久，幄外有翻筋斗、拳术、走绳、戏剧诸技，以娱宾客，时时变换其节目，颇能令观者不倦。然以相距太远，观之殊觉模糊也。

宴会既毕，余辞别皇帝而归，自叹曰：吾今乃得见现世之苏罗门大帝矣。盖吾幼年读苏罗门大帝故事，每叹其极人世之尊荣，非后世人主所能及。而今之乾隆皇帝则较之苏罗门大帝有过之无不及也。

●观万树园

15日礼拜。先是吾曾托华官转达皇帝，言：敝使此来颇不易，意欲一穷中国之名胜而后归，不知热河之御园（原注：此御园华人称之为万树园，意谓树木多至不可胜数也。）能赐予敝使一观否？皇帝首肯，且令余今日往观（原注：此在中国制度上为特别恩典）。

故今日早晨三点钟，吾等即起，至行宫门首，与中国各大员同候圣驾（原注：候驾系中国礼节）。候至三点钟之久，圣驾方至。

其状与昨日相同，皇帝自坐一极高之无盖肩舆，用16人抬之。其前有音乐、卫队、旗伞、旌节无数。抵门，见吾辈立于门前，即一面令舆夫停舆，一面招吾至舆前谈话，为状颇觉亲切。言曰：朕此时要往宝塔上礼佛去，天天早晨，朕总得要去的，你愿跟我去么？余曰：敝使所奉宗教与陛下不同，礼佛即与教律有背。皇帝曰：那么不跟我去亦好，你要往万树园中去玩儿，我便找几个人陪你去。可是万树园地方太大了，一下子也玩儿不了许多，你到了园中，爱玩儿什么地方，便叫他们引导，不必拘束。余亟向皇帝行相当之礼，称谢曰：敝使蒙陛下被以殊恩，使草野之人得增见识，实属感激不尽。又言：敝使抵热河后所见所闻，均足令远人称誉不止，贵国地大物博，财力殷富，即此已足见其一斑矣。于是皇帝喜甚，立命相国和中堂及国老数人为吾游园之伴侣，己则仍令舆夫前行往宝塔礼佛。

吾与和中堂及诸国老端立道旁，俟圣驾前去已远，乃相偕至一幄休息片刻，略进果点。此幄盖专为予等预备者，陈设亦颇井井可观。已而余等离幄，骑马入园，曲折行三英里，所见风景略与吾英彼德福省之留墩相若，而气象之雄厚则过之。园中多奇树，逐路均有丛菁，修治整洁，自远望之，蔚然覆地，以其形态及大小之不同，遂令全园景色随地异趣。已而豁然开朗，面前突现一湖，临湖以望，彼岸乃渺茫不能悉见，则全湖之大，盖非吾目测所能计其面积也。此时湖中已有一装饰华丽之船，停泊以待，其旁复有小船数艘，系预备装载侍从之人者。于是吾等乃登船泛湖。湖景不必言，即就船中所陈之瓷瓶、古董及壁间所悬书画等，仔细研究之，已足令吾终日不厌。然吾此行为游园而来，心不能专注船中也。

船既开行，吾等一见岸上有特别之建筑，及可以注意之景物，立即停舶登岸观之。统计是日停舶之次数约在40至50之间，即一路所经宫殿及帷幄，共有四五十处之多也。此等宫殿及帷幄、建筑均雄大异常，其中有悬挂乾隆皇帝《秋狩图》及其《功业图》者；有藏各种绝大之玉瓶及玛瑙瓶者；有藏最良之瓷器及漆器者；有藏欧洲之玩物及音乐、歌唱之器者；余如地球仪、太阳系统仪、时钟、音乐自动机以及一切欧洲所有之高等美术品，罔不俱备。

于是，吾乃大骇，以为吾所携礼物，若与此宫中原有之物相较，必如孺子之见于猛夫，战栗而自匿其首也。然而华官复言：此处收藏之物若与寝宫中所藏妇女用品较，或与圆明园中专藏欧洲物品之宫殿较，犹相差万万。吾直不知中国帝王之富力何以雄厚至此也。

所经各宫或各幄必有一宝座，宝座之旁必有一如意，其状与昨日赠与英皇者相若，盖亦代表和平兴盛之意云。吾欲缕述此万树园中之景物势必成一无穷故事，篇幅有限，讵能多记，要而言之，凡吾侪英人以为天然之景色，人为之美术品，以及历史上遗传之古董，足令风雅之士流连把玩而不忍舍者，此园中罔不全备之也。

已而游兴渐阑，吾与同游诸大员告别。相国和中堂曰：今天我们只看了全园东边一小半，尚有西边一大半未曾走到，异日再陪贵使玩儿罢。

同游诸人除相国和中堂外，一为次相福中堂；一为福中堂之兄福大人。福大人初为两广总督，而近任四川总督者。一为松大人，青年之能员，曾任外交事务者，四人均系鞑靼，均穿黄马褂。松大人则新自俄边回华，闻余曾任驻俄公使之职，居圣彼得堡有年，乃与余谈俄事。自言：近来奉命赴察克图与俄官会商通商事务，俄官所派者为一大将军，制服之上有一红色徽带，且有一宝星，式样与贵族所佩者相像。吾与俄将军相见后，意见颇洽，未及多时，即将交涉办妥。言时，颇有得色。且问余俄国之富力何若？兵力何若？若欲一探余学问之深浅，及余对于中俄两国之感情如何者，余均以相当之言辞答之。

是日游园之际，相国和中堂状貌最为恭恪，无一时不注意于礼节，无一时不保守其大臣之威仪。然余细察其隐衷，则与余甚不相得。

晨间，余与彼骑马同行之时，余曰：热河一处，本系荒僻之乡，今乃美如锦绣、烂若春花，令吾辈得徜徉其间，饱享清福，实不得不拜谢康熙大帝之赐，而大帝开创热河之奇功，尤足动后人之敬仰也。和中堂大奇，问曰：你何以亦知康熙大帝？谁告诉你的？余曰：敝国系文明进化之国，学僮、士子均习历史之学，岂有强大如贵国声名威德震烁全球者，敝国人反有不知其历史之理耶？余为此言，所以称道中国、谀颂中国者至矣。而和中堂则始终不悦，以为吾辈英人不必具有学问知识，有之亦不能令华人起敬，吾诚不知其于意何居也？

次相福中堂，意态洒脱，待人亦和善，颇不拘于虚礼。其兄福大人则一举一动无不谨守绳墨，且以前此人曾任两广总督，与西人时有交接之故，对于吾辈亦颇以能员自命。今晨，皇帝驾抵宫门之时，余与各大员趋前致敬。彼忽自后微掣余袖，余不解其故，方拟回首视之，而彼又举手轻叩余帽，意似告余皇帝之前应免冠以为礼者。此免冠之礼惟吾西方有之，中国人无论何时，万无磕头见人之礼。此公惧余失仪，嘱余御前脱帽，不问即可知其以熟于西洋事务自命也。

职是之故，余至游园之时，自计此人既以熟于洋务自命，余当设法以娱之，使至皇帝之前为吾吹嘘一二，或者于吾此次来意不无小补。因曰：大人为中国兵家，功业彪炳，敝使良深仰慕，此次敝使东来，部下带有卫队一班，颇精于欧洲新式之火器操法，倘异日大人有暇，敝使拟请大人观操，藉聆雅教，弗审大人亦肯赏光否？福大人意颇冷淡，岸然答曰：看亦可，不看亦可，这火器操法谅来没有什么稀罕。

余聆此答语，心乃不胜大异，余于福大人虽不能断定其曾否一睹火器之式样，而中国目下之军队，则可决言其必无火器。既无火器，而犹故步自封，以没有什么希罕一言了之，吾诚不解其用意所在矣。此事当余发吻之初，吾料其必甚乐闻，乃不意得此冷淡之答语，吾心颇觉不怿。尤有一事，亦大足令吾丧气。

游园时，相国语我曰：方才得到个信息，说你们那“狮子”船与“印度斯坦”船已到了珠山了。余以“印度斯坦”船长麦金吐司有回船之意，即乘机言曰：此次敝使所携各项礼物大半均由“印度斯坦”船装载，而该船船长麦金吐司现在已见过皇帝，留滞此间亦无所事事，拟先令彼回船料理一切，俾将来回国时可减缩预备之时间，不知中堂能允许否？中堂未及置答，福大人即掺言曰：这哪使得，我们天朝万没有允许外国人个人往各省去旅行的规矩。言时面色至觉严厉。余竭力解释其理由，且竭力谀颂之，彼不惟置之不顾，且自此以后，终日不露笑容。

余静思其故，苟非此公在广东任内，曾遇有同样之事件，而酿成棘手之交涉者，即此公自命能人，深恐吾英吉利人，随地探察中国之民情风俗，于中国有所不利耳。此二种理由均有令福大人拒吾建议之能力，而后一种理由似尤较前一种为近情也。余见此项谈判既无进行之余地，即亦舍之。而谓相国和中堂曰：敝使尚有数事，拟与中堂从长计议，不知明日或后日，中堂能拨冗与敝使谈话片刻否？中堂为人外貌恭谨异常，谈话时，声色亦颇和悦客气，然于此事乃亦不肯应允，仅向余道歉数回。言：这几天，皇上万寿期近了，我要布置一切，忙得很。万寿之后，皇上即须预备回銮，料来也没有什么空闲，倒不如索性到了北京，我们在圆明园中常叙叙。

余思相国之言如此，其意盖以在热河之时，已不愿与吾再见，而吾心中所欲陈白之事，万不能即此缄默。因曰：中堂政事纷繁，既无暇赐见，敝使自当听命，但敝使尚有微忱未能伸达，拟于日内开一说帖进呈左右。中堂政务之暇能赐予批览否？中堂曰：那是无所不可，请送过来罢了。余思此进递说帖一举，已为吾最后之办法，即承中堂允许，自当于一二日中办妥送去。至于效果如何，则颇非余所能预测也。

●中西之异

16日礼拜一。余来热河后，已与乾隆皇帝见面二次。按诸在北京时华官告我之言，则吾既与皇帝相见，即不得华官允许，亦已有外出游览之自由。然余恐偶一不慎所事，或与中国法律有背，即大足为吾此行效果上无形之障碍，因仍杜门不出，就馆舍中自择应行办理之事办之。

史但顿勋爵则于今日偕随员数人，同至乡村中作小游。据云：彼等行时，虽无人限制其举动，亦无人为之指示路径。而其后仍有华官及华兵多人一路尾随之，相距甚近，诸人一举一动咸不能脱于华人视线之外。由是言之，吾辈虽竭意示好于华官，冀欲自脱于华人疑忌范围之外。而华人之疑忌我英人者，犹与向之疑忌西洋别国之人无异也。意者华官以吾等服饰、语言与华人不同，仍守其原有见地，以野蛮目吾英人，恐吾英野蛮之人与地方人民不免有争闹情事，而按诸中国法律，外人之在中国者，万不许其与本国人争闹，若有此事，政府即唯地方官是问。故地方官不得不因此而从严防范吾等耶。

今晨，相国和中堂体忽不适。知吾部下吉伦博士业医，遣人来招之去。告以病状，且叩其疗治之法，其病盖系偻屈及偻貌质斯（译者按：病名从日人译音）。吉伦博士拟开一方案，详述治疗之法与之，且允录一副本与我云。

下午，一青年鞑靼戴亮红顶子及双眼花翎者至馆舍中拜见，其满洲名字曰：溥大藩，汉名则为毛廖（译音）。举动颇恂恂有儒者气，能自述其本国之历史、地理甚详。言：中国现代之皇帝系蒙古忽必烈大帝之后裔。忽必烈大帝者，即吾欧人历史书中之仇伯拉可汗成吉思汗之子也。13世纪时，成吉思汗称霸，入主中国，是谓元朝，传百年而弱，明太祖起而代之。蒙古余族自知不能安居于中土，窜至满洲，与满洲人通婚，成为满蒙相杂之种族。尔时势力不张，但有部落，未建国家。及后，某部落中有一不世出之人物崛起，其名曰：努尔哈赤。

原注：此项系统，余曾加以研究，历问多人，均言溥大藩之言全无根据。译者按：努尔哈赤原文作Bogdoi音，与布库里里相近。然下文言：此人为满洲开国之主，而满洲开国之主实为努尔哈赤为是。

英明威武，卓绝一时，以1640年入主华夏，是为清朝，即当代皇帝开国之始祖也。溥大藩又言：前日贵使觐见时，与贵使同邀圣上之恩典，得列席于御前会议者，朝中诸大员而外均为满洲亲贵。此等亲贵各有一定之产邑，一旦国家有事，诸亲贵有带兵打仗之责，其所带兵队即各由产邑中征之。用各种颜色之旗以为识别，其产邑均传自先人，继袭之法则尚长子，父死，次子虽贤，万无袭产之例。故自开国至今，诸功臣之得有封产者，至今疆界仍与往时相若，初未闻有争产交涉事情发生于其间也。

各亲贵所娶妻，以皇族女子为多。娶妻后，皇帝以其为额驸之故，恒于所受封产而外，授以一相当之武职，然平时不必常在京城供职，尽可自就产邑中安居。唯每年万寿之期，则须齐集京师，向皇帝拜寿。此外唯国家疆场有事时，当遵命听候调遣耳。

诸亲贵多不习文艺，朝廷亦不以文艺责之，但明定章程，以武事为诸亲贵之唯一教育。所用军器以弓箭、朴刀为主。青年亲贵，殆无有不寝馈于此者，故国家有乱大都恃旗兵骁勇善战以戡定之。余曰：旗兵诚勇矣，但军器终当改良。吾欧洲诸国此前亦用刀、枪、弓、矢为战器，今则大半已用火器代之矣。

溥大藩作诧异之状，良久曰：弓箭毕竟是好东西，打起仗来少不了它。余无言，内念中国人之重视弓箭，殆较他种军器为尤甚，缘溥大藩之言既如此，而余在万树园中所见乾隆皇帝之《出狩图》，大都作骑马弯弓、射杀虎狼之状，未有一图绘他种军器，或绘于火器之形者。则乾隆皇帝之爱用弓箭，盖可知也。

溥大藩又言：奉天为中国之陪京，地去北京为200英里，人口之繁盛，实在北京之上。

该处宫中亦藏宝物甚多，以与北京相距太远，汉人鲜有至其地者，亦无有知该处之繁盛者。

●祝寿乾隆

17日礼拜二。今日为乾隆皇帝万寿之期，余等早晨三点钟即起，仍由樊、周两大人导往行宫中祝寿。

抵宫门，吾等均步行而入，至朝房中小憩。朝房系门内之左右两厢，专供各大员上朝前休憩之用者。此时朝房中已集有中国大员甚多，见余等至，一一起立为礼，且延余等就坐。有间，执事官奉茶点、水果、温牛乳之属至，陈之桌上。余等与华官且进茶点，且谈杂事，殊觉欣洽。约过二点钟，执事官入曰：寿筵已具，请诸位大人至万树园向皇上祝寿，恭与宴会。于是吾等循阶而下，步行至万树园。

至万树园，中国诸大老已齐集于御幄之前，各穿朝服向幄恭立。然皇帝则并未露面，但于幄中一锦帘之后，隐隐似有皇帝之御影，为状如高坐以享受其臣下之叩祝者。而各华官虽不能断定皇帝果在帘内与否，亦一律正容注目于帘中，屏息勿动。似假定帘内之宝座即为皇帝，无论皇帝在座与否，其叩祝之礼要当对此宝座敬谨行之，不敢少慢。于时音乐徐奏，有金属制成之鼓以为之节拍，远处复有清脆之钟声，相闻于其间。已而乐止钟歇，全场寂然，稍停，乐声复做，钟声复起，然不一刻复止，如是数起数止，即有数人往来进退于幄前，如优伶演剧时进时退之状。

音虽小解此辈何做，然以意度之，当是预备仪节无疑也。忽而乐声大作，各华官咸仰首上视，其意若谓皇帝之尊，高与天齐，可望而不可见。欲见皇帝唯有仰首向云表中求之。各华官仰首有时，声乐又做和美雄壮之曲，其为国乐或叩祝万寿之乐。余虽不知，而与乐声相和之赞礼声，则为“普天率土，齐向乾隆大皇帝叩首”字样（译者按：赞礼词译意）。于是除余及随从诸员仍依往例曲一膝为礼外，其余大小华官咸向乾隆皇帝行叩首之礼。叩首之迟速以乐节为律，乐声一扬则无数之红顶子一齐扑地；乐声一舒则又同时而起，凡三跪九叩而礼毕。嗟夫！余毕生所见各种宗教上之礼拜亦多矣，即不会以余所见者为限，而复求诸史乘。凡往古来今，各种宗教信徒之拜其教主若教王者，其仪式之隆重，殆均不能与此中国臣民之拜其乾隆大帝相比论也。

是日全日，吾辈终始未与皇帝相见，即各大员亦未曾见面。缘各大员进祝之时，与吾辈同进，宴罢而退，亦与吾辈同退也。

●复游万树园

已而，相国和中堂、副相福中堂及其兄福大人、松大人等四人同向余言：前日与贵使同游万树园，只游得东边一半，今天不妨再至西园一游。又言：东园富于庋藏之宝物；西园则富于天然界之景色。虽同属一园，而意趣各自不同，不知贵使亦颇有游兴否？余亟向彼等道谢，谓：即承宠邀，万无不奉陪之理。

于是吾辈4人仍如前日之例，联辔游园。行有时，至一处少憩，执事官进水果、糖食、牛乳、冰水等物，佐以咸肉、细点，颇觉可口。食已将起，见内监数人正督同夫役，扛黄色之木箱数只自路旁而过。箱做扁形，无盖，所容为绸缎、瓷器。华官言：此系皇帝送与贵使之礼物，俟贵使归馆舍后，即当令人送至。余一面向华官做道谢之辞；一面俟扛木箱者过吾面前时向之鞠躬为礼，以示敬重皇帝之意。

未几，又至一处，见广厅之中建一剧场，场中方演傀儡之剧，其形式与演法颇类英国之傀儡戏，唯衣服不同，戏中情节与希腊神话相似，有一公主运蹇，被人幽禁于一古堡之中，后有一武士，见而怜之，不惜冒危险与狮、龙、虎、豹相战，乃能救出公主与之结婚。婚时，大张筵宴，有马技斗武诸事，以壮观瞻。虽属刻木为人，牵线使动，然演来颇灵活可喜。

傀儡戏之外，有西洋喜剧一折。其中主要角色乃本其夫妇及彭迪米阿、史加拉毛克四人所扮。

译者按：万树园中，何以能有西剧？原书并未明言其故，以意度之，当系乾隆重视英使，特命在华供职各西人会串以娱之。或者各西人自行组织以为皇帝上寿，亦属近理。

据云：此项傀儡戏，本系宫眷等特备之游戏品，向来不轻易演与宫外人员观看。此次华官因余到廷叩祝之故，请于皇帝，皇帝特颁恩典，始许送至宫外一演。故各华官观看之时，均兴高采烈。中有一场，各华官同声喝好，声震屋瓦。余就各华官神色间观之，知此项游戏品，皇帝及内廷各宫眷必甚爱之也。

今日游园，相国和中堂乃大显其神力，时时与吾谈论园中景物，指东划西娓娓不绝。余欲乘间与彼一谈正事。谓：彼前日许我呈递之说帖，兹已预备妥当，拟于明日送至相府云云。而和中堂议论风生，终始不令予有插口之机会。候之有时，予不能复耐，急承其语气略作逗顿之时，与彼言之，言简意赅，仅三数语而了。和中堂唯唯否否，答曰：此刻已三点钟，我尚有些要事不能久陪了，倘贵使有什么见教，反正将来见了面可以细细谈论的。又言：宝太来庙一带（译者按：庙名译音），风景颇好，请松大人陪着贵使去逛逛，兄弟少陪了，再见！再见！言已，自偕福中堂、福大人而去。

宝太来庙系一绝大建筑，中央为宝塔及佛殿，四周建有房屋甚多。佛殿之中有喇嘛等人，衣黄衣，手捧经卷，高诵佛号，其声音状态大类天主教堂之弥撒。吾虽不解其语言文字，而听之亦殊不刺耳。殿中有佛台、佛像及神龛、香炉、烛台、琉璃灯等物，均式样古拙，质料精贵，极庄严绚烂之致，为状与欧洲富强各国之大礼拜寺相同也。殿之中央有佛台三座，高出地板三级，台式构造精绝，一台之上建有佛像、一台建佛妻（译者按：佛妻二字译意，佛而有妻，殊堪发噱，想系观音大士之误）之像。又一台则建一神像做鞑靼衣饰，云是鞑靼人所奉之天神，其名字余已不能记忆。三像均纯金所铸，体积极大，像后为圣场，意是诸佛菩萨退隐之所。场顶悬一琉璃灯，光色黯淡，若用以吸收宗教上之恐怖，而使人永远虔敬之者。灯后为一大龛，有锦幙垂于其前。余等未近龛时，锦幙微启，及吾等行近，司幙之僧遽扯之令蔽，勿任神像为吾辈所见，僧面目微露骇异之容，吾不知其用意如何也。

庙中有一宝塔，塔中供宝太来像。宝太来者，佛之化身，据信仰佛教者言：佛为天上最高之神，然不常居天上，恒降临下界，附于人类或一切众生体中以察世变。因之塔中广建佛塔之化身像，有独身者；有骑龙、骑犀牛、骑象、骑驴、骑骡、骑狗、骑鼠、骑猫、骑鳄鱼及骑一切奇禽怪兽者，总计其数不下数千。其中有相貌狞恶之妖怪像千余，尤觉穷奇极丑，不特为人世中所万不能见。即高至九天，深至九渊，亦决不至真有此物。至于普通之佛像及女神像则尤多至不可胜计，是盖因鞑靼人酷信喇嘛，故喇嘛按经典之所载，令鞑靼不惜工本造之。而乾隆皇帝复笃信佛教，自言其圣体虽非活菩萨化身，而践阼以后，国势兴隆，遐龄克享，深信确有一佛已附入其体中云云。此说虽怪诞不近情理，而皇帝自信甚笃，故综计其晚年前后所造佛像及一切皈依佛教、蓄养喇嘛之费颇不赀也。

●入宫观戏

18日礼拜三。先是余得华官通告，谓皇帝万寿之庆祝典礼，虽已于昨日举行，而近日宫中尚有戏剧及各种娱乐之品为皇帝上寿，皇帝亦备有珍品多种，亲赐群臣，且将以礼物赠诸贵使，贵使可仍于晨间入宫，一观其盛。

至今日晨间，余如言与随从各员入宫。至八时许，戏剧开场，演至正午而止。演时，皇帝自就戏场之前设一御座坐之。其戏场乃较地面略低，与普通戏场高出地面者相反。戏场之两旁则为厢位，群臣及吾辈坐之；厢位之后有较高之座位用纱帘障于其前者乃是女席，宫眷等坐之，取其可以观剧，而不至为人所观也。

吾等入座未几，皇帝即命人招余及史但顿二人至其前，和颜言曰：朕以80老翁，尚到园子里来听戏，你们见了可不要骇异，便是朕自己，平时也以为国家疆域广大，政事纷繁，除非有什么重大庆典，像今天一般，也总觉没有空儿常到此间来玩。余曰：贵国治安日久，方有此种歌舞升平之盛况。敝使东来，适逢其盛，殊以为快。皇帝喜吾对答得当，随自座旁取一髹漆之木匣授我，曰：此一匣宝物乃自我们祖宗传下来的，到如今已有800年了，你可好好地带回去，替我代赠与你们英吉利国王。

余受而观之，见玛瑙及各种宝石数块，均华人及鞑靼人视为至可宝贵者，匣顶则有小书一册，中有图画及文字，均皇帝御笔，同时皇帝又以小书一册亦御笔书画者，及槟榔荷包数事授余，余谢而受之。史但顿亦得一荷包，式样与吾所得者相同，其余吾部下随员亦均由皇帝赠以小件之礼物。吾等退，皇帝乃以丝绸数匹、瓷器若干事分赐各鞑靼亲王及各大员。吾自旁观之，虽所赐之物似不甚值钱，而受之者向皇帝谢恩时其卑微感激之状，则又非吾笔所能形容也。

戏场中所演各戏时时更变，有喜剧、有悲剧，虽属接演不停，而情节并不连贯。其中所演事实有属于历史的、有属于理想的，技术则有歌有舞配以音乐，亦有歌舞、音乐，均屏诸勿用，而单用表情、科白以取胜者。论其情节则无非男女之情爱、两国之战争以及谋财害命等，均普通戏剧中常见之故事。至最后一折则为大神怪戏，不特情节诙诡颇堪寓目，即就理想而论，亦可当出人意表之誉，盖所演者为大地与海洋结婚之故事。开场时，乾宅坤宅各夸其富，先由大地氏出所藏宝物示众，其中有龙、有象、有虎、有鹰、有鸵鸟，均属动物；有橡树，有松树以及一切奇花异草，均属植物。大地氏夸富未已，海洋氏已尽出其宝藏，除船只、岩石、介蛤、珊瑚等常见之物外；有鲸鱼、有海豚、有海狗、有鳄鱼以及无数奇形之海怪，均系优伶所扮，举动、神情颇能酷肖。

两氏所藏宝物既尽暴于戏场之中，乃就左右两面各自绕场三匝，俄而金鼓大作，两方宝物混而为一，同至戏场之前方，盘旋有时，后分为左右两部，而以鲸鱼为其统带官员立于中央，向皇帝行礼。行礼时口中喷水，有数吨之多，以戏场地板建造合法，水一至地即由板隙流去，不至涌积。此时观者大加叹赏，中有大老数人，座与吾近，恐吾不知其妙，故高其声曰：好呀！好呀！余以不可负其盛意亦强学华语，连呼“好”、“好”以答之。

演戏时，吾辈所座厢位做通长之式，不似欧洲戏场，各厢互相分隔者，故座客尽可自由往来随意谈话。于中有大员数人情谊颇为殷恳，时时离其原定之座位至吾座旁闲谈，然以鞑靼为多，汉人则甚少。

其与吾谈论最为亲洽者有二人，虽着中国装，而面貌不类华人，亦不类鞑靼。与吾相见，首问吾能解波斯语或阿拉伯语否？余问曰：然则两君其中央亚细亚人耶？彼等乃自言邦族，谓是喀尔麦克之回人，其先人游牧之处，在中央亚细亚里之海滨，近因与俄人交閧，相牵迁至中国西南部边境，倾心内向，派彼等二人为曼尔石司至天朝进贡。曼尔石司者，回语言使臣也。乾隆皇帝见二人至，圣心大悦，各赏以蓝顶蓝翎，且许其留居热河，恭叩万寿，以示柔怀远人之意。二人来此以后，得见天朝文化，自言心中至以为快云。

下午一时，晨会已毕，余等退至四时，复往观夜会。夜会地点在一广场之上，地在吾初次觐见皇帝之大幄之前。吾辈到场未几，御辇即至。皇帝降辇后，自就一临时所设之宝座坐之，挥手发一起始开演之记号，于是广场之上即有拳术、跳舞、走绳、刀剑以及种种有趣之武艺陆续献技。此项技师均穿中国宽大之衣服，蹑寸许高之厚底大靴。而演技时仍纯熟活泼，似不见碍于衣履者也。

吾乃不得不加以赞誉，唯旗人好马，中国历史上殆无有不记旗人善于骑射者。而此种盛会乃未有马技列乎其间，令吾一观旗人之马技何若？亦憾事也。武技既毕，以花火为夜会之殿。此项花火大有陆离光怪之奇观，在余来华后所见各项娱乐品种中，当推此为第一。余昔在勃打维亚所见花火虽变化之众多，火力之雄大较胜于此，而以趣味言此胜于彼。花火之末一场为绝大火景，有火山之爆裂形、有太阳与星辰之冲突、有爆火箭、有开花大炮、有连环炮，一时火光烛天，爆声隆隆。至光消声歇而后，余烟之缭绕于园中树木之间者，犹至一小时后方散也。

观技时，皇帝使人送茶点至，虽未极精之品，而余以时去晚膳未几，腹中尚饱颇不愿食，然因其为皇帝所赐，按诸中国礼节不可不食，遂略进少许。

此一夜会与晨会相较，其到场观看者及场中秩序大致相同，唯晨会则皇帝坐于戏场之前，而群臣咸坐于两厢，夜会则皇帝坐于中央，群臣分作左右二行列于其旁，有坐者、有立者、有跪者、卫队及执旗持节之人，多至不可胜数。则站于宝座及群臣之后，其尤异之点，则晨会时，观者可以自由谈话、喝彩、鼓掌在所不禁；夜会则全场寂然，自始至终未有一人敢发生谈笑者。

夜会既毕，吾等未出，樊大人即来谓余曰：目下万寿庆祝之礼已经完毕，皇帝定于本月二十四日启跸回銮，贵使为便利计，宜先期启节回至北京。鄙意以二十一日为便，不知颇蒙贵使许可否？余曰：可。樊大人遂欢然而去。

●说帖之争

返抵馆舍，见余所拟致相国和中堂之说帖已由译员译就。内容大致谓甲必丹麦金吐司目下已由英伦承领各项礼物，用所管“印度斯坦”船装运来毕，妥密交卸，其本人亦已蒙贵国大皇帝恩赐引见。兹因“印度斯坦”船停泊珠山海港修理，船中不宜久无统率之人，故拟令该甲必丹即日回珠山原船办事。倘该甲必丹到珠山之后意欲就近购买茶叶或它种土货，以便随船带回英国发卖，或该船船上员役等人有随船带来之英国物品意欲卖于珠山一带之中国人民者，亦望照准。再者，敝使来时，同船有精于算学者二人，拟请贵国大皇帝酌予录用，听其当差。该二人曾同至大沽口，今则尚在“印度斯坦”船中，倘蒙中堂府允该甲必丹回船，能否特加恩典，另派一欧洲教士偕其同去？俾该教士得带同二人同至北京云云。

此项说帖虽已译就，而苦无相当之呈递人。因鞑靼钦差既为吾辈所不信，而前此皇帝所派之欧洲教士亦未有同来热河者，樊、周二大人则以此事与鞑靼有关，不敢贸然经手。普通之送信人又不宜用之，免致唐突相国。吾思之竟夕，终不得一适当之解决法也。

19日礼拜四。晨起，吾译员来言自愿担任呈递说帖之事。余斟酌许久，以为随从诸员中堪当此任者，当以此人为最宜。因以说帖付之，嘱其慎重将事，译员欣然而去。

未几，议员归馆舍复命曰：微员往递说帖，以所穿为英国衣服，不特途中惹人注意，即呈递时亦因此略有阻碍。然说帖则已递去，但未能亲手递与相国和中堂，仅能交其书记马老爷代为呈递而已。此马老爷待人颇觉和气，自信此项说帖当立即呈与中堂阅看，不久即有回文，由专员送至馆舍。余以此人既肯代递，则余事已了，遂出身间所备金钱的敬礼奉诸马老爷求其收纳，而马老爷必不肯受，说你们外国人的钱我不能受的，可是将来到了北京，若蒙你们钦差大人送我几件外国玩意儿，那么兄弟一定领情。余不敢相强，遂辞别而退，谅和中堂之复书近日必可送来也。

入夜，金大人、樊大人、周大人三人果联袂而来。坐甫定，金大人即出一纸向吾宣读其意，而令议员译之。其言曰：英国钦使所请拟令甲必丹麦金吐司先行回珠山一节，碍难照准。该甲必丹既已到京，自当在京守候，至将来该钦使回国时同时启程方为合理。至所请该国洋船“印度斯坦”号船上随员、夫役等，欲在珠山一带收买土货，出卖洋货，事属可行，且可从优体恤，不必收取进出货税。其随船同来之洋人二名，据该钦使言系精于算学之人，欲求天朝录用，准予当差，亦可照办。但天朝自有办法护送该洋人进京，该钦使毋庸越俎代谋也。

金大人宣读既竟，即折叠其纸藏诸怀中。余欲向其抄录一份，而彼固执不肯，且其倔强及反对吾西人之态度，仍与前此未经申斥时无二。吾殊不觉其用意何若？

其尤异者则余闻华人言：中国朝廷对于吾辈之事视为一种极重要之问题，数日前，相国和中堂曾招集各大员会议此事。会议时不特前任两广总督之福大人在座，即前任广东藩司之某大人，因犯罪多款，锢诸狱中有年者，至是亦出之于狱，令报告之广东洋务情形，以为对付吾辈之张本。虽此次会议之结果余现在尚未有所闻，然以意度之，恐利少而不利居多也。

20日礼拜五。因明日为启节回北京之期，故今日预备极忙。除余及部下员役所备行李照旧归束外，凡皇帝赠予英皇之礼物，如明角灯、匹头丝绸、茶球、图画之类，一一于今日之晨请华官监视，督令工人另行装箱，箱外大书“乔治第三收受”字样。俾华官得尽心照料，工人搬运时得分外留意，而彼等亦深知吾意，以为此项货箱其价值之大无与伦比也。

据樊、周二大人言：吾等来时所携物件甚多，故途中延搁至七日之久。今车轻物简，六日即可抵京，较来时可缩短一日也。鞑靼钦差金大人，今日亦来拜见一次，并未提起昨日之事，只言明日吾等出发，彼必与吾等同行，一路停止之所，彼当时时过来与吾谈话云。

●启程回京

21日礼拜六。晨七时出发，为状与来时相同，唯天气冷而多风。虽有日光而淡然，殊不能令人生暖也。

今日，余卫队中有一兵士曰极尔密李德者，以暴病身死。此人本为皇家炮兵队中炮手，今兹之死乃系多食水果所致。据其同伴所言：彼于朝食时，连啖橘子40枚之多云。

22日礼拜。晨间，葬李德。行18英里，至锦章营下宿。黄昏时，金大人至寓中拜见，谈话未几，即去。

23日礼拜一。行24英里，至古北口。抵口之前一点余钟，万里长城已蜿蜒相望。就车中观之，前、左、右三方景色极佳，而气象之雄厚磅礴，尤为吾毕生所未见。既至其地，吾随从各员中，有欲复做第二次之游者。惜吾辈来时所走登城之路，已有砖石、瓦屑塞之，不能复行矣。

后伊等寻觅许久，始得一间道，卒能偿其登临之愿焉。

26日礼拜四。晨间时出发，行27英里抵北京官舍，时正午。综计自热河至京师仅费时五日有半，一路停顿之处仍系借住行宫之厢房，为状与去时相若。

樊、周二大人招待颇为周到，且情意殷挚，凡权力所及无一处无一事不表示其真正之友谊。鞑靼钦差金大人则仍守其桀骜不驯之态度，虽中途亦有数次，诣吾寓中谈话问安，而其不满意于外人之神情，则时时流露于言外也。

27日礼拜五。取所余各种礼物之存在馆舍中者，督率部下整理之，以便运往圆明园陈列。此事初不必汲汲，而华官则颇有催促之意，余就其神情中观察之，似系外国派来之钦使，不能在中国久居。余来此以后，既经觐见，华官遂有不愿留吾在此度岁之意，故频加催促，使吾速了其事也。

28日礼拜六。各项礼物已大致措置完备，即于是日交与华官运至圆明园，且派吾译员同去，令其以各种仪器及机器之用法，向当差各教士详为解释。此等当差之教士即系受皇帝之命在圆明园中掌司各种外国珍品者。吾令译员向彼等详解各物之用法，盖备吾等归国后各教士或华官能自由运用之，而无所阻隔也。

鞑靼钦差金大人来信：皇上定于下礼拜一回銮，按照成例，凡在京各大员及各国派来使臣，均须行郊迎之礼。其迎接之处离北京为12英里，贵使既在北京，照例当屈驾前往迎之。余曰：即如此，敝使必去，但相隔既远，贱躯亦小有不适，往来奔波颇以为苦也。金大人曰：其地去圆明园较近，贵使可于明日移往圆明园馆舍中，后日破晓而往，当可节劳不少。余曰：敬如教，敝使虽惫，亦甚愿自勉也。

29日礼拜。上午未事事，下午往圆明园，至馆舍后，疲劳甚，早睡。

30日礼拜一。晨四时即起，行二小时至郊迎皇帝之处。其地有一广厅，厅中设茶点，吾等略进茶点后即出，至迎銮场。场在一大道之左旁，吾辈至时，见两旁及对面已站有大小官员及兵队执事人等，有数千之多，延长几及数英里，人人咸侧目向远处而望，以待驾至。

未几，御驾至矣。皇帝自坐一大轿（参考《出使中国记》曰：此轿以黄绸为衣，有玻璃窗，抬者8人，更替者亦8人），轿后有一二轮车随之，式样既重笨可厌且无弹簧，坐之至不舒适。吾料将来皇帝得坐吾所赠马车后，必将此车置之高阁也。

译者按：此语殊不尽然。参考摆劳氏《中国旅行记》曰：吾回英后一年，得一荷兰人在中国当差者之书曰：去年马戛尔尼伯爵带来各种赠品，有数种并不为华人所重，仅置诸普通物品中，不甚珍惜之。至伯爵自赠之马车，在伦敦市上已为罕见之精品，而华人乃以此车与其原有粗笨之车弃置一处，不特不加以拂泽，且始终未尝一用也。

御轿过吾前时，吾照旧行曲一膝之礼，华人则一律双膝下跪。皇帝见余，就轿中差一人来问余言曰：听说你身体有些不好，皇上牵挂得很。现在天气已渐渐冷了，若老住在圆明园颇不好，不如搬回北京居住才觉得方便些。余作一简单之道谢辞，令此人回复皇帝。皇帝点首龙颜颇悦。

皇帝之后，紧随者为相国和中堂，见余在路旁，行礼甚恭，然未曾少停，想系仪节如此也。

御驾过后，迎者渐散，余亦归圆明园少息，下午回北京。奔波一日，体又不适，抵馆舍时已倦极思睡矣。

●逐　客

10月1日礼拜二。余自热河回北京时，随从各员及技师等加之在圆明园装配礼物者齐至北京欢迎，即在北京馆舍中下榻。至今日，余以圆明园工作尚未完竣，命彼等回园治事，俾将天文仪、地球仪、行星仪等从速装配完备。据彼等言：各种礼物中，华人视之并不称异，唯于派克氏之大灵司（原注：即余向甲必丹麦金吐司转购者），则视为一种珍重之物而颇注意之。然亦昧于事理，以为此种大镜并非世界稀有之物。尝有一次，一华官问摆劳曰：这座大镜子颇有意思，颇好玩，你能在北京再造一座否？摆劳答曰：此镜非专家不能制造，且此镜极大为世界之冠，他国所有同式之镜决不能与此镜相比。

华官闻之，摇首做微笑，意若不信，后又问诸吉伦博士。博士以同样之言答之，始信。然彼等之意以为此物虽奇，装之颇属容易，费一二日之功即可完毕。及摆劳告以此镜决非旦夕间所能装就，彼等乃大加催促。谓：现在皇上急于看看你们这些外国玩意儿，你们总得赶紧装配才好，若人手不足，要用帮手，别说一百、二百，便是一千、二千也可马上叫来，可是千万不可延缓。

鞑靼钦差金大人亦以吾辈装配各物，事属极易，不必多费时刻。吾初至圆明园时，告以此项工程统计当费数星期之时间云云，彼即大骇，以为不经之谈。至归自热河后，见工程犹未告竣，则催促益力，谓皇帝已再三催促，欲即日到园观看，倘延缓过久，必非皇帝所喜。此语实非由衷之言。吾初抵中国即有华官数人，向吾谈及中国风俗，言：外国使臣无久驻中国之前例，以法律论，使臣到京至多不过勾留40日，40日后如不自去，亦必斥逐。贵使此来，当预算日期，尽40日之内办妥一切事务，从速离京，方不至违背天朝体制。由是言之，今日金大人等之催促工程显然夹有逐客之意。虽华官口中尚未有勒令余等于某日启程之明言，而要求互派使臣实为余此行主要问题之一。今金大人等之态度，既有此等表示，吾不得不设法先探中国朝廷究竟有无不许余等久留之意，然后自定进止。

乃作书致和中堂，大致言：甲必丹麦金吐司所驾船只，既承贵国大皇帝许其在珠山一带买卖货物，敝使感激之至，拟请中堂代向皇帝致谢。但该甲必丹为全船最有经验之人，船中若无此人料理殊属不便，尚望中堂破格通融，许其即日回船办事。至于敝使本人则将来拟由广州回国。缘时至明春，敝国必有多数船只自欧西驶抵广州，倘蒙贵国允许敝使小做勾留，敝使即可附乘此项船只回英也。书去未几即得复书，约余明日早晨至圆明园面谈。

2日礼拜三。晨间赴圆明园，面相国和中堂，福中堂兄弟亦在坐，然未有其他之国老侍立。既见，互问安好后，中堂即出书信数封授余曰：此系珠山寄来者。余接视其信，见其中一封为“印度斯坦”船大副所写，书明复甲必丹麦金吐司收拆；余二封则系古完勋爵所书。余略视信面即拟置诸怀中，而中堂乃问余曰：信中说些什么？有什么消息，讲给我听听。余乃不得不启封而以书中内容告之，言：目下“狮子”、“印度斯坦”二船，均停泊珠山。“狮子”船已预备就绪，一得敝使命令即可启碇回国，“印度斯坦”号则非俟甲必丹麦金吐司回船不能开驶。述毕，以原信授中堂，令其自阅，俾不疑吾言之虚伪。中堂乃曰：你那“狮子”船可以不必回去，因为你们离家已久，谅来对于故乡风物必定牵记得很。皇上的意思也以为你部下的人到中国后已死了几个，你自己身体又不舒服，想来北京天气太冷，与你们洋人的体质不甚合宜。将来交了霜降，天气还要冷得紧，替你们设想，还是早一点儿回国的好。而且我们天朝的宴会礼节，新年时与万寿时差不多，贵使既在热河看见了万寿礼，也不必再看新年礼了。

余曰：敝使颇堪耐冷，北京天气虽寒，敝使来华之前已有御寒之备，即久处北京亦可于身体无碍。承贵国皇帝及中堂垂念，敝使感激万状。又曰：在热河时，承中堂面允回京之后，可时时与敝使相见讨论一切。今日得蒙中堂赐见，俱见中堂诚实不欺，敝使愿于此时，将此次来华各项重大问题与中堂妥商。因曰：敝国皇帝此次派敝使来此，非为暂时的联络感情计，实欲与贵国永远共敦睦谊计。故敝国皇帝之意，拟令敝使久驻北京，倘此后两国国际上发生何等之问题，即由敝使代表敝国皇帝，就近与贵国政府直接商量。至敝使在北京时所用一切起居饮食之费，概由敝国政府开发，不必由贵国供给。倘贵国皇帝有与敝国互派使臣之意，尤为敝国所欢迎，所有船只一切以及到英国后种种供给之物，均可由敝国代为具备。敝国皇帝、臣民亦当以极尊荣之敬礼待此使臣。此种互派使臣之法，系目下欧洲各国国际通行之惯例。倘蒙贵国皇帝允准，则东西两大雄主既可常通往来，复可交换文明，不特两国之私幸，亦为世界文明进化之公幸。

余与中堂虽前后相见已有数次，而相见之时，中堂恒侈谈杂事指东划西，不令余有讨论正事之机会。直至今日，余已不可复耐，始为中堂力疾言之，意谓中堂必可与吾从长计议矣。而中堂犹保守其置若罔闻之故态，时时向吾絮问身体何若，起居何若，而于吾认真陈白之事则终始不做一答语。至吾述竟，则言之：皇上的意思，本来也很愿你常驻北京，不过你身体不好，天气又不合宜，水土又不服，所以不能强留了。

余闻此言，知华人逐客之意已确凿可据，即起立兴辞。然面上仍不露失望之色，但以和易诚挚之言词动之，冀于万一之中，犹有转机之望。

乃返至馆舍后，即得馆外西人传来消息，谓：乾隆皇帝致英皇之书信目下已经写就，方命人译为拉丁文，至译就后，即可交付。嗟夫！此说果信，不特华人逐客之令可以证实，而促吾速即启程回国之意亦已见诸言外矣。然吾犹冀此项书信交付之后，希望未必遽绝，或者犹有婉商之余地。

乃未几，而樊、周二大人亦至，向吾曰：说不定明天和中堂还要你去见见他，也说不定那时候中堂便把皇上写给贵国皇帝的书信交付你。倘若果然交付了呢，我劝你还是立刻向中堂辞行，择期动身回国。可是此刻还说不定，咱们俩不知内中的底细怎样？余曰：闻命矣。两公此来，必有所授意者。二人力辩曰：否。我们俩来同贵使说起这句话，正见得我们的私交。老实说，咱们也很愿贵使常驻中国，贵使回国之后，我们虽未必闲散，却是再找不到这种好差使了。此言似颇足信。

●授乾隆复信

3日礼拜四，晨间。余卧病未起，鞑靼钦差金大人已至。言：目下相国和中堂及国老多人，均在皇宫中等候贵使前去谈话。余以连日奔走，所事又不能如愿，今日本拟少息，兹闻金大人之言，心中至觉不快。即四肢亦疲惫乏力，几令吾不能起床，然以事关重要，不得不勉强从事。乃立即披衣而起，命部下预备一切，匆促出门。

计自金大人至馆舍，至吾抵宫门之时，为时不过一钟，而抵宫门后静候至三点钟之久，方见和中堂及诸国老联翩出迎。行相见礼后，即导余进宫。经华丽之厅事数座、长桥数道，始抵宝殿之前。殿基极高，有石级数十，如梯形，石级尽处，有黄缎包成之圈手椅一行，状颇郑重。中有一椅，椅上有一黄封，即系乾隆皇帝致英皇之书信。

吾等在殿下行礼后，拾级而登，至于宝座之前，和中堂乃指椅上之黄封曰：这是皇上赐予你们国王的书信，等一会儿，便须叫执事官送往你馆舍里去。但是照规矩你得先到此地来行个接受礼，所以我叫金钦差请你来。

殿中黄椅之旁尚有低桌数张，桌上累累然置有物品多许，均做卷筒之形，其上亦用黄绸盖之，不辨所盖者为何物。而和中堂则指而告余曰：这是皇上赐给你们国王的东西，其中也有几种是赏给你自己和你部下官员的。因为你们英国与天朝相距极远，这回航海到此，路上苦也吃得多些，故皇上赏赐之物比平常外藩使臣多了一倍。余曰：即此可见贵国大皇帝优待远人，礼意隆渥，敝使感激异常，请中堂代为致谢。

此时中堂神情，与前在热河游园时和蔼可接者大不相同，恭静之中颇夹有威严之气。此种威仪之气，凡为大臣者多有之。余见之亦不以为异，但在此时则心中至觉不耐。盖余航海而来，其本意并非欲希冀中国区区之礼物，今中堂但言礼物而置正事于不问，吾即具忍耐功夫，心中亦断无不愤懑之理。余初来时，曾以所备各种优美之礼物分赠中堂及诸国老，意其必肯收受，乃送去之物一一打回，竟无一人肯收受者，余乃大异。至今思之，彼等之所以不肯受礼，即为今日以威严之气临吾之预备，亦无足异也。

余进宝殿后与中堂等略作数语，自觉四肢乏力，全身发抖，有不能支持之势，即向中堂告退曰：敝使病体未愈，今不特不能坐立且不能复语，拟先行告退。中堂如有所命令，可与余副官史但顿勋爵言之。中堂曰：也没有什么话说了，你们正副二使不妨同时回去，若你有什么意见可再开个帖儿来。余曰：遵命。遂与史但顿同退。退时，自思中堂虽有此言，而就其神气观之，余即有所陈白亦万无成功之望。他姑不论，即如昨日所谈之事，余向彼竭力言之，意其无论如何今日相见时或成或否，必有相当之答辞，乃竟无一语提及。则今日之所谓开个帖儿云者，亦无非费吾纸墨而已。

抵馆舍未几，下午有华官16人率从者多人，合赍皇帝致英皇之书信至馆，仪式至为隆重。赍书信者甫去，礼物十数扛，复相继而至。余就中挑选其送与英皇者分别装箱，箱上仍书“乔治第三”字样以为标志。其送与余及随从各员者，则各自藏护之。

此时，中国朝廷虽未有命吾即日回国之明文，而其命吾即日回国之决心则已彰明显著无复可疑。

●六点请求

倘吾不知其用意所在犹不再做归计，则华官或者以非礼之举相加，是不特于吾出使之荣誉体面有关，而对于吾此行之目的，尤必有至恶之结果也。然和中堂既有命开具说帖之言，吾虽明知其无效，亦不得不姑以为有效而开具之。乃不顾病体之痛苦勉强捉笔开具六事如下：

第一，请中国允许英国商船在珠山、宁波、天津等处登岸，经营商业。

第二，请中国按照从前俄国商人在中国通商之例，允许英国商人在北京设一洋行，买卖货物。

第三，请于珠山附近划一未经设防之小岛归英国商人使用，以便英国商船到彼即行收藏，存放一切货物且可居住商人。

第四，请于广州附近得一同样之权利，且听英国商人自由往来，不加禁止。

第五，凡英国商货自澳门运往广州者，请特别优待赐予免税。如不能尽免，请依1782年之税律从宽减税。

第六，请允许英国商船按照中国所定之税率切实上税，不在税率之外另行征收。且请将中国所定税率录赐一份以便遵行。缘敝国商人向来完税，系听税关人员随意估价，从未能一窥中国税则之内容也。

译者按：前文所录两敕，《东华录》中同载一日之下，且首尾紧接似系一日间事。然照此日记而论，前敕当是今日事，后敕乃今日以后之事也。

4日礼拜五。昨日安育德神父至馆舍中拜见，谓将有所陈白。余以病甚不能见客，嘱史但顿见之。今日史但顿以安神父之言转告于余，余以其颇有记述之价值，又因安神父对于余奉命使华之举心亦异常关切。凡中国政府中苟有若何之消息，与吾英国使臣有关而为吾所未知者，此人必须先通信，其望吾成功之心几与吾自望之心相若。

吾故乘今日病体较苏之时，补记其言于此。安神父曰：吾欧人之所谓钦使多有常驻的性质，俾两国发生交涉得以就近接洽。而华人对于他国之使臣仅视为一种点染太平之具，苟非国家有庆祝宴会之盛举，则使臣可以不必来，来则亦万不许其久留，事毕，即促令回国。前此葡萄牙派来使臣，中国虽亦以至隆重之礼节款接之，而其居留中国之时期亦不过六礼拜。此因中国向来闭关自守，不知世界大势。初非挟有恶意，即如缔结条约、互相通商，为现今文明各国共有之办法，中国则从来未闻有与他国订结条约之事。然谓中国人固执不化，将来永无与他国人缔约交通之一日，则又未必尽然。不过无论何事总当渐次做去，若能按部就班逐节进行，将来必有成功之一日。倘躁急从事抹去种种手续则未克有济也。

安神父又言，钦使此次来华，所受困难实已不少，然钦使到华较早，在中国朝廷未闻欧洲战耗之前，则困难之事必可减去一半，因中国人向来以蛮夷戎狄目欧人。近来复得有一种风说：谓欧洲诸国方有战祸，其以蛮夷戎狄视欧人之心遂因此益甚，钦使到华后，亦因此大受影响。然钦使精干英明，仪表亦彬彬有礼，既来此邦，此邦人士心目之中必永远留此钦使之影像。虽现在之结果未必甚佳，而将来倘有成功之一日，终不能不归功于钦使也。据鄙见所及，以为钦使既经来华，来华之后，既经中国皇帝准予瞻觐，纵留华之时间极短，亦未始非英人在中国得有立足地之初步。倘自此以后，英人不以此自馁其气，仍由英皇陛下时时以书信与中国皇帝互相投报，每有商船到华即奉以一书，一面于广东地方派一英侨司理其事，此英侨当以富有经历长于交际之人充之，由英皇陛下赐予敕令，嘱其时时与两广总督联络感情。所有各项书信即由此人面托两广总督代为呈递。倘将来中国之新皇登基，或有他种重大国庆，此人即可就近托两广总督转奏，自请晋京庆祝。如是在中国一面，既不背其使臣不许久留之定章；在英国一面，亦可免去特派使臣之费用及心力，而两国感情仍可互相联络，无常驻钦使之名，可收常驻钦使之实。事之两全无有过于此者，将来瓜熟蒂落，必有缔约通商及互派使臣之一日。至以目下而论，华人既不愿钦使久留，钦使自当立往辞行，准备回国，毋令华人逐客之令见诸明文，转使将来之事难于着手也。

安神父在华有年，所言至有经验，其对于将来应行事务之主张，至吾回国后，固可视为一种堪资讨论之计划。而其现在劝吾速即辞行准备回国，亦属正当之忠告，吾思之再三决意从之。然前据珠山来信：“狮子”船有即日启碇回国之意，今相去数日，该船已否启碇，尚在不可知之数，故于决定速做归计之后，立草一函致相国和中堂。

函中内容，开首系通常问候之词，其次即言昨上说帖，计达左右，倘承赐以回复。敝使拟即于接到回复之日启行回国，其程途则拟先至珠山，一探“狮子”船已否启碇，倘系尚无，固属甚妙；其或已经启碇，则敝使可改坐“印度斯坦”船，因该船非至甲必丹到船后绝不能开行。今甲必丹尚留居北京，则该船必停泊港中无疑。然敝使部下随从之人既重，行李复多，“印度斯坦”船中仅能容其半数，故“狮子”船虽已启碇亦必设法阻止。今附上一函请中堂速即饬人飞送珠山投交古完勋爵，倘该勋爵已经乘坐“狮子”船南驶，则请中堂饬送信之人飞急赶至广州截之，是为至要。下文复用通套之问候语结之，无关紧要，不赘。

夜分，鞑靼钦差金大人来，言贵使致古完勋爵之信，已由和中堂饬入送去，贵使自请即日回国一节亦已由中堂奏禀皇帝。皇帝说：如此办法很好！很好！但他们外国人受不起风浪的，朕为体恤他们起见，已饬钦天监选定本月七日吉日，着他们动身。又饬令该英国使臣沿途路经过各地的文武官员，一律优加保护，用敬礼接待，不得怠慢。金大人又言：贵使昨致和中堂之说帖，已定于贵使启行之日答复。因目下中堂尚在颐和园中，至贵使启行之一日方能来京，以复书面交贵使也。

5日礼拜六。时至今日，诸事多已无可为力，只能自做归计矣。

下午，樊大人与周大人同来，言：贵使归时，自北京往珠山，皇帝已特命大员二人为贵使之导护人。其一为松大人，即前此游万树园时与贵使为伴者；又一人则为阿顺（译者按：阿顺二字音译）大人。在热河时亦曾与贵使见过一次。至于金大人则仅奉命护送贵使至于天津而止，余二人虽尚未奉明命，以意度之，行程亦当仅以直隶一省为限也。

6日礼拜。金大人、樊大人、周大人均于是日同至馆舍中，督饬夫役助余等收拾行李，以备明日启行。

渠等言：明日贵使启行时，尚当与和中堂行一握别之礼，但行礼之时间由中堂自定，故贵使当预先将行李等物装置妥当，俾一闻中堂之命即可启程。又言：中国朝廷诸大员中颇有数人与贵使甚形相得，兹闻贵使来此未久即行回国，颇觉为之不快云。

第三章　南归之途

●启程南归

10月7日礼拜一。午刻，由北京馆舍出发。

未出京城之前，途经一幄，和中堂及福中堂兄弟与高级官员数人均已齐集幄中。身服官服，气象至为雍穆，似专候余等者。余入，与诸人行相见礼后，即见幄之正中设一桌，桌上复以黄绸，黄绸之下有卷形之物两件。和中堂曰：此中一系敕书，即皇上答复贵使说帖之书信；一系物品清单，详开皇上赐予贵国国王各物之名目。俾贵使回国后有所查照。

余曰：敝使来此，观光未久，遽尔言归，心中自不能无所悒悒，但愿贵国皇帝俯允敝使所请，则今兹别之悲或可稍杀。中堂闻言大愕，似深异吾言之不当，以至下文之答语竟无从说起者。默对有顷，中堂即改谈他事。言：贵使留京之时，不知饮食一项颇合贵国人士口吻否？又言：今兹贵使自北京前往珠山，皇上已派定松大人为护送官，此人办事很好，谅能与贵使投合。言时，面有笑容，蔼然若友朋之送别。

福中堂兄弟则面色至觉不怿，且不喜与吾交谈。吾因此乃不能无疑，或者中国朝廷诸大员对于吾此次所上说帖，意见各自不同。当会同讨论如何答复之时，不免小有冲突，故有如是之现象欤？

吾与中堂谈话既竟，将告别出幄，中堂即呼一五品官头戴水晶顶子者，至其前使跪，别有二官捧案上之敕书及礼物清单，用黄色阔带两条缚于此五品官之背上。缚已，五品官起立出幄，上马向通州而行。吾及部下各员亦立即上马。

行二小时，抵通州馆舍，前导之五品官复下马入其厅事，跪于吾前，至吾以亲手接受其背上所缚之敕书及礼物清单后，始鞠躬而退。

通州一处有馆舍甚多，然大半僻处陋巷之中，荒废不治。吾所居之馆舍则与城垣相近，房屋尚新，建造之费达十万金磅，然其始并非特造之馆舍，乃某藩司之私宅。据教士言：此大员前此服官广东，以贪墨不法之故，为乾隆皇帝所斥罢。房屋财产悉数充公，其本人则今尚禁锢狱中，已终身无赦释之望。又言：此座房屋当以吾欧人居之最为合宜，因此屋建造之费都系该藩司服官广东时，向吾欧人勒索而来者也。

通州一处，地方虽小，然以密迩京师之故，中朝颇重视之。设有文武大员各一，武员即樊大人，汉人也；文员乃一满洲鞑子。今日见吾至，即来馆舍中请见，言：这几天河里的水已浅了，此后一天天浅下去，再过几天，大船即不能行走，若用小船装运或由陆路行走，实在太不便当。幸而贵使来得还早，明天即赶紧动身，或尚不至有什么阻碍。目下船只等项已由兄弟代为置办，明日早晨贵使即可上船，然而此刻已迟了几天了，若能早几日到此，路上必可格外方便些。

余聆其言自至河畔观之，则河中水量，果较浅于吾辈自天津来时多矣。

8日礼拜二。上午，至河岸督饬苦力搬运什物上船，数小时始毕。华官对于吾辈之敬礼及代为照顾什物、行李之妥密，仍与来时相同，夜分启碇。

9日礼拜三。昨夜虽启碇，而所行不远，因水量极小时时搁浅也。

今日复搁浅二三次，天气则夜分及早晨甚冷，昼间颇温暖。

10日礼拜四。下午，樊大人来言：现在松大人奉到皇上手谕一道，那谕中所说的话，松大人打算自己过来与贵使谈谈。余曰：甚好。

未几，松大人已乘一快船向余船疾驶而来。余即谓樊大人曰：请你先去招呼松大人，说等他的船停了，敝使先去拜见他。樊大人如言先驾一小船而去，至松大人之船与吾船相并时，吾即过船与松大人相见。

见面之初无非重提旧事，说前在热河时承松大人引导游园，敝使感激之至，现在又承贵国皇帝命松大人为敝使之导护官，敝使更觉荣幸万分。松大人亦做相当之客套，言：兄弟蒙皇上派为导护官，得与贵使同往珠山一行，实在荣幸得很。因自怀间出皇上之手谕读之，谕中大致谓：着松筠导护英国使臣前往珠山上船，一路当留心照顾，切实保护。倘英国洋船已不在珠山，即着松筠径行带同该使臣等至广州上船。务须亲视该使臣等妥稳上船后，方得回京复命云云。

读毕，余问曰：现在敝使将往珠山，不知前日敝使托和中堂饬人送往珠山之信现在已经送去否？松大人问：什么书信？余曰：即系敝使写与古完勋爵嘱其停船守候者。松大人曰：这封信想来不关重要，怕还没有送去。余曰：此信并非不关紧要之信，缘敝国皇帝只命古完勋爵督驶“狮子”船，运送敝使到中国为止。到中国之后，倘敝使不令其留候，该勋爵即可自由督饬该船驶往它处，缘“狮子”军舰之事务甚多，非仅限于运送敝使也。松大人曰：那么兄弟立刻写信往北京去，请和中堂派人飞送珠山，想来不至于赶不上。余曰：如此甚好，费神，费神。遂辞别还船。

未及一点钟，松大人即过船回拜。客套既毕，因正式之谈话已于顷间说过，此时乃随意闲谈。

首由松大人讲述俄国情形，谓俄罗斯的百姓虽然凶狠野蛮，却还不能算得恶人。余曰：前此敝使奉敝国皇帝之命，亦在俄国居住至3年之久。松大人曰：奇事！怎么做一任钦差会做到这般长久呢？余曰：我们欧洲各国，大家都讲交情，这一国派了钦差常驻在那一国；那一国也派了钦差常驻在这一国。如此两国之中若发生了什么问题，便可由所派的钦差就近办理，此是欧洲各国向来通行之法。现在无论何国都一致办理的。松大人曰：我们中国的法律就不是这样，我们本国从来没有派使臣到外国去过。外国派来进贡的使臣乃是一种临时的举动，照例至多只许在京城里耽搁40天。倘有了重大事故，也许延长到80天，可是虽有这句话，却是千载难逢的。又曰：中国自有中国的规矩，若这种规矩对于中国，并没有什么不便之处，决不该将它改变。所以外国人到了中国，遇了中西规矩不同之处，只能依了中国的规矩行事。因这种规矩中国人行之已久，虽外国人眼中看了以为奇怪或行之以为不便，中国却决不能依了外国人的话，改变成法的。余曰：中外规矩既已不同如此，敝使此次到华，对于中国的种种规矩实在生疏得很，难保于觐见之时不无失误之处。但是这种种失误，不能算得敝使的过失。因敝使到中国后，自知人地生疏，非向一般富有经验的人讨教讨教，说不定要闹笑话。故一举一动都依了向在中国当差的西人的话干去，倘依了他们的话还是不对，那便不是我的不是，是他们的不是了。松大人曰：贵使这话从哪里说起？贵使此番到中国来，一切举动都颇能合成，即使有什么不周到之处，我们天朝也决不在这一些小事情上过于苛求的。

松大人此言，颇合中国大臣身份，盖中国大臣所言莫不夹有此种语气也。松大人去后，樊、周二大人仍留吾船中，至夜分始去。

吾与彼等闲谈时涉及一事颇堪记述。彼等言：现在贵使自北京前往珠山，所用各项船只大小凡40艘，执事之人自大员到苦力船户为数约为1000。此项用费皇帝规定数目，每天以5000两为限，倘或不敷，应由沿途地方供给。又言：贵使留居北京时，每日用费规定1500两云。夫一两之数约合英金六先令八便士。以物价极廉之中国，而吾等一日之用费竟有此至巨之数目，宁非咄咄怪事！当吾等居留北京时，日用之费自起居饮食以至于一切杂物，虽颇有失之过奢者，而谓每日需用1500两，则吾无论如何决不肯信，或者乾隆皇帝为优待吾等计，定此极丰之数。而墨吏极多，层层剥削之，规定之数与开销之实数相去，乃不可以道理计耳。

记得周大从曾向余言：去年山东河决，淹没居户无数。皇帝中年曾在该省打猎，深知该省情形，闻奏，立命拨发库银十万两赈济灾民。而户部先没去其两万两，以下每一转手则复去若干两，自两万、一万以至数千数百不等，层层干没之手续既过，最后之实利及于灾民者不过两万而已。嗟夫！孰谓中国人之道德优胜于他人，窃恐东洋孔夫子之子孙与西洋美门（译者按：美门一字，源出叙里亚，言财帛也。《新约》经尝用之，指执掌天下财富之神，今人有译作财神者）之子孙，同其为不肖而已。

11日礼拜五。船行极迟，船户及纤夫竭全日之力，所行不过十数华里。盖因河水极浅，水力已不能浮船，所以能前者，用人力强拉之，使船底与河底相擦而进耳。有一船体积较大，而所载较重，竭力拉之竟不进咫尺，后由密司脱麦克司威尔、甲必丹麦金吐司、吉伦博士等进策于华官，令以大船所装之物分作数小船装之，始能前进。三人本在大船之上者，至此亦改乘较小之船矣。

12日礼拜。过船谒松大人，松大人言：据珠山最近来信，你们那洋船仍旧停在珠山等着，贵使可以不必性急了。又言：现在水浅船慢，若贵使老是坐在船中觉得有些气闷，不妨上岸走走，看看村景，但是走时当留心着，不要离船太远，太远了找不到船就麻烦了。

谈论有时，余复提及正事。言：此次敝国皇帝令敝使远使贵国，意在开辟英中两国交际之萌芽，俾此后两国常相往来，感情益形亲密。而贵国大皇帝或可因此对于吾英国臣民之来华者，格外推诚相待，保护亦可因此格外周到。余言未及已，松大人即曰：我们皇上对于广州的外国人，不论是哪一国臣民，都是一体好好儿看待的。余曰：那自然，敝国侨民也没有一个不敬爱贵国皇帝，故于贵国皇帝所颁布的命令，不论怎样，只须能力上办得到，敝国商人无不乐从。可是我们两国通商至今，前后已有12年之久，这12年中，贵国皇帝对于我们侨商所颁布的上谕，已不止三道五道，而我们侨商却一道都没有见过。旁的不必说，单就说税率一端而论，起初几年，洋货的入口税收得极轻，现在一年重似一年，与从前相比已加了数倍，若贵国有正当的理由或有特别的支出，加税本来是可以的，无如加的是加，而理由却始终没有明白宣布。倘若贵国只顾加税，有增无已，敝使恐怕将来英国商人到了负担不起的那一天，那每年60大船的商品简直不能再运到贵国来了。所以这一件事总得望贵国想一个正当的方法才好。

松大人曰：方法是要想的，不过我们天朝的税则不是老不更变的。若遇国家用费少的时候自然赋税轻些，连你们外国人也可沾些光；若国家费用太繁，或因某某数省出了重大事故急待大宗款项使用，那么不得不在赋税上面酌量加些。这是不论本国商人、外国商人都是一样的，并不是专门挖苦你们洋人。余曰：这话说得不差，即如1782年的加税，敝使也知道贵国因安南西藏发生变乱，军饷浩繁的缘故，但是此种临时增加的税，到事平了就应该减少恢复原状。自从那税增加了到如今已有十年了，中国并无减轻之意，故我们英国商人心上颇有些不舒服。

松大人曰：现在中国已太平了，这一宗税，便是贵使不说，中国朝廷也早已提议裁减的了。余曰：果使此项消息确凿，则贵国皇帝体恤英人之心大足令敝使欣喜敬仰。敝使甚愿贵国皇帝德泽四布，声威益张，使其祖宗相传之大业安然立于稳固不摇之地位。所惜者，敝使来此之后，为时匆促异常，未能将心中积悃与相和中堂详细谈之，请其转达圣听。而敝使晋京时之导护官又适为金大人，其人天性倔强，排外之见甚深，敝使有所建议辄为此人所阻，心中至以为闷。倘贵国皇帝于敝使晋京时即派大人为导护敝使之人，吾知以大人之开明和易，必造福于吾英人不浅。此非敝使面谀之言，盖事势然也。

松大人曰：那自然，那自然，兄弟是很熟悉洋务的，向来和洋人很要好。这一回的事虽然现在机会已过。敝使不能为力，然使将来别有机会，兄弟必从中出力。要知道咱们虽是国籍各异，言语不通，交情总还讲的。

语时情意之殷恳，足令吾深信其字字由衷，绝无虚饰。倘松大人此一席话犹含有虚伪敷衍之性质，而非推诚相待者，则松大人可谓世界第一虚伪家矣。

13日礼拜。至天津，华官至岸上采办大宗供给之物储之船中，以备航行之用。其中肉类有羊肉、猪肉、鹿脯三种；果类有梨、桃、橘、栗、葡萄各种；又有数种则非欧洲所有，吾不能举其名，但知其为味鲜美可口而已。此种供给之物吾已记不一记，即此番自北京至天津，一路饮食，亦无日不有佳馔。今日必欲特别标出之者，以今日尝新之时，松大人曾亲至船中请安故也。尤有一事吾亦不得不记，牛乳之为物，吾欧洲之人殆无一不视为通常食用之物，而华人则但视为母牛哺育子牛之用，人类鲜有取而食用之者。后见吾等每食必用牛乳，即所饮之茶亦用牛乳调之，始知吾等有一日不可无此君之势。乃于供给物中增入牛乳一项，以投吾人之好。然以此物得之不易，航行之中更无从日取得鲜乳。松大人意在示好于吾，命人购得多乳之母牛二头，特用一船装之以备不时之需。此举于吾英国旅客至有益也。

吾于此时意想中乃不得不重提往事。方吾来时，自天津登岸而后，一路供张之具既穷极侈靡，而抵热河之时，复由天朝相国费二日之光阴导吾游园。宫廷之中，皇帝万寿之大礼余亦得躬与其盛，平心而论，一国之对待外国使臣如此亦可谓克尽厥礼矣。然而居未二月即欲令我回国，方其逐客之际其势汹汹，几不容吾多做一日之勾留，则其情景亦大足令吾丧气。及吾既首途，供张之盛又复如前，即此牛乳一项为事虽小，亦不得不感佩华官照料之周到。而始而热，继而冷，终乃复热，出尔反尔，此中起伏之波遂令余百思不得其解。就吾武断之意见言之，或者此番供张之所以复盛者，乃系中国朝廷自知其逐客之行为不合于理，而又不便直认其过，故为此以为弥缝之计耳。

14日礼拜一。晨间天气极冷，亭午乃暴热，顷刻之间变化乃如易季，身体遂大受其影响，有卫队数人因此致病。

17日礼拜四，路过大坟场数处。

以意度之，此地必与大市镇或大都会相近，即此地岸上所见之人民数亦较多于前。据云：中国之人口南多于北，此后每日趋南，人数必按日递增也。今日于岸上人丛中见妇女多人，相貌既不楚楚可观，衣服亦殊欠整齐，以状度之，彼田中劳动之人，现方力事秋收者或即此辈妇女之所为也。

●乾隆敕书

21日礼拜一。上午往谒松大人，谈论甚久。谈论之要题，即系乾隆皇帝之敕书。谈论时，有一书记官亦在座，此人盖即代乾隆皇帝草敕书之人，今乃隶属松大人部下，随同办事者。既与吾相见，即向吾道歉，言：皇上所赐第二道敕书实系兄弟起草，其中有以上所谕各条，原因尔使臣之妄说，尔国王或未能深悉天朝体制，并非有意妄干，及尔国王或误听尔下人之言等句，均非皇上之意，乃系兄弟加入，兄弟今见贵使殊觉抱歉。

余曰：此数句既非皇上之意，阁下何必加入？此中理由愿即明示。

其人曰：此系政治上的哑谜（此句译意），中朝习用之。因皇上对于他国君主倘欲其所请，往往不用直斥之法，以顾全其体面。故敕书中不言所请各条出自贵国皇帝，只言贵使并未奉有英皇之命，发为妄谈，如是则虽加驳斥，于英皇体面仍无所亏欠。此系兄弟措辞之苦衷，想贵使闻之亦必颇表赞同，而加以原宥也。

此人之言虽难圆转有理，且言时为状甚恭，似系实情，而余则仍不能无疑。试问甲国君主，既自知降敕直斥乙国君主之非礼，则虽不直斥其君主而斥其君主之代表，亦岂得谓礼耶？窃恐此种举动，在华人则为取悦英皇，在英皇则未必因此而快意。至于余者得能代英皇承受其咎已属荣幸，彼中国皇帝驳斥之词，吾唯一笑置之，决不以此事久蓄于心也。

余又言：皇帝第二道敕书中，有至于尔国所奉之天主堂原系西洋各国向奉之教。天朝自开辟以来，圣帝明王，垂教创法，四方亿兆，率由有素，不敢惑于异说。即在京当差之西洋人等居住在堂，亦不准与中国人民交结，妄行传教，华夷之辨甚严。今尔国使臣之意欲听任夷人传教尤属不可等语，查敝使所开说帖之中事事关于商务，未有一语及于宗教。今敕书之中忽节外生枝，羼入此事殊不可解。

松大人曰：这是因为向来到中国的西洋人大都很喜欢传教，皇上恐怕你们英国人也有要求传教之意，故声明在前。

余曰：此事虽本于华人对于欧人之经验，而吾英人对于宗教问题，意见与欧洲他国之人稍异，盖他国之宗教家主张一尊之说，以为世上既有天主教，余教悉无存立之余地。故必力布天主教，使余教一律消灭。吾英人之意则以为吾人既崇拜天主，而天主之意虽在化民为善，他种宗旨之宗教亦罔不与天主教相同。宗旨既同则无论何种宗教，凡天主之意许其存立者，吾人即不必强用人力以摧残之。故英人虽笃信宗教，而传教之热度则不敌葡萄牙诸国。试观澳门、广州二处，他国人民之至其他者恒有一二宗教家参错其间。吾英吉利则但有商人，始终未派一以传教为业之教士来此，即此次敝使随从各员之中虽有一二人系属教友，而其职任乃在管理各种礼物，并无传教之责，仍不能以完全之教士目之。当知吾英人与葡萄牙人虽同隶一教，而传教之热心各不相同。今敕书之中忽有“尔英吉利国人素喜传教，布为谬说”等语，实与事实不合，想系葡萄牙教士欲令中英二国互起恶感，故以此种不经之说进于皇帝之前，皇帝从而引为敕书中之材料，否则华人素昧欧洲情形，决不做此揣测之辞也。

松大人曰：敕书中并没有这两句话，汉文、清文都是没有，若拉丁文中有了，便是翻译的不是。

余曰：汉文、清文敝使悉不之解，唯拉丁文中则明明有此二句也。稍停又曰：观第一敕书，其主意仅在不允互派使臣，而敕书中乃有西洋诸国甚多，非止尔一国。若俱似尔国王恳请派人留京岂能一一听许等语。又第二敕书中，除前言之宗教问题外，每驳斥一条必殿以若他国纷纷效尤，岂能各应所求等语。以意度之，颇似皇上深恐敝国帮助他国之人援据此项成例，复向贵国要求权利，不知敝使之所请，悉系为推广敝国商业起见，并无帮同他国向中国要求权利之心。即他国以厚利啖吾英人，吾英人亦决不能允许，贵国皇帝预计及此似属过虑。至于广东人口税之繁重，敝国商人受其痛苦已久，苟中国朝廷再不设法清理，一任墨吏从中蒙蔽勒索，则异日英人之商业既衰，广州之繁盛亦必因此日渐退步，此于吾英人固有所不利，于华人一方面亦未必是福。而敕书之中乃有粤海关征收船料向有定例二语，若皇帝全不知该关征税近情者，则又未免失之昧于近事矣。

松大人曰：不要说了，不要说了，总而言之，贵使对于皇上所下的两道敕书，无非是满肚皮不快活。其实咱们皇上对于你们英国人非常好，在他心上也恨不能畅快儿依了你的话，只因我们天朝祖宗的成法如此，便是皇上要依你也依你不来。至于你所说的税关弊端，皇上也未尝不知。不过写在敕书上太不好看，于天朝体面攸关。故一面在公文上面仍是糊糊涂涂说了一句，暗地里却已派人切实整顿，保管不上多时便有眉目给你看了。

余曰：此派人切实整顿的信息不知确否？

松大人曰：哪得不确。目下新任两广总督（长麟）大人乃是一位能员，皇上很信任他。他办起事来对本国人是铁面无私，对外国人也很讲情理。前在浙江任内政绩甚好，故此次皇上特派他为两广总督，要他将该省前此各项弊端一一查明复奏，且许其便宜行事，酌量兴革。吾料此人到广东后，全省政务必可大有起色，然地方既大，积弊复深，整顿之颇非旦夕间事。即如关税一项，整顿后之办法恐非贵使在中国时所能听得，只可俟后日贵国船只到广东时用书信通报的了。

余曰：该处税则但须切实整顿，迟早均系敝使所乐闻，但有一事，务请大人代为办到。松大人问何事？

余曰：此种整顿税则之消息敝国皇帝必甚欢迎，而前此第二道敕书中既有一处系翻译上之谬误，亦难保它处不再有误点。故拟请大人代奏皇帝，请其写作一敕书，书中详述整顿广东税关之事，而于前二书之谬误则详叙而校正之。俾吾回国觐见英皇时有所交代。

松大人曰：再降一敕，本是办得到的事，但现在贵使已经动身，若朝廷再降敕书恐于成法有背。又曰：我们皇上自从贵使来后，非常欣喜。在热河时几乎没一天不提起贵使，连贵使的起居饮食也时时问起的。便是现在贵使离了北京，皇上还仍是牵记得很，这都是贵使举动文明，颇蒙皇上赏识的缘故。不过现在要请皇上再降一道敕书，虽然在情理上说来皇上无不许之理，只恐向来没有这项规矩，能不能办到就说不定了。这件事兄弟不妨给你写个信去，将来贵使到了杭州与新任两广总督长大人相见之后，长大人必能将此中情形仔仔细细地告诉你，因为此刻写信去，预算回信到时，我们已在杭州了。

松大人与吾一路同行，吾见其每日必收发文书多件，用急使送之，想此事亦不过多发一文书之劳，松大人未必不践其诺。至于华人传递文书之迅速，则诚有出吾欧人意料之外者。大约为程1500英里，费时不过10日或多至12日。

24日礼拜四。松大人使人来言：顷奉皇上手谕一道，事与贵使有关，拟过船与贵使言之，不知何时为便？余以今日病甚不能起床，请彼明日来。

25日礼拜五。松大人来言：皇上闻贵使启行后一路安吉，圣心甚悦，今特遣人送来牛酪一事，糖果若干，以为皇上厚爱贵使之证。又手书一谕，嘱兄弟代向贵使候安，想贵使闻之意必甚乐。余亟称谢，且请其代为奏请圣安，已而复谈及前回相见时所谈之事。

松大人言：现在新任之两广总督长大人为人公正不阿，将来到任之后定能将从前积弊一洗而清。贵国人民之经商于该处者必能大受其惠。语时，神气殷恳似欲吾深信其言。余意果使中国朝廷能以诚意待吾英人者，此诺迟早在所必践也。

26日礼拜六，仍在运河中航行，左方见一湖，面积甚大，盖系供给此河之水量者。

28日礼拜一。数日来，吾留心观察，乃知吾侪所乘船只，每船有纤夫18人，用一头目领之。

此辈举动素无秩序，至此乃稍觉整齐，或者此间之警察较严于他处欤？

译者按：此语误，尔时中国并无警察。

据华人言：凡中国官船或公事船所过之处，纤夫应由沿路地方官代为招集，为状如德法两国邮局之代为旅客雇用马匹。唯中国之招集纤夫工值极薄，普通人民每不愿承命，地方官乃不得不按户勒派，往往有较为殷实之农户自己不愿当差者，别出重值雇人以为代，亦云苦矣。

29日礼拜二。天气甚佳，有风自东南方来，吹人滋快。天作灰色形如大理石，而时时浮云开动，日光由云隙中下射，烁烁夹有生气，着人颜面不觉幻为笑容。

晨间，松大人来，言：顷得北京消息，“狮子”船及其同行之“戛考尔”等船目下已离珠山，“印度斯坦”船则尚未启碇。想来贵使回国只能乘坐“印度斯坦”船前往澳门的了。余曰：“印度斯坦”船系商船格式，能多载货物不能多载搭客。敝使部下人员为数甚众，且向来不惯拥挤，若以此多数之人齐挤于“印度斯坦”一船之上势必致病。

松大人曰：这话亦说得近理，兄弟当立刻写信至北京，请他们妥筹办法。至于我们现在不妨到了珠山后再做计较。若嫌“印度斯坦”船太小，尽可将行李等物由该船运载，其余官员、夫役仍用中国船只运往广东，想来没有什么不便之处。余曰：此种办法虽好，但不知敝使写于古完勋爵之信现已由北京送去否？倘北京执政之人能早日送去，今日何至复有此等周折。

松大人一闻此言意颇不悦，立即乱以它语。余乃不禁奇骇，念中国朝廷对于吾辈英人，虽表面上颇有推心置腹之状，几乎无一事不以诚意相待，而其内容乃即此一信之微，亦不肯代为尽力。则其余种种事务，如改良广东之税则等恐亦不免多成画饼。果然者，余此番跋涉之劳，其结果直等一个无字而已。

31日礼拜日。松大人复来，言：我们自从启行之后，一路情形和兄弟与贵使的谈话都由兄弟随时禀报皇帝。现据北京来信，皇帝见了这项报告之后非常欣喜。从前皇帝对于贵使者到中国来的一回事，心上颇有些疑虑，现在却已完全明白，知道贵使此来无非为联络友谊及振兴商务起见。故新任的两广总督已由皇上特降谕旨，着其将外洋入口税务切实整顿，倘外洋人受了冤屈，许其直接禀报总督大人查办，不必依照从前的规矩由行家转手。

余曰：既承贵国皇帝加意照拂我们外洋人，敝使实在感激不尽。但此种情形，敝使自己回去向英皇说，总不如由贵国皇帝出一封书信的好。不知前数日所谈请贵国皇帝再降一敕的话能否办到？

松大人曰：皇上办事自有主意，主意打定了便不愿意有旁人去干预他。这件事我想既由皇上答应办理，将来无论如何自有必行之势，贵使可不必汲汲。若定要捏了他的字儿做凭证，恐怕越是催得急，事实上反不免别生变卦。况且贵使要请皇上再降一敕的话，兄弟早已有信去过，若皇帝心上以为此事可以办到，保管不久便有回信来，不过此时还没有，请贵使耐着守罢。

●过运河

11月1日礼拜五。自昨日路经一水闸后，河面渐阔。至今日所经之处，其阔堪与吾英柏得内地方之泰晤士河相埒也。

2日礼拜六。晨间，自运河横渡黄河。黄河为中国四大名川之一，与历史上颇有名。吾侪所渡之处阔可三英里，水急多泥，其色黄浊，黄河之名殆即以此。

渡黄河后，仍循运河曲折南行，预计不出数日可抵扬州。松大人言：吾等至扬州后当休息数日云。

5日礼拜二。至扬州，其地商业甚盛，吾等本拟在此略做休止，兹以松大人己改换计划，拟俟抵杭州后始命停船，故此间并未耽搁，扬州名胜之区仅在吾眼帘中一闪而过也。

6日礼拜三。拂晓即渡扬子江，渡口阔可一英里半，既渡，抵镇江。镇江为扬子江下游胜地，人口甚繁，昔时曾筑一巩固之城以卫之，今城已旧敝，无裨兵事矣。过镇江时岸上有华兵2 000人，左右整列，鼓乐而过，有军旗导之，观其状，似此间方举行阅兵式也。

7日礼拜四。晨间抵常州府，过一建筑极精固之三圜桥，其中央一圜甚高，吾船直过其下，无需下桅也。常州亦为南省头等都会之一，昔时衣冠之盛卓绝一时，今已渐就式微矣。已而又过三小湖，乃互相毗连者，其旁有一长桥，环洞之多几及一百，奇观也！

松大人来，言：顷奉朝廷明谕，吾等同至杭州后即由新任两广总督长大人川导护贵使同往广东，贵使部下之甲必丹麦金吐司，既系“印度斯坦”船船长，即听其前往珠山地方，回原船办事。

余曰：该甲必丹回“印度斯坦”船时，敝使所带行李之重滞者及贵国皇帝赠与英皇之礼物，拟即由该甲必丹带往船上运回英国，即由敝使分遣卫队及侍从数人上船料理此事，不知可否？

松大人曰：可。此种办法甚好。

又曰：贵使到了杭州，既有长大人与贵使做伴，同往广东，兄弟也不必再向南方走了。现在打算到杭州之后再往宁波，将甲必丹麦金吐司上船的事料理清楚了立即回京。将贵使此次南下情形面奏皇上，想来此次兄弟与贵使同往，贵使心中未必有什么不满意于兄弟之处。

余曰：一路承大人照顾，敝使感激不尽，万没有不满意的话。

松大人曰：既如此，兄弟也勉强可以交卸得过了。又曰：前此贵使曾言，甲必丹麦金吐司到珠山之后，拟在该处收买土货预备回国贩卖。当承和中堂允许，此次甲必丹前往珠山，若因时间匆促或因别种缘故不能收买土货，那就不妨到广东去收买。兄弟可以代为招呼广东官吏免其上税，以示优待，请贵使也招呼一声该甲必丹便了。

●见长麟

9日礼拜六。晨间至杭州，在城外一处停泊。时新任两广总督长大人已自乘一船，自城中出迎松大人。且言见过松大人后即当过船见余。此人将来至广东后，果能如松大人之言清理该处税务与否？现在虽在不可知之数，而此人得能与吾见面实为吾所甚喜。

停船未几，长大人果来。余相其状貌颇类读书明理之士，举动亦彬彬然如君子人。相见之后，长大人即言：兄弟此次要往广东，想松大人已与贵使说过的了。到广东后凡是贵国商民，兄弟必格外出力照顾，那整顿税则一项固然不容说得，便是它种事务，凡贵国商人受了屈也尽管直接报告兄弟，无论本人来也好，写信来也好，兄弟总凭公替他们理个清楚。

继乃与余闲谈，问余自英国至中国来回有多远？余如言告之。

长大人曰：原来有这么许多路，怪不得这回贵使到中国，咱们皇上分外地欢喜了。言时，遂命随从之人捧进数物，曰：这是皇上加赠与你们英皇的礼物，请贵使代为收着。其中盖系金色之丝绸书匹，皇上自佩之荷包数个，而其最贵重之物乃为御书“福”字堂轴。据华人言，此项堂轴非常名贵，不特外国人不易得，即中国大臣或贵族亦以得之为荣。

此数物余一一领受之后，长大人复以一“福”字堂轴授余曰：此系皇上赐与贵使者。余亦受而谢之。已而谈及同往广东之事，长大人曰：现在兄弟还没有将此间事务交待清楚，大约过了四五天方可动身，动身后咱们俩一路同行，尽可时时过船谈天。至于你部下的甲必丹麦金吐司，到现在已经商妥，由松大人陪他往珠山去上船，不过他到那边去，若说到购买货物一层颇有些困难之处。

余曰：敝使与该甲必丹分路在即，倘大人意中以为他去时有什么困难，不妨叫他来，当面同他讲讲。

因传甲必丹麦金吐司至，长大人语之曰：广州的中国商人和洋人来往很多，珠山的情形则与广州不同，你到了那边不特各种货物全须用现银购买。且恐该处出品未必即适于洋人之用，倒不如索性往广东去买的好。

以下复力言外洋人不便在该处购买货物之情形甚详，不必尽述。要之，吾初意拟令甲必丹麦金吐司在该处买卖货物者，心中为希望中国政府准吾英人在该处经营商业起见，故欲借此次之便开其先端。今该处将来之事既经中国政府批斥不许，则此仅有一回之交易似亦无足轻重，故长大人既力言珠山不便买货，吾亦即不与争辩，好在珠山可以免税，广州亦可以免税也。

10日礼拜。总督长大人复来拜见，所谈与昨日无异。仅言皇上既命兄弟去整顿广东的事务，兄弟万无不竭力之理。且兄弟向来很体谅外国人，到了那边决不令外国人负屈，贵使尽可放心得下。

11日礼拜一。接到古完勋爵一信，系上月15日自珠山寄发，其所以迟至今日相隔几及一月始能送到者，谅系中国政府疑忌外人之心极甚，故为压搁之故耳。信中言：“狮子”船中病者甚多，医生、大副亦病，而又无药，不得已，只可开往广东江口购药以苏同人之困。一俟药物购置完备后立当返棹北旋，迎钦使于珠山原地云云。

余一见此信立即往谒长大人，言：计算时间，目下“狮子”船当在澳门附近，倘能立即送一急信前去，该船必能接到此信，不知大人能代为措置此事否？

长大人曰：可以，可以。你快去写信来，兄弟今夜就打发专差送去，送至广州，请密司脱勃郎转交，一定不至于有什么失误。

余乃立草一函，请长大人饬人送去。信中仅数语，即嘱古完勋爵停船在澳门守候，不必复开至珠山是也。

12日礼拜二。长大人复来拜见一次，二人情谊因此益形亲密。

13日礼拜三。松大人来此别，观其情状似与吾甚有友谊，不忍即别。谈话时，有数语颇足显其具有识见，盖系吾前后所见汉人若满人所不能言者。其言曰：各国有各国的法律习惯，决不能强同。中英两国相距既远，不同之处比较相距较近之国为多，故此次贵使到中国来，虽然见了许多可惊可异之事，却也不足为异。若易地以观，兄弟到了贵国，信中惊异之情也少不了和贵使一样。故贵使回国之后请千万不要把心中对于中国有什么不满意的地方老是记着，这便是兄弟最希望于贵使的事了。

此人性情和易可近，在华官职中当推为一最为有识见者。此次自京至杭，一路颇受其照拂。至是，吾乃取礼物数种赠之，而彼必不肯受，谓受则有违国法，吾遂不敢相强。后又谈及俄国情形，渠言：俄罗斯人多是不可理喻的，往往中俄两国交界之处有什么流氓、盗贼闹了乱子逃亡俄国去了，去同俄国政府说说，老是个不理会，只是说你们中国人若是当场捉得到便捉去杀了；若捉不到还干得谁事？这种人虽恃强逞霸全不讲理，却是究竟不能算得恶人。

原注：中国之普通人民与俄国之普通人民，同系半开化之民族。中国上等人之受有教育者若任其居住本国，不与外界接触，其开化之程度已足称完备；若令其与世界民族相见则知识殊形缺乏。俄国之上等人则知识悉从旅行中得来，倘令其杜门不出，其程度必更在华人之下。此二种人各有所失，要不足称为全开化之民族也。

此种议论，言者不仅松大人一人，尝有三数华人与吾谈及俄国事务亦主此说。且谓渠等对于俄国女皇之性情及其得履皇位之历史均研究有素云。

●出杭州南下

14日礼拜四。晨间，自杭州府向南方出发，余坐一肩舆至城中一行。方余初抵杭州城外时就船上观看杭垣景象，即知此城必为南省名城之一，及今日入城后乃知此城之殷富，大过于吾前此之理想。

已而出城，抵一大湖之旁，景色绝佳。有一运河及小河数条贯注之，湖之一面有平稳之小山脉障之，自麓至巅遍植松柏杂树之属，远望一绿如锦。尤有一塔，亦在湖边，高凡四层，塔顶一层尚不在内，全塔做八角形，用绝巨之红石及黄石砌成，高约200英尺，古树槎枒，杂出其下。塔之建造亦古拙有奇趣，土人称之为“雷峰塔”，言其建筑之期乃在2500年前。此语虽不可信，然塔虽残废，蔓草荆棘，杂生其上，而塔基仍巍然高峙，绝不顷坏，则谓非古人建筑之物不可也。

出杭州东门行6英里，览此湖景而后即抵一江（译者按：此系西湖与钱塘江），江中已有大船多艘停泊以待，此种船只用棉布制篷，船前后作尖形，颇与欧洲船只相似。底虽平阔而吃水不深，平均载重2.5吨，吃水不过10英寸。

方吾自杭州城内来此时，路上每过一兵站，站中兵士必出而行礼，礼节极隆，盖系跪于地上，至吾肩舆行过后始起立也。及至江岸，又有兵丁一大队，数在500——1000，向吾行迎接之礼。此种兵队衣服极整齐，军械亦极锋利，吾至中国后，眼中所见，求其形式之像得兵队者当以此队为第一。此队兵士对于吾卫队之军容亦颇注意，凡衣服、军械以至于进行时之快步、慢步无不留心观察之。

15日礼拜五。天明，见吾船已开至江上之上游，此间江面虽仍有半英里之阔，而水力已不及下游，故昨日开船时悬帆而行，今日则改为拉纤。

午刻，过船往谒长大人，樊大人、周大人亦在座。樊、周二人本拟送吾至杭州后即回北京，后以此二人与长大人为旧识，而长大人以其与吾甚有友谊，故仍令其随同前行，俟将来同至广州后乃令返京。

今日余与长大人谈晤虽久，然未尝提及正事，语调悉视长大人之谈锋为转移。盖因此人和易可近。而自此间前往广州为程又甚长，吾二人既一路同行，则后此正有仔细讨论之机会，自不必于今日一日中，向彼开若何之谈判也。

17日礼拜。长大人过船回拜，向余提起英国在中国之商务问题。言：这一件事，兄弟向来没有考究过，此番到了广东，一切情形很不熟悉，不知贵使心上要兄弟帮忙的是哪几件事？余照直告之。长大人曰：那么请贵使开个帖儿，一项项地写个仔细，不知可否？

余曰：此是敝使最乐闻的事，既承大人叫我开写，自当从速开写过来。

长大人曰：这事本不必写的，谈谈就可以了，不过兄弟事情很多，这一件事关系又极重，必得有了个底子，在空闲时自己仔细斟酌过一番，然后才可以着手办理。因为要办这件事决不是凭空说几句敷衍门面的话就能了的，必须凭公处置，筹议了一个妥当之法，将应兴的事兴起来，应革的事革去，然后才能办得好。而这回兄弟奉命往广东去，虽则皇上很信任我，我的地位颇能切实办事，不怕旁人掣肘。却是有一层，国家的政事上有了弊端，在于一方面，固然有许多人受他的害；在于另一方面，却必有许多人靠了作弊过活。现在要肃清弊窦，明明是打破他们的饭碗，他们要将兄弟恨得切骨，那么兄弟要办这件事就不免大做难人了。然而和这般小人作对还算不了什么事，其中最麻烦的便是福中堂，因为福中堂现在已做了军机大臣，在朝中颇有权力。然而前几年他也是个两广总督，说不定广东的种种弊端多是他一个人养成的。如今兄弟到广东去，若将他在该省所办的事有意推翻，则他面子上既不好看，他必不肯与我干休，所以兄弟实在处于两难的地位，只能到了那边从长应付。但是有一件事，务望贵使听信兄弟的话。贵使此番进京，听说曾上了个说帖，由和中堂批驳不准，故贵使出京时心中颇觉失望，以为中朝对于英国很不要好。其实皇上很看重英国人，所以不能答应贵使请求者实在是受了成法的拘束，并非故意不肯。贵使回国复命之时务请将此中原因明白奏禀贵国皇帝，心中不可稍存芥蒂，致丧两国之邦交。至于兄弟，到广东后，无论如何困难，必定设法将该处洋人上税的事整理清楚，其有英人至广东经商者亦必从优保护。不知贵使能看兄弟面上将前此所成之意见破除否？

余曰：敝使出京时，心中至觉快快，颇疑贵国对于敝国不愿互相联络，今闻阁下及松大人前后解释之言，始知贵国不能允敝使之情亦有苦衷，初非以一概驳绝为快，则将来回国后，自当据实奏禀敝国皇帝。至于广东之事，尚当仰仗大力。

长大人曰：那自然，那自然。不容贵使多说的。长大人去后，未几，即有使者数人送茶叶、扇子、香料等物至船，盖系赠与余及随从各员者。

●见琉球使

黄昏时，樊大人带同少年绅士二人至吾船拜见。问之，乃系琉球国王所派使臣，今将往北京进贡，道中适与吾船相遇，故请樊大人为介绍，过船相见。琉球为一岛国，位置在中国之东南，臣服中国有年，按照定例每越二年，国王必派亲贵二人航海至福建省之厦门登岸，恭赍表章方物至北京进贡。此二人亦系国中亲贵，能说华语甚熟，然其本国亦自有一种语言，佶倔聱牙通者绝少，有谓此种琉球语与日本语相近者，亦有谓其与朝鲜语相近者。余于东方语言文字之学素欠研求，不能辨其说之孰是孰非也。

两人言：琉球国中自古至今，从未有西洋船只到过，倘西洋商人愿往该国买卖，该国人士必一致欢迎，缘该国向无禁止洋人前往经商之成令。而于该国京城附近之处，则有一深阔之海港，足容极大之船只多艘。其京城人口既多面积亦甚大，倘有洋船开往彼处，贸易必佳。又言：该国出产以粗茶为大宗，虽质味远不敌华茶，而价值极廉。此外复有铜矿、铁矿甚多，每年开出之矿质为数亦颇有可观，唯金银二矿则以国中无娴习矿事者，至今尚未能采得其矿苗所在云。

二人所穿衣服颇奇异有趣，其上衣甚宽大，类一披肩，以琉球土布制成，染为棕色，缀以栗鼠之皮，远望之作柳条花纹，颇觉美丽；首不冠，但用丝巾缠之。两人巾色不同，一人用黄色，一人用紫色，以东方之习惯言之，似黄巾人之品级较高于紫巾人也。全身衣服多为单层之布，不用衬里，不铺棉花，且尺寸宽大，不着肌肉。至隆冬时，吾料其必不足以御寒也。

两人雅善谈论，举止神色绝类中国人。以地理上言之，其岛国所处地位天然无独立之资格，不属中国，即当属诸日本。今日本尚取闭关主义，于其本国三岛之外，既有攫取他国领土之心，而他国船只之抵其海口者，日本人亦殊形厌恶。故琉球国王不依附日本而依附中国，其对于中国所尽之义务，除上文所述二年一贡外，每有新王登极，当专差禀报北京政府，由北京政府降敕承认后，国人始得奉为国王云。

●继而南下

19日礼拜二。此间河面虽阔狭与昨日经过之处大略相等，而深浅不同，且水量随地而异。有数处水深10英尺或12英尺，船只仍可通行无阻；又有数处则河中但有泥沙，船只概从沙上强拽而过。吾辈所乘船只长约70英尺，阔约12英尺，每船居人十数名，复装有行李及它种重滞之物，估其重量必在万斤以上。而中国船户犹能出死力以拽之。吾英苦力见之未有不为之咋舌者也。

一二日来，自船中举目外眺，见两岸都为荒野，虽人烟寥落，而风景至佳，其地面则有已辟未辟二种，大都平地以已辟者为多。近山之处则半属未辟，但植以树木，山势亦不甚高峻，而近山之人则颇有山居民族之景象，与广东等处之人民为状微有不同也。

今日周大人来，言：长大人接到北京消息，古完勋爵已于前月31日抵澳门，特为知照。夫自澳门传出信息，至抵北京而后再传至此间，加入中途各种周折所费之时刻，通计尚不及20天。而中国官场对于吾英“狮子”军舰之行动，必异常注意可知矣。

20日礼拜三。自杭州启程后至今日黄昏时，水路乃尽，拟于明日上岸由陆路往玉山，再由玉山改乘船只前往广东。而今日停船之后，不一刻，长大人即过船道歉，言：贵使自杭州至此必已累极了，兄弟招呼实在不周到得很，种种怠慢之处，尚望贵使见谅。

余曰：一路承大人照拂，敝使感激不尽。在船上时一切起居饮食多和大人自己一样，敝使方以为受之不安，心中决没有什么不满意之处了。

长大人乃变其语调曰：虽然如此，兄弟以为贵使此次出使中国，所要求的几件事，既已一件都没有办到，心中究竟总有些不快。前次兄弟与贵使见面时曾言中国所以不能允准贵使要求的缘故，实在因为有背成法并无它种恶意，不知贵使能相信兄弟的话否？

余曰：此事既经松大人和你长大人向敝使说过，敝使已深知其故，心中已一点芥蒂都没有了。

长大人似犹不肯深信余言，继续问曰：自此以后不知你们英皇尚愿与我们皇上来往否？尚愿与我们皇上通信否？将来如果我们皇上，心中要你们再派个钦差来时，不知你们英皇愿派来否？

余曰：此次敝使来华，无论所请之事得蒙中国批准与否，而中国对于吾英感情之亲密，已可于款待敝使之优厚，及贵国皇帝回赠英皇种种珍物见之，中国既有与吾英亲密之心，吾英自无有不乐与中国常常往来之理。至于通信一层，则此次敝使回国后，一将贵国皇帝所赠的礼物交与英皇，英皇立即写一谢信交由敝国商船带回。若论将来再派钦差的事，则中英两国意见稍有不同。我们英国本来主张两国互派钦使，常驻京城的，若中国能答应这句话，敝使便打算住在北京，俟满任之后回国。任内两国国际上起有交涉，即由敝使就近与贵国政府妥商办理，此因两国相去极远，为节省经费办事妥便起见，自以此法为最善。后贵国政府以此事有背成法不允所请，敝使只得回国。然回国之后将来倘有机会，英皇一定可以再派钦差到中国来的。不过敝使本人因为体质和东方不甚合宜，到了中国几乎无日不病，将来恐怕未必再来了。

长大人曰：不知这第二位钦使什么时候可以派来？

余曰：此则颇难说定，因派遣钦使非敝使权力所及。而英国与中国之间重洋遥隔，派一使臣为事非易，敝使无从预算其时期也。

余与长大人谈论多时，长大人意殊欣喜，言：此事皇上闻之意必甚悦。当立草一折，详述吾二人之谈话，由急使送往北京。临去时，余授以一纸，即前日所言之说帖，长大人欣然受之。

去后不数分钟复至吾船。言曰：兄弟要请贵使用中国文体写一封信，算是写给兄弟的。信中的话除通常客套而外，略述贵使到中国后颇蒙中国皇帝优待，回国时又承皇帝简派能员妥为照料，心中感谢之至，请为代谢圣恩云云。这封信贵使写来了，兄弟便把它附入折中，送往北京，皇帝见了准可格外欣慰，不知贵使亦赞成否？

余曰：赞成之至，明天便写好了送来。

此人办事颇具热心，且每与余相见一次即觉亲密一次。吾知其接广东任后洋商必大受其惠也。

21日礼拜四。上午10点钟，登陆，行9点钟，历程24英里而至玉山，午饭则于半途用之。其地盖浙江、江西两省交界也。吾等船行已久，今日忽有一日之陆行，精神颇觉爽畅。

行时，华官备有敞轿、官轿、马匹三种代步，听人自择。吾辈以天气甚佳路亦平整，颇堪驰骤，故骑马者居多。又，吾随员中有喜研究博物之学者数人，沿路见奇异之虫、鱼、花、草即采集之，长大人并不加以禁阻。

余则见一处种茶树甚多，出资向乡人购其数株，令以泥土培壅其根，做球形，使入舁之以行，意将携往印度孟加拉种之。果能载种得法，地方官悉心提倡，则不出数十年，印度之茶叶必能著闻于世也。

今日，余以昨日长大人嘱余书之信札面交长大人。长大人见其字端秀，即问这一封信是谁誊写的？余告以系小史但顿所写。长大人不信，诧曰：这么一个十二三岁的外国小孩子怎能写得出这一笔中国字来？后见书末有小史但顿自书之乔治·史但顿誊写字样，长大人乃曰：这人毕竟还有些孩子气，我们中国规矩，信上面誊写人决不具名的。现在具了名，好笑极了。

24日礼拜日。昨晚抵玉山后又复上船，改由水路进行。以近数日中此间降雨极多，地面所受水分太足，夜来乃郁而为雾。

故昨夜开船后，虽河身较前此所经之处深阔几及一倍，而以雾重之故航行乃转觉危险，两船互相撞击之事一夕可闻十数次，船中乘客因此咸不能安睡。至于两岸景色则无论树木、房屋、寺院、宝塔之属均模糊莫辨，但见其起伏于白色迷漠中，宛若天魔海怪獠牙张舌做扑人之状而已。

28日礼拜四。航行至此，改乘一种较大之船只前进。从前所乘之小号船只布置颇雅洁可人意，只以船体太小不能多置什物，处身其中略嫌局促。今江面较宽故即改用大船也。

29日礼拜五。夜间停船于一距南昌府4英里之村庄。江西抚台特自省城到船拜见，随身带来礼物多种，有茶叶、茶杯、小珠、丝绸、红缎等物。余亦以镶珠时表一对及小刀、剪刀、葡萄酒、白兰地酒等物赠之。

30日礼拜六。至此河身益宽，然极浅，仅中央一部可通舟楫。弥望两岸，都如沙滩，无树木、房屋。据云，每年夏秋水发，此种沙滩悉成泽国，望之一片汪洋，广袤可及数十里也。

今日天气甚寒，冻云蔽日，蛰居舟中，至觉无聊。

夜分，长大人率樊、周二大人过余船做长谈。神情为之一畅。渠等来时乃8点钟，直至此时始去，此时盖已夜半12点钟矣。

长大人为人极谦和，每谈一事辄喜道其详尽，其所不知者亦津津穷问其原委。今日与吾相见时，先问余英吉利人在广东之商业如何？贸易总数究有多少？余据实告之。彼乃曰：目下广东官员营私作弊吞没公款的非常之多，皇上虽是在北京却也颇有所闻，故此次特派兄弟前往整顿。但该省的事务复杂得很，再夹了许多洋人在里面，兄弟一时实在弄不清楚，若其中有什么事，贵使知道的很确凿的，还望指教指教。俾兄弟心中有了这个底子，查办起来可以容易些。

余曰：敝使从前并未到过广东，故于该处情形除税关事务略知一二外，其余各事茫无所知，但此次到广东后，必可代替大人打听一二。缘该处积弊既深，英国侨商必有能道其详尽者。今大人既存剔清弊窦之心，彼等到自无不乐举以告也。

长大人曰：那么很好，贵使倘有所闻请告诉周大人。

遂谓周大人曰：老兄文理很好，要是马钦差告诉你的话呢，你便将它记了下来给我看。语时，长大人偶欲点火吸烟，而其长随适出，余即自身间出一磷瓶（译者按：此系火柴之古制）取火与之，彼乃大异，诧曰：奇了，怎么一个人衣袋里放了火会没有危险的呢？

余乃告以磷能取火故，且即以磷瓶赠之。有此一事，吾辈之谈话，乃由政治问题转入工业问题。中国工业虽有数种，远出吾欧人之上，然以全体而论，化学上及医学上之知识，实处于极幼稚之地位。吾至中国见其人民中瞽者极多，跛者亦随处皆是，而目瞽则无良药以疗之；足跛则但能支之以棒而不能装用木足。因曰：国家人口之繁盛与否，与医学、化学至有关系，倘医、化两学不能发达，则人民死于非命者甚多，国势必不能强盛。

长大人曰：这话说得很有道理。

余曰：敝国人士对于医、化两学研习颇勤，现在已发明妙术多种，如：溺水之人可用机械的手续使之复活。失明者可用glan coma抽出法，使其重明；足抱残疾，则可装用木足令其行动如常。凡此仁术倘贵国朝廷能许吾英人自由来华者，吾英人必能悉心传授华人，于华人一面似属不无小补。

长大人及樊、周二大人一闻此言，为状乃如大梦初觉，意想中似深以中朝用冷淡之态度对待英人为不善，故向吾不得不示其抱歉之意。然因此二人之故，吾乃不得不回念和中堂之态度。前在热河时，一日吾与和中堂谈及欧洲物质上之文明，言近日欧洲发明之物事，日多一日。即如升天一事，昔人以为无论如何万非人力所能办到者，今则已有气球之发明，凌霄高举颇非难事，倘中堂有意敝使可令一长于此技者到京演习。此事在他人闻之，吾料其必喜形于色，而中堂则不特以冷漠之态度对待此事，即对于其余一切物质上之进化，凡吾人以为奇妙不可思议者，均一律以唯唯否否置之，其态度与长、樊、周三大人相较，冷热几同冰炭。究竟和中堂之知识出于三人之下欤，抑中堂为成法所拘，不能为此空前未有之奇事欤，则非余所知矣。然吾闻康熙大帝御极之日亦颇重科学，一时西洋教士来华当差者为数甚多，乃至大帝殡天之后，后员竟不克继其大志。虽当差洋人并未辞退，而政府对于彼辈初不重礼，几有全不理会之态，此殆以当时士所研究者初无成绩之可言，或即有成绩亦不切实用，遂致中国政府不复以科学为人生所急，而对于西洋物质上之进步亦以此一概抹杀。果如是者，吾苟设为一言，谓中国上有鞑靼之政府，而其所属人民得有休养元气之福泽者，则此言必为大误。它姑不论，近年中国各省兵乱之事，几于无岁无之，虽此种兵乱旋起旋灭，于国家大势无关，而祸根不除，人民之当其冲者，宛如病虐大寒大热交尅其身，日日不已，有不精疲力倦者乎？

12月5日礼拜四。天晴日出，日与吾等久违矣，今日相见，同行者无不大表欢迎。两岸青山亦嫣然含笑；山下树木蔚然成林；树木深处、岩石之上，时有小村，隐约可见，野人睹吾船衔接而过则鼓噪以示欢，旅行至此凡虑尽涤矣。

夜抵赣州，乃一头等城邑，有城垣围之。船到时，当地兵队整列出迎。至此吾当总括一笔，盖吾辈一路至此，每过兵站，兵士怠无有不行之礼者，均高举军旗，奏乐鸣炮，鸣炮之数以三响为常，亦有略备果点遣人送至船上者。

9日礼拜一。天色仍佳，而所过之地荒凉倍于从前。然有一事颇堪注意，即下流社会之妇女是也。此间穷苦妇女多不缠足，且不着履袜，能负重以远行，亦能为种种劳动之事，凡男子所能者，渠等无不能之。衣饰亦与男子大同小异，除挽发做髻及两耳戴有耳环外，其余无一不与男子相同。此等女子体质最强且能耐苦，中国下流社会之人咸以娶得江西老婆为交好运云。

今日下午9点钟抵南安府。长大人手持一纸来谓我曰：此系皇上所降谕旨，顷自北京送来者。余问谕中有何话说？长大人曰：谕中言，皇上对于贵使非常满意，若将来贵国再派使臣到中国，中国一定欢迎。但是来的时候请在广东上岸，不必将洋船开往天津。此项谕旨兄弟可叫人抄写一个副本交给贵使存着。

余谢其意，内念向来洋人到中国者，悉在广东上岸，中国东北部沿海一带如渤海、黄海等处从未有洋人足迹。今乾隆皇帝虽降谕下次英来时当在广东上岸，而余此次之来，得至洋人向来未至之处亦殊可欣慰也。

长大人又言：前日贵使嘱兄弟送往广东的书信早已送去，只是到现在还没有回信，不知“狮子”船究竟怎样了。

10日礼拜二。早晨登陆，自南安府出发。此时亦一繁盛之区，倚山为城，山势甚峻，自江上突起，形势绝佳。行时，华官亦如前此陆行之例，备马、轿两种听人自择。轿式与前此所乘者无异，而马则特小，然有力耐走，久行不疲，自南江至南州府为程33英里，行9小时即达，中途休息及茶点之时间亦在其内。

今日所经之路盖在山南，山南之民以外观言之，似较山北朴塞，其文明程度究竟相差几何，则无从臆测。

11日礼拜三。自南州出发仍由水道前进。南州人口甚繁，城池亦甚大。昨日吾等进城门后，行一点余钟始至馆舍。此馆设乃系考试士子贡院，华官以城中无特设之馆舍，即借为款接吾辈之用。吾随员中曾有数人宿于院内，吾则以到城之时船只已备，即径往船中居之。

今日晨起，开船之后见河水，益形浅促，船户推挽船只之苦百倍于前。

两岸复多沙土偶为雨水所冲，即坍入河身为交通之障碍。此河苟不加以修治，恐再越数年或十数年，舟楫之利必致全废也。

据华人言：自此以往，过韶州而后河水较深，即可改用较大之船只，唯装运货物之船则以仍用小船为便。又言：自南州至广州，通常不过七八日路程。然长大人之意则拟先率其部下人员、夫役赶往广州预备款接吾等之礼，以是吾等行程不得不特意延缓一二日，俾长大人得而从容预备。

长大人自杭州至此一路与吾同行，至今日乃来与吾辞别。言：兄弟在未抵广州之前拟写一封信往北京去，说贵使此次回国不特心中并无不满意之处，而且对于皇上优待之意颇行感激，想来兄弟说这一句话，贵使无有不赞成的？

余曰：敝使至此承贵国皇帝极意优待，又承待简一贤明大员如阁下者，至广东剔清弊窦，保护洋商。敝使个人固宜厚致谢意，即敝国皇帝陛下亦必能因此深悉贵国皇帝联络交友之忱。请大人便照这句话写去便了。

于是长大人遂欣然登舟而去，留樊、周二大人与余做伴。樊、周二大人与余相见之后，即无一时无一事不以诚意相待。今长大人待余殷恳至此，亦半系二人之力，盖二人于长大人为旧交，二人既与吾善，长大人自能听信其言而善吾也。

14日礼拜六，自韶州府启行抵昆桑港（译音）夜泊。

15日礼拜。日间往游菩萨庙（译音，游庙情形删）。夜分开船。

16日礼拜一。自此以往船行于两山之间，山势极高且峻峭，绿树森立，江则平阔且深，船行极稳。自船中外望，见山之一峰有一黑色小径蜿蜒于其上，小径尽处则为一黑色之堆，问诸华人始知黑堆系山中开出之石炭。此石炭一物中国出产颇富，然中国以科学的工业未曾发达之故，无所用此也。

晚抵清远，樊、周二人同过吾船与余做竟夕之谈。余自北京至此，见各处均有荒山荒地未经垦殖者，因问此种荒地是否有主？

周大人曰：中国定制，凡已垦之地各有业主，未垦者不论平地、山地悉归官有，其有愿垦之人可向官厅报明数目自行领种，领种无需缴费，但至垦熟后须照例完税而已。然余以为中国可以垦种之田地，至今已无一亩不有人垦种之矣。（译者按：此二语未必尽然。）

●谈及乾隆

后两大人与吾谈及乾隆皇平居（原注：平居云者，指非旅行时期及非狩猎时期而言。）之状况。言：皇帝每日破晨三点钟即起，起后立往宝塔中拜佛，此拜佛一事乃皇帝个人之私事，与国事无关。拜佛之后即浏览章奏，皇帝登极后各处大员均许直接呈递章奏。章奏到京后，皇帝一一必亲自批阅，故每日必划出数时浏览之，到七时始进早食。

食后，在宫中小憩，与宫眷、嫔妃、太监之属杂谈琐事。

次乃召相国入，与论时事，又次则临朝。国老大臣之例须上朝者均至。

午饭时间，恒在下午三点钟，饭后或往戏园或为它种游戏，后此则为读书直至就寝而止。其就寝之时间无迟至下午七点钟以后者。

皇帝有后一，今已死，贵妃二、妃六、嫔百。有已死者，有尚在者。子甚多，嫡出庶出不一，然存者已不过数人。有数女均嫁鞑靼，不与汉族通婚。

皇帝天性豁略有大度，读书解事理，性质慈善而笃信佛教。对于臣下恒持恕道，然有与之为敌者必穷治弗赦，又以国家兴盛、功业宏大之故，处事不免失之躁急。每有无关紧要之事，皇帝意中以为不善者辄盛怒以临之，怒则其势汹汹不可扼制；性又多忌，不特为大臣者不能操纵事权。即诸皇子中虽有年过40者，而皇帝犹不许其预闻政事，故皇帝春秋虽高，将来大位谁属，尚未能定。唯以群议测之，皇长孙少年英俊且曾由皇帝命其办事颇著勋劳，在诸皇子皇孙中，或以此人为最有希望云。

数年前，皇帝以在位日久倦于政事，曾定一日期预备传位，至日期将近帝忽变意，言曰：朕年力尚壮颇能办事，若此即将大事传与孩子们去干，一定干不好。至近日，皇帝又定1796年为传位之期，然国人尚疑其未必果肯传位。

帝今年已83岁，体格强健，饶有臂力，行旅治事绝无龙钟之状，尝自命为古稀天子，其实不特古稀，亦中外各国之所稀见也。

●即至广州

17日礼拜二。至此河面极阔且已与外海潮水相遇，故航行极易。其地距广州已不过30英里，两岸均有山，两山相距则可七八英里。

夜抵三水县，县中华官已备有大号官船，供装运吾等至广州之用。余恐长大人尚未能预备就绪，拟迟迟而行，定于礼拜四至广东。

18日礼拜三。早晨过佛山，乃一寻常之城邑。

午刻，抵一花园，系广州中国行家所建。入园后，有广东商务公司（译者按：英人所设）之书记哈尔及其经理人勃朗尼、爱尔英、杰克生等人同出欢迎。言钦使致古完勋爵之信已经送去，现在“狮子”船并未它往，仍停泊广东沿海。又出欧洲寄来之书信、包裹等物分致余等。

余等自启行来华后，已15个月未得欧洲息耗，今日得见此项信件，欢喜直无可伦比。后彼等又为余介见广东行家之执事人多人，盖均系来自广州专程欢迎者。余感其盛意，一一温辞慰谢之，且定于明日前往广东。

余在未至广东之前，有一事不可不补记。其事盖即自南州府以降，每过一城镇即有极严肃之兵队向吾辈行礼，此军队行礼之事吾于所经各处均遇之，此间之军队，想亦不过受长大人命令向吾辈表示敬意。初无足异，然其人数之众多、军容之整肃，于行礼之中似夹有示威之性质，乃不能令我无疑。广东一处地近海洋，洋人到中国者必在此间登岸，中国为防御洋人起见，特设重兵镇之。今兵队向吾等行礼而夹有示威之性质者，吾料其心中必蓄有一语，谓汝辈洋人看者，吾中国兵备甚佳，汝等若敢犯顺，吾辈无时不有对付之具。

然以余观之，此种宽衣大袖之兵，既未受过军事教育，而所用军器又不过刀、枪、弓、矢之属，一旦不幸，洋兵长驱而来，此辈果能抵抗与否？尚属一不易置答之疑问也。

19日礼拜四。上午11时，乘坐华官所备官船前往广州。

下午二时登岸，经一大石级复行五六十码，即抵一特设之馆舍。总督长大人及抚台、藩台与广州附近各地方之高级官员均官服出迎，导吾等至一广厅。厅中左右两面均有安乐椅二行，排列做相套之半圆形。

进厅后，长大人及其属员与吾等对面而坐，谈论约及一小时。所谈之事大半系吾辈自北京至此所经各处之情形，及“狮子”船已经开至广东黄埔（译者按：黄埔系广东沿海一小岛）之息耗。后长大人导吾辈至戏园中观剧（原注：所演者为喜剧，优伶均系一时名角，长大人派人往南京雇来者），即于园中设宴款接，肴馔之盛既为吾毕生所未见，而长大人招待之殷勤，亦足令吾心感靡既。据华人言：向来洋人之至广东者，中国官场从不加以礼遇，此次总督大人到任之初即设盛宴款接洋人，实为从来未有之奇举。故当地人民无不异常注意云。

吾辈所居之馆舍在一小岛之上，地与英国洋行相对。英国洋行盖建于大陆之上，地在广州城外，与馆舍相隔之河面其宽不过半英里也。馆舍之中，房屋极多，分为数院，互相隔离。各院之装置形式虽殊，而其精致华丽，适合卫生则一。中有数院用西洋陈设之法，有玻璃之窗及燃煤之火炉，于吾辈之生活尤为合适，盖际此冬季，吾辈惯于向火者非火炉不暖也。

馆舍四周乃一绝大之花园，有奇异之花木及不易习见之名卉甚多。其一旁有一神庙，庙中有一高台，登台远望，广州全城之景及城外江河舟楫，可尽入寸瞳间也。

20日礼拜五。晨起，戏园中金鼓已作，优伶已粉墨登台。余乃大奇，后闻华人言：中国官场接待上宾，当于宾客到馆之一日起至离馆之一日止，令伶人继续演剧，自晨至暮不可稍休，休则即系失礼。然吾以此间之戏园，适建于吾所居院落之前，若终日连演不已，不特观之生厌，而且金鼓之声足喧扰人耳，使不能治事。苟于中国成法无背，吾必声请长大人罢此重礼，或请长大人令伶人不必日夕开演，至吾莅园之时乃演之。然吾恐将来乾隆皇帝遣使至英国时，雇用伶人演剧以娱之即可，若欲罗致名伶人多人日夕开演，则势有所不能也。

21日礼拜六至23日礼拜一。三日中接见宾客甚忙。

接见之人，长大人而外有本省之抚台、藩台，韶州之知府及地方官多人，来自远处者。

有一日，长大人及藩台均在座，余提及广东之商业及税务问题。长大人曰：兄弟知道本省弊端很深，非大大地改换办法，一辈子都整顿不好。

藩台即起与辩论，言本省并无何种弊端，依着成法办理最为稳妥，倘有了无谓的更张反要误事。

二人辩论之终未能有若何之解决，然而即此一席话，吾已知藩台必为此间作弊大王。有此弊王作梗，吾虽甚望长大人之得以推行其志，而长大人之志之果能推行与否，则在不可知之数矣。

24日礼拜二。吾中国译员李君，向余言，华官之中有数人意欲得吾礼物，以为纪念。余乃自开一单命摆劳分赠之。

25日礼拜三。今日系耶稣圣诞，余及随从诸员均渡河至英国洋行，与行中诸英人同饭。

1794年1月1日礼拜三。晨间，总督长大人盛列仪仗至吾馆舍中拜见。言：顷由北京送到敕书一道，系皇帝赐与贵使者。因自一亭式之肩舆中，双手捧出黄纸一卷置吾手中。吾敬谨接受后即问：敕书中内容何若？长大人乃为余解释其义。略曰：（译者按：以下译意）谕尔英吉利国使臣马戛尔尼：尔英吉利国地在海外，与天朝相去甚远。尔国国王以仰慕天朝文化之故，命汝赍远表章方物到京进贡。朕披阅表章，见其情词恭顺，除将所呈贡物分别赏收及准汝瞻觐外，复以文绮珍玩等物赐汝，且令大臣等妥为保护（译者按：原文中略）。兹据大臣等转奏，尔意中尚拟恳联再降一谕，说明天朝不能允准尔前此所请各节之故。尔于天朝体制原未谙悉，朕前此所降二敕，尔既尚有未能明白之处，应即依尔所请再为汝剀切言之，以示宽待远人之意（译者按：原文中略）。当知尔所请各节实因碍于天朝体制，不能照准，即朕虽有允准之心，亦不能改变祖宗成法。尔回国后务将此事禀尔国王，以见天朝并无恶尔英人之意。此谕到后，仰该使所在地方长官细为该英吉利使臣解释之云云。

译者按：此谕汉文原本已无从查考；英文译本则语气与前二敕不类，盖二敕为大国对小国之口气，此谕则为平等国口气，显系译员从中改窜者，今依英文译出，虽意不失真而字句则恐与原文相去远矣。

长大人又言：兄弟到了广东虽不多几日，却已出了两道告示，说凡有伤害洋人及欺侮洋人的一概从重治罪。

余则以到广州后所探得之官场弊端之一告之，嘱其着手整顿。

今日为吾西历新年，余及随从诸员均渡河至英国洋行中宴饮。

8日礼拜三。上午十点钟余及各随员同往英国洋行，此盖为中国官员及英国商人预定饯别吾等之地。故余等至行时，长大人、周大人、樊大人及本省抚台、藩台、潮州知府等，已先在门首恭候。相见礼毕，即入行中饮宴，宾主异常欢洽。

下午1时，余与史但顿、小史但顿、古完、彭森及其他各随员，向彼等告别，同坐驳船至黄埔地方，登“狮子”船。驳船之上悬以旗旆，船户亦着用制服，诸船衔接自江中过时状殊整齐可观。

上“狮子”船后，至晚，樊、周二大人上船话别。余命庖丁治馔享之。二人自与余相见之后，无一事不竭诚照料，至今日话别时乃不禁向作挥泪，其爱我之性决非伪饰。吾苟受其惠而忘之，上帝必不吾许也。

9日礼拜四。樊、周二大人以个人资格，遣人送来蔬果20大篓。

10日礼拜五。启碇，俟至澳门时略作勾留后，即径行回国。

以上所记各事乃吾出使中国时逐日随笔记述者。其关于国际与社会之观察及它种重要问题，另有《中国游记》一书详述之。

译者按：乾隆六十年十二月壬寅，即高宗退位之前八日，又一敕与英王乔治第三，实为英使马戛尔尼来华行朝觐礼最后之结束。敕曰：军机大臣等朱珪奏英吉利国呈进表贡一折，该国王因前年贡使进京赏赍优渥，特具表文土物呈进，具见悃忱。虽未派专使来粤，有何不可，已准其赏收，并发给敕书一道。谕以尔国远隔重洋，上年遣使恭赍表贡，航海祝釐，朕鉴尔国王悃忱，令使臣等瞻觐与宴，锡赍骈藩，颁发敕谕回国，并赐尔国王文绮珍玩，用示怀柔。兹尔国王复备具表文土物由夷船寄粤进呈，具见恭顺之诚。天朝抚有万国，琛尽来廷，不贵其物唯贵其诚，已饬谕疆臣将贡物进收。俾申虔敬。至天朝从前征剿廓尔克喀时，大将军统领大兵深入连得要隘，廓尔喀震慑兵威，匍匐乞降，大将军始拒情入奏。天朝仁慈广被，中外一体，不忍该处生灵咸就歼除，是以允准投诚。彼时曾据大将军奏及尔国王遣使前赴卫藏投禀，有劝令廓尔喀投顺之语，其时大功业已告成，并未烦尔国兵力。令尔国王表文内以此事在从前贡使起身之后未及奏明，想未详悉始末，但尔国王能知大义，恭顺天朝，深堪嘉尚，兹特颁赐尔国王锦缎等件。尔国王其益励荩诚，永承恩眷，以副朕绥远敷仁之至意。朱珪接到后，可即交与该国大班波郎专送回国，俾该国王益加感戴恭顺，以示怀柔。至天朝官员例不与外夷交际，其致送前任总督监督礼物，朱珪饬令寄回，所办亦是。